Lanka ge reetheege raanee thaaj dhookollaifi | Mihaaru\nލަންކާގެ ރީތީގެ ރާނީ، ތާޖު ދޫކޮށްލައިފި\nރީތީގެ ރާނީގެ މަގާމަށް 2019 ވަނަ އަހަރު ހޮވުނު ކެރޮލިން ޖޫރީ. --ފޮޓޯ:ކޮލަމްބޯ ގެޒެޓް\n10 އެޕްރީލް 2021 - 13:57\nކޮލަމްބޯ (އެޕްރީލް 10) - މިސިޒް ސްރީ ލަންކާގެ މަގާމަށް ހޮވުނު ޕުޝްޕިކާ ޑި ސިލްވާ އަތުން ސްޓޭޖް މަތީގައި ރީތީގެ ރާނީގެ ތާޖް އަތުލި ސަބަބު ދިފާއު ކުރުމަށް ފަހު، އެންމެ ފަހުގެ މިސިޒް ވޯލްޑް ކެރޮލީން ޖޫރީ އޭނާގެ ރީތީގެ ރާނީގެ ތާޖް ދޫކޮށްލައިފި އެވެ.\nވީޑިއޯ މެސެޖެއްގައި ޖޫރީ ބުނީ ސްޓޭޖުގައި ޕުޝްޕިކާ އަތުން ތާޖު އަތުލީ ވަކި މީހަކާ މެދު ހިތްހަމަ ނުޖެހުން އޮވެގެން ނުވަތަ ވަކި އެޖެންޑާއެއް އޮވެގެން ނޫން ކަމަށެވެ. އެކަމަކު އޭނާގެ ބޭނުމަކީ މުބާރާތުގައި ވާދަކުރާ އެންމެންނަށް ވެސް ހަމަހަމަ ފުރުސަތު ދިނުން ކަމަށް ބުންޏެވެ.\n"ވަކީ މީހަކަށް ތާއީދެއް ނުކުރަން. އަޅުގަނޑު އަބަދުވެސް ހުންނާނީ ރަނގަޅު ކަމަށް އަޅުގަނޑަށް ގަބޫލް ކުރެވޭ ކަންކަން ދިފާއު ކުރުމުގައި. ގާނޫނާއި ގަވާއިދުގެ އެންމެންނަށް ހަމަހަމަވާން ޖެހޭނެ،" ޖޫރީގެ މެސެޖްގައި ފާހަގަކުރި އެވެ.\nރީތީގެ ރާނީގެ މަގާމަށް 2019 ވަނަ އަހަރު ހޮވުނު ކެރޮލިން ޖޫރީ ތާޖް ނަގަނީ. --ފޮޓޯ:ކޮލަމްބޯ ގެޒެޓް\nޖޫރީ ބުނީ އޭނާގެ ކަންބޮޑުވުން އެންމެ ފުރަތަމަ މަރުހަލާ އިން ފެށިގެން ސަމާލު ކަމަށް ގެނެސްފައިވާނެ ކަމަށެވެ. އެހެންވެ އޭނާގެ އަޑު ނޭހުމުން މުބާރާތުގެ ފަނޑިޔާރުންގެ ޕެނަލުން ވެސް ވަކިވި ކަމަށް ބުންޏެވެ. އަދި ކަމަބެހޭ ފަރާތްތަކުން އަޅާނުލުމުން އެންމެ ފަހު ވަގުތު އޭނާ އަށް ޖެހުނީ ސްޓޭޖަށް އަރައި ހުރިހާ ބައިވެރިންނަށް ހަމަހަމަކަމާ އެކު އިންސާފު ހޯދައިދޭނެ ކަމަށް ބުންޏެވެ.\nވީޑިއޯ ނިންމާލަމުން ޖޫރީ ވަނީ އޭނާގެ ބޮލުގައި އަޅާފައިވާ ރީތީގެ ރާނީގެ ތާޖް ނަގައިފަ އެވެ. އަދި އެ ތާޖް ހަވާލު ކުރާނެ ކަމަށް ބުންޏެވެ.\nޖޫރީގެ ޝަކުވާ އަކީ ޕުޝްވިކާ މީހަކާ ކައިވެނިކޮށްގެން ނޫޅުމެވެ. މުބާރާތް އިންތިޒާމްކުރި ފަރާތުން ބުނެފައި ވަނީ ޑި ސިލްވާ ސެޕަރޭޓްވެފައިވީ ނަމަވެސް ވަރިވެފައި ނުވާ ކަމަށެވެ.\nމިސިޒް ސްރީ ލަންކާ 2019 އަދި އެންމެ ފަހުގެ މިސިޒް ވޯލް ކެރޮލީން ޖޫރީ ސިނަމަން ގާޑަންސް ޕޮލިސް ސްޓޭޝަނުން ނުކުންނަނީ. --ފޮޓޯ:އޭއެފްޕީ\nރީތީގެ ރާނީ އަށް މިފަހަރު ހޮވުނު ޕުޝްޕިކާ އަށް "މިސިޒް ސްރީ ލަންކާ" ގެ މަގާމު ލިބުނު އިވެންޓް އާދިއްތަ ދުވަހުގެ ރޭ ވަނީ ގައުމީ ޓީވީން ދައްކައިފަ އެވެ. އޭނާ އެ މަގާމަށް ހޮވުނުތާ އިރުކޮޅެއްގެ ތެރޭގައި 2019 ވަނަ އަހަރުގެ ރީތީގެ ރާނީ ޖޫރީ ވަނީ ޑި ސިލްވާގެ ބޮލުގައި އެޅުވި ތާޖް އަތުލައިފަ އެވެ. ސްޓޭޖްގައި ވާހަކަ ދައްކަމުން ޖޫރީ ބުނީ މިސިޒް ސްރީ ލަންކާގެ މަގާމު ޑި ސިލްވާ އަށް ނުލިބޭނެ ކަމަށާއި އޭނާ އަކީ ވަރިކޮށްފައި ހުރި މީހެއް ކަމަށެވެ. އޭނާ ބުނި ގޮތުގައި މުބާރާތުގެ ގަވާއިދުގައިވާ ގޮތުން މިސިޒް ސްރީ ލަންކާގެ މަގާމަށް ހޮވޭ މީހާ އަކީ މީހަކާ ކައިވެނިކޮށްގެން އުޅޭ މީހަކަށް ވާން ޖެހޭނެ އެވެ. އޭގެ ފަހުން ޖޫރީ ވަނީ ރީތީގެ ރާނީގެ ތާޖް ދެވަނަ އަށް ދިޔަ ފަރާތުގެ ބޮލުގައި އަޅުވައިފަ އެވެ. އެ ވަގުތު ޑި ސިލްވާ ވަނީ ސްޓޭޖް ފައިބައިގެން ގޮސްފަ އެވެ.\nފަހުން ވަނީ ރީތީގެ ރާނީގެ ތާޖް ޕުޝްޕިކާ އަށް އަލުން ހަވާލުކޮށްފަ އެވެ.\nސްޓޭޖުގައި ހިންގި ހަމަނުޖެހުންތަކާ ގުޅިގެން ޖޫރީ ވަނީ ފުލުހަށް ހާޒިރުކޮށްފަ އެވެ.\nސްރީ ލަންކާ ރީތީގެ މުބާރާތް


SunOnline: UCL: Messi ge2lan’daa eku Barca in Juventus athun badhalu hifaifi\nޔޫއެފާ ޗެމްޕިއަންސް ލީގުގައި ބާސާއާއި ޔުވެންޓަސް ބައްދަލުކުރި މެޗުގެ ތެރެއިން: އެ މެޗުން ބާސާ މޮޅުވީ 3-0 ލަނޑުގެ ނަތީޖާއަކުން --- ފޮޓޯ/ އޭޕީ\nމެސީގެ ދެ ލަނޑާއެކު ބާސާއިން ޔުވެންޓަސް އަތުން ބަދަލު ހިފައިފި\n9 މަސް 1 ހަފްތާ ކުރިން - 13 ސެޕްޓެމްބަރ 2017 0\nޔޫއެފާ ޗެމްޕިއަންސް ލީގުގައި އާޖެންޓީނާ ތަރި ލިއޮނެލް މެސީގެ ދެ ލަނޑާއެކު ބާސެލޯނާއިން ޔުވެންޓަސް އަތުން ބަދަލު ހިފައިފިއެވެ.\nއަމިއްލަ ދަނޑުގައި ރޭ ކުޅުނު ޗެމްޕިއަންސް ލީގު 'ގްރޫޕް ޑީ'ގެ މެޗުގައި ޔުވެންޓަސް އަތުން ބާސާ މޮޅުވެފައިވަނީ 3-0 ލަނޑުގެ ނަތީޖާއަކުންނެވެ. މިދިޔަ ސީޒަނުގެ ޗެމްޕިއަންސް ލީގު ކުއާޓާ ފައިނަލާ ހިސާބުން ޔުވެންޓަސްއިން ބާސާ ކަޓުވާލީ 3-0 ލަނޑުގެ އެގްރިގޭޓަކުން ކުރި ހޯދައިގެންނެވެ.\nރޭ ކުޅުނު މެޗު ފެށިގެން ގިނަ ވަގުތު ބޯޅަ ހިފަހައްޓައިގެން ކުޅެމުންދިޔައީ ބާސާއިންނެވެ. ނަތީޖާއެއްގެ ގޮތުން ފުރަތަމަ ހާފުގެ ކުރީކޮޅު ބާސާއަށް ލަނޑު ޖަހާނެ ފުރުސަތުތަކެއް ލިބިގެންދިޔައެވެ. މެޗުގެ ކުރީކޮޅު ބާސާގެ ލުއިސް ސުއަރޭޒަށް ލިބުނު ފުރުސަތުން އޭނާ ފޮނުވާލި ހަމަލާގެ ހުރަހަކަށްވީ ޔުވެންޓަސްގެ ތަޖުރިބާކާރު ގޯލްކީޕަރު އަދި ކެޕްޓަން ޖިއާންލުއިޖީ ބުފޮންއެވެ.\nމެޗުގެ ފުރަތަމަ ހާފުގެ އެންމެ ފަހު މިނެޓުގައި ބާސާއިން ވަނީ ލަނޑެއް ޖަހައި ލީޑު ހޯދައިފައެވެ. ސުއަރޭޒް ދިން ބޯޅައަކުން ބާސާއަށް އެ ލަނޑު ކާމިޔާބުކޮށްދިނީ ލިއޮނެލް މެސީއެވެ. އެއީ ބުފޮން ބަލަހައްޓަމުންދިޔަ ގޯލުގެ ތެރެއަށް މެސީއަށް ބޯޅައެއް ފޮނުވާލެވުނު ފުރަތަމަ ފަހަރެވެ. ފުރަތަމަ ހާފު ނިމިގެންދިޔައީ 1-0 ލަނޑުން ބާސާ ކުރީގައި އޮވެގެންނެވެ.\nމޮޅު ކުޅުމަކާއެކު ދެވަނަ ހާފު ވެސް ފެށި ބާސާއިން ލީޑު ފުޅާކުރީ މެޗުގެ 56 ވަނަ މިނެޓުގައެވެ. ބާސާއަށް ލީޑު ފުޅާކޮށްދިނީ އެ ޓީމުގެ ކްރޮއޭޝިއާ މިޑްފީލްޑަރު އިވާން ރަކިޓިޗްއެވެ. އޭނާ އެ ލަނޑު ކާމިޔާބުކުރީ މެސީ ފޮނުވާލި ހަމަލާއެއް ޔުވެންޓަސްގެ ސްޓެފާނޯ ސްޓުރާރޯ ދިފާއުކުރުމާއެކު ލިބުނު ބޯޅައިންނެވެ.\nމެޗުގައި ބާސާއިން ކާމިޔާބުކުރި ތިންވަނަ ލަނޑު ފެނިގެންދިޔައީ މެޗުގެ 69 ވަނަ މިނެޓުގައެވެ. ކައުންޓާ އެޓޭކެއްގައި އަންދްރޭސް އިނިއެސްޓާ ދިން ބޯޅައަކުން ބާސާއަށް އެ ލަނޑު ކާމިޔާބުކޮށްދިނީ އެ ޓީމުގެ ފުރަތަމަ ލަނޑު ވެސް ކާމިޔާބުކޮށްދިން މެސީއެވެ.\nއެ ގްރޫޕުގައި ކުޅުނު އަނެއް މެޗުގައި އޮލިމްޕިއާކޯސް އަތުން ރަށުން ބޭރުގައި ކުޅެމުންދިޔަ ސްޕޯޓިން ވަނީ 3-2 ލަނޑުގެ ނަތީޖާއަކުން ކުރި ހޯދައިފައެވެ.\nއެ މެޗުގެ ފުރަތަމަ ހާފުގައި ސްޕޯޓިންގެ ތިން ލަނޑު ވެސް ފެނިގެންދިޔައިރު، އެ ލަނޑުތައް ކާމިޔާބުކޮށްދިނީ ޑޫމްބިއާ އާއި، ގެލްސަން މާޓިންސް އަދި ބްރޫނޯ ފެނާންޑޭސްއެވެ.\nއޮލިމްޕިއާކޯސްގެ ދެ ލަނޑު ފެނިގެންދިޔައީ މެޗު ނިމެން ދަނިކޮށެވެ. މެޗު ނިމެން މިނެޓަކަށް ވެފައިވަނިކޮށް އެ ޓީމުގެ ފުރަތަމަ ލަނޑު ފެނިގެންދިޔައިރު، އެ ޓީމުގެ ދެވަނަ ލަނޑު ފެނިގެންދިޔައީ ދެވަނަ ހާފުގެ އިތުރު ވަގުތުކޮޅު ތެރޭގައެވެ. އެ ދެ ލަނޑު ވެސް އޮލިމްޕިއާކޯސްއަށް ކާމިޔާބުކޮށްދިނީ ޕާޑޯއެވެ.\nފުޓްބޯޅަ ލިއޮނަލް މެސީ ޔުއެފާ ޗެމްޕިއަންސް ލީގު ބާސެލޯނާ ޔުވެންޓަސް ކުޅިވަރު 2017\nނިއު ރޭޑިއަންޓާއި ދަގަނޑޭއާ ދެމެދު ވެފައިވާ އެއްބަސްވުން އުވާލައިފި3ގަޑި 41 މިނެޓް ކުރިން\nއިންގްލެންޑް ޓީމުގެ ޗުއްޓީ ދުވަހު އަނިޔާވީ ކޯޗު ސައުތުގޭޓަށް! 8 ގަޑި3މިނެޓް ކުރިން\nރޮނާލްޑޯގެ ތުނބުޅި، މެސީއަށް ދިން އިޝާރާތެއް!9ގަޑި 49 މިނެޓް ކުރިން\nސްޕެއިނަށް އިރާން ކައިރިން ސަލާމަތްވެވުނީ ކިރިޔާ! 18 ގަޑި 41 މިނެޓް ކުރިން\nއުރުގުއޭއާ ރަޝިއާ ގަދަ 16އަށް، މިސްރާއި ސައުދީ ކަޓައިފި! 20 ގަޑި 48 މިނެޓް ކުރިން


އެޕަލްގެ އައު މެކްބުކް ވަރެއް ނެތް! - Tech News Maldives\nހަސަން ޒަޔާން • 21 އޮކްޓޯބަރު 2021\nއެޕަލްގެ އޮކްޓޯރބާރ އިވެންޓްއިން ބެލުންތެރިން ސިއްސުވާލި އައު މެކްބުކް މިހާރު މި ވަނީ މީސް މީޑީއާގެ ޓްރެންޑަކަށް ވެފައެވެ.\nމުޅިން އައު އެމް ވަން ޕްރޯ އަދި އެމް 1 މެކްސް ޗިޕް އާއިއެކު އާ ނޮޗެއެއް ލީ ޑިސްޕްލޭ އަކާއި، 2016 ވަނަ އަހަރުގެ މެކްބުކްގައި ހިމެނޭ ޕޯރޓްސްތައް އަބުރާ ގެނައުމާއި، މިދިޔަ އަހަރު މެކްބުކްގައި ހިމެނޭ ޓަޗް ބަރ މިއަހަރު އުނިކުރުމާއި، މިއަހަރު ނެރުނު އައު ޗިޕް ތަކުގެ ބާރުގަދަކަމުގެ ވާހަކަ ދަނީ ވަރަށް ބޮޑަށް މީސްމީޑިއާގައި ދެކެވެމުންނެވެ.\nމިއަހަރުގެ މެކްބުކްގައި ޑިސްޕްލޭގެ ބެޒެލް ތުނި ވެފައި އައިފޯނުގައި ހިމެނިފައިވާކަހަލަ ނޮޗްއެއް އިދެއެވެ. ނަމަވެސް މި ބެޒެލްގައި ފޭސްއައިޑީ ހިމެނޭ ކަމަކަށް އެޕަލް އަކުން އަދި ހާމަކޮށްފައި ނުވެއެވެ. މި ނޮަޗްގައި ހަމައެކަނި ހިމެނެނީ 1080 ޕީ އެޗްޑީއަރ ކެމެރާއެކެވެ.\nޑިސްޕްލޭ ތަކުގައި 120 ހާރޓްޒް އާއި ހަމައަށް ޕްރޯމޯޝަން އެޑެޕްޓިވް ރިފްރެޝް ރޭޓަކާއެކު އެކްސްޑީއާރ މިނީ-ލެޑް ޑިސްޕްލޭ އަކާ އަދި، 21 ގަޑިއިރުގެ ބެޓެރީ ލައިފް، 8 ކޭ ސްޓްރީމް ޕްލޭބެކް އަދި އިތުރު އެތައް ކަމެއް ހިމެނެއެވެ.\nޕޯޓްތައް ނެތުމުގެ ޝަކުވާ އެތައް އަހަރެއް ވަންދެން ކުރުމަށްފަހު، އާ އެމް 1 ޕްރޯ އަދި އެމް 1 މެކްސް ޗިޕް ހިމެނޭ މެކް ޕްރޯ މޮޑެލް ތަކުގައި 2016 ވަނަ އަހަރު އެޕަލް އިން އުނިކުރި ގިނަ ޕޯޓްތަކެއް ހިމަނައިފައި ވެއެވެ.\nއޭގެ ތެރޭގައި އެޗްޑީއެމްއައި ޕޯޓަކާއި އެސްޑީ ކާޑް ސްލޮޓަކާއި މެގްސޭފް ހިމެނެ އެވެ. މި ދެ މޮޑެލްގައި ވެސް ތިން ތަންޑަރބޯލްޓް4ޕޯޓް ހިމެނެއެވެ.\nމި ތަންޑާރބޮލްޓް4ޕޯޓްތަކުން އެމް ވަން ޕްރޯ އަދި އެމް ވަން މެކްސް ޗިޕާއެކު އެކްސްޓާނަލް2ޑިސްޕްލޭ ކަނެކްޓް ކުރާއިރު 6K ރިޒޮލިއުޝަނާ ހަމައަށް ހެޗްޑީއާރ ސަޕޯޓް ކުރުމުގެ ބާރު މި މޮޑެލްތަކަށް ލިބިގެންދާނެ އެވެ.\nއެޕަލްގެ ޓެކް ސްޕެކްސް އިން ކަށަވަރުކޮށްދޭ ގޮތުގައި އެޗްޑީއެމްއައި ޕޯޓަކީ އެޗްޑީއެމްއައި 2.1 ގެ ބަދަލުގައި އެޗްޑީއެމްއައި 2.0 އެވެ.\nއެޕަލް އިން ޔޫއެސްބީ ޓައިޕް ސީ ޗާޖާރ ރިމޫވް ކޮށްލައި 2016 ވަނަ އަހަރުގެ މެކްބުކްގައި ހިމެނޭ މެގްސޭފްގެ އާ ވާޝަން އެއްވަނީ މިއަހަރުގެ މެކްބުކް ގައި ތަޢާރަފްކޮށްފައެވެ.\nމެކްބުކްގެ އައު ކީބޯރޑްގައި މެކްބުކްގައި ޓަޗްބަރ ރިމޫވްކޮށް އެޕަލްއިން ވަނީ 2016 ވަނަ އަހަރުގައި ހިމަނާފައިވާ ފަންކްޝަންކީސްތައް އަލުން މިއަހަރުގެ މެކްބުކްއަށް ގެނެސްފައެވެ. އަދި މި ކީބޯރޑް ގަ ޓަޗް އައިޑީވެސް ހިމެނިގެން ދެއެވެ. (ފިންގަރޕްރިންޓް)\nޓަޗްބަރ އެޕަލް އިން ރިމޫވްކުރީ ގިނަ މެކް ޔޫޒަރސްގެ ފީޑްބެކާއި ގުޅިގެންނެވެ. އެއީ ޓަޗްބަރ މެކް ޔޫޒް ކުރާއިރު އެހާ ޔޫޒް ފުލް ނުވުމުންނެވެ. އަދި 2020 ވަނަ އަހަރު ޓަޗްބަރ ތައާރަފު ކުރުމުން ގިނަ ފަރާތްތަކުން ޓެސްޓް ކޮށް ވަރަށް ނެގެޓިވް ކޮމެންޓްތައް އެޕަލްއަށް ވަނީ ލިބިފައެވެ.\nއެމް 1 ޕްރޯ އަދި މެކްސް ޗިޕް\nއެޕަލްގެ އެމް 1 ޕްރޯ ޗިޕް އަދި މެކްސް ޗިޕް އަށް ބަލާލާއިރު، 2020 ވަނަ އަހަރު ނެރުނު އެމް ވަން ޗިޕް އެންމެ ރަނގަޅު ޗިޕް އަށް ގިނަ ޓެކް ޔޫޓިއުބަރސް އަދި ޓެކްރިސާރޗާސް ބަލާފައިވާ އިރު، މިއަހަރު ނެރުނު މި ޗިޕްއަކީ މިހާތަނަށް އެޑިޓިންގ އަށާއި ހުރިހާ މަސަައްކަތަކަށް ނެރުނު އެންމެ ވަރުގަދަ ޗިޕްކަމަށާއި މި އެމް ވަން ޕްރޯ އަދި އެމް ވަން މެކްސް ޗިޕްއަކީ އިންޓެލްގެ ގިނަ ސީޕީޔޫ ކޯރސްތަކެއް ވެސް ބީޓް ކުރާނެ ޗިޕް އެއްކަމަށް ޓެކް ރިސާރޗާސް އަދި ގިނަ ޔޫޓިއުބަރސް ދެކެއެވެ.\nމެކްބުކް ޕްރޯގެ އާ މޮޑެލްތަކަށް މިހާރު އޯޑަރު ކުރެވޭނެ އެވެ. 14 އިންޗީގެ މޮޑެލްއަކަށް 1999 ޑޮލަރަށް އަދި 16 އިންޗީގެ މޮޑެލްއަކަށް 2499 ޑޮލަރަށް އަގުގައެވެ. މި ވަރުގަދަ މެކްބުކްތައް ކަސްޓަމަރުންނާ ހަމައަށް ޑެލިވަރ ކުރަން ފަށާނީ އޮކްޓޯބަރު 26 ވާ އަންގާރަ ދުވަހުއެވެ.\nގްރެފިކް ޑިޒައިނަރ، ޑިވެލޮޕާރ، ޓެކް ރިސާޗަރ


އަލީބާބާ ކުންފުނީގެ ފައިދާ ލަފާކުރި މިންވަރަށްވުރެ އިތުރު އަލީބާބާ ކުންފުނީގެ ފައިދާ ލަފާކުރި މިންވަރަށްވުރެ އިތުރު\nއަލީބާބާ ކުންފުނީގެ ފައިދާ ލަފާކުރި މިންވަރަށްވުރެ އިތުރު\nއަލީބާބާ ކުންފުންޏަށް މިއަހަރުގެ ފުރަތަމަ ކުއާޓަރުގައި ވަނީ 13.6 ބިލިއަން ޑޮލަރުގެ އާމްދަނީއެއް ލިބިފައި\nމިދިޔަ ކުއާޓަރުގައި ޗައިނާގެ މަޝްހޫރު އަލީބާބާ ކުންފުންޏަށް ލިބުނު އާމްދަނީ ތަޖުރިބާކާރުން އަންދާޒާކުރި މިންވަރަށްވުރެވެސް އިތުރުވެއްޖެއެވެ.\nއަލީބާބާ ކުންފުނިން ޢާއްމުކޮށްފައިވާ އެކުންފުނީގެ މިއަހަރުގެ ފުރަތަމަ ކުއާޓަރުގެ ރިޕޯޓުގައިވާގޮތުން، މިއަހަރުގެ ފުރަތަމަ3މަހު އެކުންފުންޏަށް ވަނީ 93.5 ބިލިއަން ޔުއާން ނުވަތަ 13.6 ބިލިއަން ޑޮލަރުގެ އާމްދަނީއެއް ލިބިފައެވެ. މިއީ އޭގެ ކުރީ އަހަރުގެ އެ މުއްދަތާ އަޅާ ބަލާއިރު 51 އިންސައްތައިގެ ކުރިއެރުމެކެވެ. ފުރަތަމަ ކުއާޓަރުގައި އަލީބާބާއަށް 93.5 ބިލިއަން ޔުއާންގެ އާމްދަނީއެއް ލިބުނުއިރު، ތަޖުރިބާޖާރުން އަންދާޒާކޮށްގެން ތިބީ 91.7 ބިލިއަން ޔުއާންގެ އާމްދަނީއެއް ލިބޭނެކަމަށެވެ.\nއަލީބަބާ ކުންފުނީގެ ވިޔަފާރިތަކުގެ ތެރެއިން އީ-ކޮމާސް ވިޔަފާރި ވަނީ މިދިޔަ ކުއާޓަރުގައި 54 އިންސައްތަ ކުރިއަރާފައެވެ. އަދި އެކުންފުނިން މިހާރު ހިންގާ ކްލައުޑް ކޮމްޕިއުޓިންގ ވިޔަފާރިވަނީ 76 އިންސައްތަ ކުރިއަރާފައެވެ.\nޗައިނާއާއި އެމެރިކާއާ ދެމެދު ވިޔަފާރީގެ ހަނގުރާމައެއް ކުރިއަށްދިޔަނަމަވެސް އޭގެ އަސަރު އަލީބާބާ ކުންފުންޏަށް ނުކުރާކަން އެކުންފުނީގެ ފުރަތަމަ ކުއާޓަރުގެ މާލީ ހިސާބުތަކުން ހާމަވެއެވެ. އަލީބާބާގެ އިތުރުން ޓެކްނޮލޮޖީ ދާއިރާގައި ހަރަކާތްތެރިވާ ޗައިނާގެ އެހެން ކުންފުނިތަކަށްވެސް ފުރަތަމަ ކުއާޓާރުގައި ލަފާކުރި މިންވަރަށްވުރެ ރަނގަޅު އާމްދަނީއެއް ލިބޭނެކަމަށް ތަޖުރިބާކާރުން ލަފާކުރެއެވެ.


Faseyha kamaaeku TC balikoh, Eagles inn2vanaigai ove2vana buru ninmaalaifi - One Online\nދިވެހި ޕްރިމިއާ ލީގުގެ ދެވަނަ ބުރުގައި އީގަލްސް އާއި ޓީސީ ބައްދަލުކުރި މެޗުގެ ތެރެއިން: އެ މެޗު 3-0ގެ ނަތީޖާއަކުން ކާމިޔާބުކުރީ އީގަލްސް އިން -- ފޮޓޯ/ އެފްއޭއެމް\nފަސޭހަކަމާއެކު ޓީސީ ބަލިކޮށް، އީގަލްސް އިން ދެވަނައިގައި އޮވެ ދެވަނަ ބުރު ނިންމާލައިފި\nދިރާގު ދިވެހި ޕްރިމިއާ ލީގުގައި ފަސޭހަކަމާއެކު ޓީސީ ސްޕޯޓްސް ކްލަބު ބަލިކޮށް، ކްލަބު އީގަލްސް އިން ދެވަނައިގައި އޮވެ ދެވަނަ ބުރު ނިންމާލައިފިއެވެ.\nގައުމީ ފުޓުބޯޅަ ދަނޑުގައި މިއަދު ހަވީރު ކުޅުނު ދެވަނަ ބުރުގެ ފަހު މެޗުގައި ޓީސީ އަތުން އީގަލްސް މޮޅުވީ 3-0ގެ ނަތީޖާއަކުންނެވެ. އެ މެޗުގައި ޓީސީއާ އަލަށް ގުޅުނު ފޯވަޑް އަލީ އަޝްފާގު (ދަގަނޑޭ) ފެނިގެންދިޔައެވެ.\nމެޗުގެ 16 ވަނަ މިނެޓުގައި އީގަލްސް އިން ވަނީ ލަނޑެއް ޖަހައި ލީޑު ހޯދައިފައެވެ. އަލީ ފާސިރު (ސެންޓޭ) ދިން ރީތި ބޯޅައަކުން އީގަލްސްއަށް އެ ލަނޑު ކާމިޔާބުކޮށްދިނީ އަހްމަދު ރިޒުވާން (ރިޒޭ) އެވެ. އޭނާ އެ ލަނޑު ކާމިޔާބުކުރީ ޕެނަލްޓީ އޭރިއާ ތެރޭ ވަރަށް ހުސްކޮށް ހުރެ ފޮނުވާލި ހަމަލާއަކުންނެވެ.\nޓީސީއަށް އިތުރު އުނދަގޫތަކަކާ ކުރިމަތިލާން ޖެހުނީ މެޗުގެ 18 ވަނަ މިނެޓުގައި އެޓީމުގެ މުހައްމަދު ސާދު ނިޒާރަށް ދެއްކި ރަތް ކާޑާ ގުޅިގެންނެވެ. ސާދަށް އެ ރަތް ކާޑު ދެއްކީ އެންމެ ފަހު ޑިފެންޑަރުގެ ގޮތުގައި ހުރެ، އީގަލްސްގެ ހަސަން ރާއިފް އަހްމަދު (ހަންނަ) އަށް ކުރި ފައުލާ ގުޅިގެންނެވެ.\nމެޗުގެ 25 ވަނަ މިނެޓުގައި ޓީސީއަށް ނަތީޖާ ހަމަހަމަކުރުމަށް ރަނގަޅު ފުރުސަތެއް ލިބިގެންދިޔައެވެ. ޕެނަލްޓީ އޭރިއާ ތެރެއަށް ވަނުމަށްފަހު ދަގަނޑޭ ފޮނުވާލި އެ ހަމަލާ، އީގަލްސްގެ ސްރީލަންކާ ކީޕަރު ސުޖަން ޕެރޭރާ ވަނީ މަތަކޮށްފައެވެ. ރީބައުންސް ބޯޅައިން އިސްމާއިލް އީސާ (މެސީ) އަށް ފުރުސަތެއް ލިބުނު ނަމަވެސް، އޭނާ ފޮނުވާލި ހަމަލާ ގޯލާ އަމާޒުވެފައެއް ނުވެއެވެ.\nމެޗުގެ ފުރަތަމަ ހާފު ނިމުމުގެ ކުރިން އީގަލްސްއަށް ލީޑު ފުޅާކޮށްލުމަށް ރަނގަޅު ފުރުސަތުތަކެއް ލިބިގެންދިޔައެވެ. އެގޮތުން އީގަލްސްގެ ބިދޭސީ ކުޅުންތެރިޔާ ޓޮޝިކީ އޮކަމޮޓޯ އާއި ސެންޓޭއަށް ލިބުނު ފުރުސަތު ފާހަގަކޮށްލެވެއެވެ. އެ ދެ ހަމަލާ ވެސް ޓީސީގެ ޕާކިސްތާން ކީޕަރު ހަނީފް ސާގިބް ވަނީ މަތަކޮށްފައެވެ. މެޗުގެ ފުރަތަމަ ހާފު ނިމިގެންދިޔައީ 1-0ގެ ނަތީޖާއަކުން އީގަލްސް ކުރީގައި އޮވެގެންނެވެ.\nމެޗުގެ ފުރަތަމަ ހާފު ފެށިތާ ހަ މިނެޓު ތެރޭ އީގަލްސް އިން ވަނީ ލަނޑެއް ޖަހައި ލީޑު ފުޅާކޮށްފައެވެ. ރިޒޭ ދިން ބޯޅައަކުން އީގަލްސްއަށް އެ ލަނޑު ކާމިޔާބުކޮށްދިނީ ސެންޓޭއެވެ. ޓީސީގެ ޕެނަލްޓީ އޭރިއާ ތެރެއިން ސެންޓޭއަށް ބޯޅަ ލިބުނު އިރު، އޭނާ ހުރީ ވަރަށް ހުސްކޮށެވެ.\nމެޗުގެ 76 ވަނަ މިނެޓުގައި އީގަލްސް އިން އެންމެ ރަނގަޅަށް ކުޅެމުންދިޔަ އެއް ކުޅުންތެރިޔަކަށް ވަނީ ދެވަނަ ރީނދޫ ކާޑަކާއެކު ރަތް ކާޑެއް ދައްކައިފައެވެ. އީގަލްސްގެ ބިދޭސީ ކުޅުންތެރިޔާ ޓޮޝިކީ އޮކަމޮޓޯއަށް ރަތް ކާޑު ދެއްކުމާ ގުޅިގެން ޓީސީއަށް ވަނީ އުންމީދުތަކެއް އާވެގެން ގޮސްފައެވެ.\nމެޗުގެ އެންމެ ފަހު މިނެޓުގައި އީގަލްސް އިން ވަނީ ތިން ލަނޑުގެ ލީޑެއް ހޯދައިފައެވެ. ރިޒޭ ދިން ބޯޅައަކުން އީގަލްސްއަށް އެ ލަނޑު ކާމިޔާބުކޮށްދިނީ އެޓީމާ އަލަށް ގުޅުނު ޒުވާން ފޯވަޑް ހަސަން ނަޒީމް (ޗޯޓު) އެވެ. މިއަދުގެ މެޗަކީ އީގަލްސްއަށް އޭނާ ކުޅުނު ފުރަތަމަ މެޗެވެ.\nމިއަދުގެ މެޗާއެކު ދިވެހި ޕްރިމިއާ ލީގުގެ ދެވަނަ ބުރުގެ ކުޅުން ވަނީ ނިމިގެން ގޮސްފައެވެ. ދެވަނަ ބުރު ނިމުނު އިރުވެސް ތާވަލުގެ އެއްވަނައިގައި އޮތީ މާޒިޔާ ސްޕޯޓްސް އެންޑް ރެކްރިއޭޝަން ކްލަބެވެ. މާޒިޔާއަށް 16 މެޗުން 41 ޕޮއިންޓް ލިބިފައިވާ އިރު، ދެވަނައިގައި ނިންމާލި އީގަލްސްއަށް ލިބިފައިވަނީ 16 މެޗުން 33 ޕޮއިންޓެވެ. ތިންވަނައިގައި ނިންމާލި ޓީސީ ސްޕޯޓްސް ކްލަބަށް 16 މެޗުން ލިބިފައިވަނީ 28 ޕޮއިންޓެވެ.\nހަތަރުވަނައިގައި ނިންމާލި ކްލަބު ގްރީން ސްޓްރީޓްސްއަށް 16 މެޗުން 26 ޕޮއިންޓް ލިބިފައިވާ އިރު، ފަސްވަނައިގައި ނިންމާލި ދަ ގްރާންޑޭ ސްޕޯޓްސް ކްލަބަށް 16 މެޗުން ލިބިފައިވަނީ 21 ޕޮއިންޓެވެ. ތާވަލުގެ ހަވަނައިގައި އޮތް ފޯކައިދޫ ފުޓްބޯލް ކްލަބަށް 16 މެޗުން ލިބިފައިވަނީ 20 ޕޮއިންޓެވެ. ހަތްވަނައިގައި އޮތް ޔުނައިޓެޑް ވިކްޓަރީ (ޔޫވީ) އަށް 16 މެޗުން 16 ޕޮއިންޓް ލިބިފައިވާ އިރު، އަށްވަނައިގައި އޮތް ނިލަންދޫ ސްޕޯޓްސް ކްލަބަށް 16 މެޗުން ލިބިފައިވަނީ 14 ޕޮއިންޓެވެ.\nލީގުގެ ތިންވަނަ ބުރުގެ މެޗުތައް ފެށުމަށް ހަމަޖެހިފައިވަނީ އަންނަ އަންގާރަ ދުވަހުއެވެ. އެ ދުވަހު ދެ މެޗު ކުޅުމަށް ހަމަޖެހިފައިވާ އިރު، އެ ދުވަހުގެ ހަވީރު 4:00ގައި ކުޅޭ މެޗުގައި ބައްދަލުކުރާނީ މާޒިޔާ އާއި ފޯކައިދޫއެވެ. އަދި އެ ރޭ 9:00ގައި ކުޅޭ މެޗުގައި ބައްދަލުކުރާނީ ގްރީނާއި ދަ ގްރާންޑޭއެވެ.


Vakeelun aa badhalunuvanees Yaamin ge shareeaiy fashaathee idhikolhun konboduvun faalhukoffi | Mihaaru\nކުރީގެ ރައީސް އަބްދުﷲ ޔާމީން ފުލުސް އޮފީހުން ނުކުމެވަޑައިގަންނަވަނީ: ޔާމީންގެ މައްޗަށް އުފުލާފައިވާ ދެ ދައުވާއެއް މާދަމާ ފަށަން ކްރިމިނަލް ކޯޓުން ތާވަލް ކުރި-- ފޮޓޯ: އަހުމަދު އަވްޝަން/ މިހާރު\n15 އޯގަސްޓް 2020 - 21:00\nމަނީ ލޯންޑްރިންގެ ކުށުގައި ފަސް އަހަރުގެ ޖަލު ހުކުމެއް ތަންފީޒު ކުރަމުން ގެންދަވާ ޔާމީންގެ މައްޗަށް ތުހުމަތުކޮށް، އެ މަނިކުފާނަށް އިތުރު ދައުވާތަކެއް އުފުލައިފައިވެ އެވެ. އެއީ މޯލްޑިވްސް މާކެޓިން ޕަބްލިކްސް ރިލޭޝަންސް ކޯޕަރޭޝަން (އެމްއެމްޕީއާރްސީ) މެދުވެރިކޮށް ރ. ފުށްގިރި ކުއްޔަށް ދޫކުރުމުގެ މުއާމަލާތާ ގުޅޭ މަނީ ލޯންޑަރިންގެ ދައުވާއަކާއި ރިޝްވަތުގެ ދައުވާ އެކެވެ. މި ދެ ދައުވާއާ ގުޅޭ ޝަރީއަތް ފަށާނީ މާދަމާ އެވެ.\nޕީޕީއެމް އާއި ޕީއެންސީން ނެރުނު ނޫސްބަޔާނެއްގައި ބުނެފައި ވަނީ ޔާމީންގެ ވަކީލުންނާ ބައްދަލުކުރުމުގެ ފުރުސަތު ނުދީ، އެ މަނިކުފާނުގެ މައްޗަށް ކޮށްފައިވާ ދައުވާތަކާ ގުޅޭ އަޑުއެހުމެއް މާދަމާއަށް ތާވަލު ކުރުމަކީ، ޔާމީނަށް އަމާޒުކޮށްގެން ކުރިއަށް ގެންދާ ސިޔާސީ ހަރަކާތެއް ކަމަށެވެ. އަދި އެއީ އަނިޔާވެރިކަމެއް ކަމަށާއި އެ ގޮތް ދޫކޮށް، ހަމަހަމަކަމާއި އިންސާފުވެރިކަން އިސްކުރަން ސަރުކާރަށް ގޮވާލާ ކަމަށް ބުނެފައިވެ އެވެ.\nYameen ge mahchah kuraa dhauvaa thah baathil: Abduraheem\nއިދިކޮޅުން ބުނީ ޔާމީންގެ ވަކީލުންނާ ބައްދަލުކުރުމަކީ ގާނޫނުއަސާސީން ޔާމީނަށް ކަށަވަރުކޮށްދީފައިވާ ހައްގެއް ކަމަށެވެ. އަދި އެ ފުރުސަތު ދެއްވުމަށް ފަހު ނޫނީ ޝަރީއަތް ކުރިއަށް ނުގެންދަން އެދިފައިވެ އެވެ.\nޔާމީންގެ ވަކީލުންނާ ބައްދަލުނުވާ މައްސަލައަށް ހައްލެއް ހޯދައިދޭން އެދި ހޯމް މިނިސްޓަރު އިމްރާން އަބްދުﷲ އާއި ޕޮލިސް ކޮމިޝަނަރި މުހައްމަދު ހަމީދުއާ ވެސް އިދިކޮޅުން ވަނީ މިދިޔަ ބުރާސްފަތި ދުވަހު ބައްދަލުކޮށްފަ އެވެ. ޔާމީންގެ ވަކީލުންނާ ބައްދަލުކުރެވޭނެ ގޮތެއް ހަމަޖައްސަދޭން ހައި ކޯޓުން މީގެ ކުރިން އަންގާފައިވާ އިރު، މިދުވަސްވަރު ޔާމީންއާ ބައްދަލުކުރެވޭނީ ވީޑިއޯ ކޯލް މެދުވެރިކޮށް އެކަނި ކަމަށް މޯލްޑިވްސް ކަރެކްޝަނަލް ސާވިސް (އެމްސީއެސް) އިން މިދިޔަ މަހުގެ ފަހުކޮޅު ބުނެފައިވެ އެވެ.\nކްރިމިނަލް ކޯޓް އެމްއެމްޕީއާރުސީ މަނީ ލޯންޑްރިން ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން ޕީޕީއެމް/ޕީއެންސީ އިއްތިހާދު\n26 ކޮމެންޓް, 33 ރިއެކްޝަންސް\nޖޭޕީ އުޅިނީ ވެރިކަން ވައްޓާލަން. މިކަމުގެ ސަބަބުން ޖޭބީގެ ތާއީދު ގެއްލިއްޖެ.\nވީޑިއޯ ކޯލް މެދުވެރިކޮށް ބައްދަލުކުރެވޭ. ވަކީލުންނާ ކިހިނެއް ބައްދަލުކުރަން ތިޔަ އުޅެނީ؟ އެކަހެރި ބައްދަލުބުމެއްތަ؟؟ ލޮލް\nކަލޭ ޖަލުގަ ހުރެ ވީޑިއޯ ކޯލްކުރަން ބޭނުންވާނެތޯ ވިސްނާލަބަލަ އިހަށް.\nޤާާސި މް ހޮސްޕިޓަލް އޮއްވާ ދަންވަރު2ޖެހިއިރު ހުކު މް ކުރިއިރު އަދުރޭ ހުރީ ކޮންތާކު؟\nމިހާރު ގާސިމް ހޮސްޕިޓަލަށް ގޮސްއުޅޭތޯ ކަލޭ އެބަ ބަލަންތަ؟ ހުއްޓާލާކަށްނުވާނެ އެކަހަލަ ކަންކަން.\nލިބޭމިންވަރު ނިކަންދަނެގެން ވިބޭނުންތައް ބަހާލައިގެން އުޅޭނަމައީ ފިކުރުކޮށްގެން މިބޭޒާރެއް ނުވެސްވާނޭ!\nޝަރީއަތް ފަށާކަށް ކޮއްމެހެން ވަކީލަކު ހުއްނާކަށް ނުޖެހޭ. މައްސަލަ ހުށައެޅުމުން މައްސަލަ ސާފްވާކަމަށާއި އަދި ބޭނުންވަނީ ވަކީލަކު އައްޔަން ކޮއްގެން ކުރިއަށް ދާންކަމަށް ބުނުމުން ފަޑިޔާރު ހަމަޖެހިފައިވާ އިސޫލުން ހުއްދަ ދޭނެ.\nޔާމީނު ބޭނުންވާ ގޮތަކަށް ނޫނީ ވަކީލުންނާ ބައްދަލު ނުކުރަން އެ ހުންނަނީ. އޭނަގެ ބޮޑާކަމާ ކިބުރުވެރިކަމުން ވަކީލުންނާ ބައްދަލު ނުވަނީ. މި ޙާލަތުގައި ވަކީލުންނާ ބައްދަލު ވެވެން އޮތްގޮތަށް ސަރުކާރުން އެވަނީ ފުރުސަތު ދީފައި.\nމިހާރު މިކަންކުރަމުންމިގެންދަނީ އެއްވެސް އުސޫލަކުންނޫން ދުއިސައްތަ އެތައްމީހުނެއްގެ ވާހަކަދައްކާފަ މިހާރު ހަމައެކަނި ޔާމީނު އެހެންވީމަ ކަމަކުނުދޭ މަޖުލީސްތެރޭ މަޖުލީހުގެ ނައިބު ރައީސްވެސްވަނީ މިވާހަކަގޮވާފަ މަޖުލީހުގަވެސް މިފައިސަޔާގުޅޭބަޔަކު ތިބިކަމަށް\nޔާމީނަށް ވަކީލުންނާއި ބައްދަލު ކުރުމުގެ ފުރުސަތު އެބައޮތް ވީޑިޢޯ ކޯލް މެދުވެރިކޮށް، ކޮވިޑުގެ މިހާލަތުގައި ޑޮކްޓަރަށްވެސް މިދައްކަނީ މިހެން ޝަރީޢަތް ހިންގަނީ މިހެން މައިންބަފައިންނާވެސް ބައްދަލު ކުރަނީމިހެން ދެން ކޮބާތަ ވަކީލުންނާ ބައްދު ނުވުމަކީ، ވަކީލުންގެ ގައިގާ ހިފައިގަނެގެންތަ ބައްދަލު ކުރަނީ. ވަކީލުންނާ ބައްދަލުވެ ކޮވިޑް ޖެހިއްޖެނަމަ އަނެއްކާ އަނެއް ކަންތައް ޔާމީނުގެ ރައްކަލަކަށް އެ ތަނަށް އިތުރު މީހުން ނުވައްދަނީ\nކަލެޔަށް އެނގޭނެތޭ ވަކީލެއް ފެނުނަސް\nކޮން ހާލަތެއްގައި ތޯ؟ އަޅުގަނޑު މިދިޔަ ހަފްތާގައިވެސް ދޫނިދޫ އަށް ގޮސް އެތަނުގައި ބަންދުގައި ތިބި މީހުންނާ ޤާނޫނީ ވަކީލެއްގެ ހައިސިއްޔަތުން ބައްދަލުކުރިން އިނގޭތޯ.. އެހެންކަމުން އެކަން ޔާމީނަށް ނުކުރެވެންވީ ސަބަބެއް ނެތް....ވީޑިއޯ ކޮންފަރެންސް މެދުވެރިކޮށް ވަކީލުންނާ ބައްދަލުކުރުމަކީ މޮޔައިންވެސް ކުރާނެކަމެއް ނޫން....ޢަލީ ފުރަތަމަ ދާންވީ ކިޔަވަން އިނގޭތޯ\nޔާމީނަށް ކޮވިޑް ޖެހެން ތިކަހަލަ ވަކީލު ސާހަބުން ހަގީގަތުގެ އެދިއެދި ތިބޭނީ. ޔާމީނުގެ ރައްކަލަކަށް އެއްކަމެއްވެސް ނުކުރާނެ މިސަރުކާރުންނެއް. ކޮވިޑް ބަހަނާއަކަށް ހަދައިގެން ވަކީލުންނާ ބައްދަލުވިޔަ ނުދިނުމަކީ ނުލަފާކަން ދެއްކުން. ޔާމީނުވެސް ވަކީލާ ބައްދަލުކުރާނީ ޑިސްޓެންސް ބަހައްޓައިގެން ކަލެއަށް އެވަރު ނޭނގުނަސް.\nމިހާރު ސަރުކާރުގެ ކަންތަށް ހައްދުފަހަނައަޅާ ތިޔަދަނީ ، އެމް ޑި ޕީ ޔަށް ތާއީދުކުރާ މީހުންނޫން ބަޔަކުވެސް މިގައުމުގައި ތިބިކަން ހަނދާންކުރާތި މިބުނީ ވަރަށް ގިނަ ވާހަކަ ކުރުކޮށް ...


Juventus In italian Super Cup Ge Thashi Ufulalaifi - Vaguthu\nޔުވެންޓަސް އިން އިޓާލިއަން ސުޕަ ކަޕުގެ ތަށި އުފުލާލަނީ\nއިޓާލިއަން ސުަޕަ ކަޕުގެ ފައިނަލުގައި ބުދަދުވަހުގެރޭ ނާޕޮލީ ބަލިކޮށް ޕިރްލޯގެ ކޯޗުކަމުގެ ދަށުން ޔުވެންޓަސް ފުރަތަމަ ފަހަރަށް ތަށި އުފުލާލައިފި އެވެ.\nމެޗުގައި ޔުވެންޓަސްގެ ފަރާތުން މޮޅު ކުޅުމެއް ފެނިގެންގޮސްފައިވެއެވެ. މެޗުގައި ޔުވެންޓްސް އިން ލީޑު ނަގާފައިވަނީ 64 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ކްރިސްޓިއާނޯ ރޮނާލްޑޯ އެވެ.\nދެވަނަ ހާފުގައި ނާޕޮލީއަށް ރަނގަޅު ފުރުސަތުތަކެއް ލިބިގެންދިޔަ އެވެ. ހާއްސަކޮށް އެ ޓީމަށް ލިބުނު ޕެނަލްޓީ ފާހަގަކޮށްލެވެއެވެ. ޔުވެންޓަސްގެ ދެވަނަ ލަނޑު ފެނިގެންގޮސްފައި ވަނީ އިތުރު ވަގުތުކޮޅުގެ ތެރޭގައެވެ. ޔުވެންޓަސްއަށް ލީޑު ފުޅާކޮށްދިން ލަނޑު ކާމިޔާބުކޮށްދިނީ އަލްވާރޯ މޮރާޓާ އެވެ.\nމިމެޗުގައި ރޮނާލްޑޯ ކާމިޔާބުކުރި މި ލަނޑާއެކު ރަސްމީ މެޗުތަކުގައި އޭނާ ޖެހި ލަނޑުތަކުގެ އަދަދު ވަނީ 760 އަށް އަރާފައެވެ. އަދި މިއީ ޔުވެންޓަސްގެ ކޯޗުކަމުގެ މަޤާމާއި ޕިރްލޯ ހަވާލުވިތާ ފަސް މަސްދުވަހުގެ ފަހުން ހޯދި ފުރަތަމަ ތައްޓެވެ. އުމުރުން 41 އަހަރުގެ ޕިރްލޯއަށް ލިބުނު މި ކާމިިޔާބު އޭނާ ފާހަގަކުރީ ބޮޑު ކާމިޔާބީއެއްގެ ގޮތުގައެވެ.\n"މި ތައްޓާއެކު ވަރަށް ބޮޑު އުފަލެއް ލިބިއްޖެ، ކުޅުންތެރިއެއްގެ ގޮތުގައި ހުރިއިރު ލިބުނު ކާމިޔާބީތަކާއި މި ކާމިޔާބީއާއި ތަފާތު، މުޅިން ތަފާތު އިހުސާސެއް ކުރެވުނީ މި ތައްޓާއެކު" ކުރިން ޔުވެންޓަސްއާއި އޭސީމިލާނަށް ކުޅުނު ދުވަސްވަރު ތިން ލީގު ތަށި ހޯދި ޕިރްލޯ ބުންޏެވެ.\nމި ތައްޓާއެކު ރޮނާލްޑޯވެސް ވަނީ ހިތްހަމަޖެހުން ފާޅުކޮށްފައެވެ. ރޮނާލްޑޯ ބުނީ މި ތައްޓާއެކު މި ސީޒަނުގެ ކުރިޔަށްއޮތް ތަނުގައި އިތުރު ތަށިތަކެއް ހޯދަން ބޮޑު ހިތްވަރެއް ލިބިގެންދާނެ ކަމަށެވެ.\nމިއީ ޔުވެންޓަސް އިން އިޓާލިއަން ސުޕަ ކަޕު ކާމިޔާބުކުރި ނުވަވަނަ ފަހަރެވެ.\nޖެނުއަރީ 21, 2021 15:24\nޖެނުއަރީ 22, 2021 16:06


Fiyavalhu neylhey'nama "kuree sarukaaru" kiyun huttaalaa!\nފިޔަވަޅު ނޭޅޭނަމަ ''ކުރީ ސަރުކާރު'' ކިޔުން ހުއްޓާލާ!\nކުރީ ސަރުކާރުން ކޮށްފައި ހުރި ކަންތައް ރައްޔިތުންނަށް އެނގޭ\nހަމައެކަނި ކުރީ ސަރުކާ ކިޔުމުގެ ބަދަލުގައި ފިޔަވަޅު އެޅުން މުހިންމު\nކ. މާލެ | 23 އޮކްޓޯބަރ 2019 | ބުދަ 03:07 | 3,521\nއަބްދުﷲ ޔާމީނަކީ ކާކުކަން ޮޅެނެ ރައްޔިތަކު މަދުވާނެއޭ ބުނުން ދޮގަކަށް ނުވާނެ އެވެ. އަބްދުﷲ ޔާމީން އިސްކޮށް ހުންނަވާ، ސަރުކާރުން ހިންގި އަނިޔާވެރި އަމަލުތަކާއި، ކޮރަޕްޝަނާއި، ފަސާދައިގެ އަމަލުތަކަކީވެސް ރައްޔިތުންގެ ލޯ ކުރިމައްޗަށް ފެނިގެންގޮސްފައިވާ ހަޤީޤަތްތަކެކެވެ.\nޖުޑިޝަރީ ތެރެއަށް އަތްބާނައި، ފަޅުތަކުގެ އިތުރުން ރަށްތަށް ގާތް މީހުންނަށް ''ބަހާ'' ހުސްކޮށްލި ވާހަކައަކީ މިއަދު އާ ވާހަކަ ތަކެއް ނޫނެެވެ. މުއައްސަސާތައް ހަރާބުކޮށް، މުޅި ނިޒާމް ގަނޑުބަނޑުކޮށްލިގޮތް ރައްޔިތުންނަށް ވަނީ ފެނިފަ އެވެ. އެންމެ ކުޑަމިނުން ތަނަކަށް މުވައްޒިފަކު ނެގުމަށް އޮތް އުސޫލުތައްވެސް އެމަނިކުފާނުގެ ވެރިކަމުގައި އޮތީ ހަރަބުކޮށްލާފަ އެވެ.\nއެ ހުރިހާ ކަންތައްތަކެއް ހަމަޔަކަށް އަޅުވައި ކޮރަޕްޝަނާ ފަސާދައިން ގައުމު ސަލާމަތުގެ އައްސޭރި އަށް ގެންދިޔުމުގެ ހުރިހާ ކަމެއްވެސް ކުރަން ޖެހުނީ މިި ސަރުކާރަށެވެ. ސަރުކާރު ވުޖޫދަށް އައުމާއި އެކު އަވަސްވެގަތީ ކަންތައްތައް ހަމަޔަކަށް އަޅުވައި، ނުވެހުރި ކަންތައް ބާރުމިނެއްގައި ކުރިޔަށް ގެންދިޔުމަށެވެ.\nއިގްތިސާދީ ގޮތުން ރާއްޖެ ވެއްޓިފައި އޮތް ވަޅުގަނޑުން ސަލާމާތްކޮށް ބައިނަލްއަގްވާމީގޮތުން ކެނޑިފައި އޮތް ގުޅުން އިޔާދަކުރުމުގެ މަސައްކަތްތައް ދަނީ ކުރެވެމުންނެވެ. ''ވަގަށް'' ނެގި ފައިސާ އާއި ދަވާލީ ފައިސާތަކުގެ ތަހުގީގުތައް ދަނީ ކުރިޔަށެވެ.\nމި ސަރުކާރަށް އަހަރެއް ފުރެން ކައިރިވެފައިވާއިރު ރައްޔިތުންނަށްވެފައިވާ ގިނަ ވައުދުތަކެއް ވަނީ މިހާތަނަށް ފުއްދާފައެވެ. އެހެން ސަރުކާރުތަކާއި އަޅައިބަލާއިރު ކުރު މުއްދަތެއްގެ ތެރޭގައި ސަރުކާރުން ހިންގަމުންދާ މަޝްރޫއުތައް ގިނަވެފައި ދުވެލިވެސް އެހާމެ ބާރެވެ. ސަރުކާރުން ދާދީ ފަހުން ވަނީ މި ފަސް އަހަރުގެ ތެރޭގައި ކުރަން ބޭނުންވާ ''ސްޓޭރޭޓެޖިކް ޕްލޭން'' ވެސް އިފްތިތާހު ކޮށްފައެވެ.\nދައްކަން މި އުޅެނީ ދެ ސަރުކާރުގެ ތަފާތު ވާހަކައެއް ނޫނެވެ. އަދި ވައުދުތައް ފުއްދުނު މިންވަރުގެ ވާހަކައެއްވެސް ނޫނެވެ. ނަމަވެސް ސަރުކާރަށް އަހަރެއްވާއިރު، އަދިވެސް އެންމެ ގަދަޔަށް ކިޔާ އެއް ލަވައެއްގެ ގޮތުގައި "ކުރީ ސަރުކާރު"ގެ ލަވަ ކިޔާ ވާހަކަ އެވެ.\nރައްޔިތުންގެ މަޖިލީހުގެ ޖަލްސާތަކާއި، ކޮމެޓީތައް އަދި ސަރުކާރުން ބާއްވާ ޖަލްސާތައް ބައްލަވާ ފަރާތަކަށް މި ދައްކަން އުޅޭ ވާހަކަ ވަރަށްވެސް ސާފުވާނެ އެވެ. ކަމެއް ގޯސްވެ، އެކަމެއްގެ ސުވާލުތައް ބަންޑުންކޮށްލެވޭއިރު، އެންމެ ގިނައިން އެ ޖަވާބެއްގެ ތެރެއިން އިވޭނީ "ކުރީ ސަރުކާރުން" އެވެނިކަމެއް، މިވެނި ގޮތަކަށް ކޮށްފައިވެޔޭ ވިދާޅުވެ ދައްކަވާ ވާހަކަތަކެވެ. އެވެނި ފަރާތަކުން، މިވެނިކަމެއް އޭރުގައި ކޮށްފައި އޮތުމުން، ކަމެއް ނުކުރެވިގެން އުޅޭކަމަށް ވިދާޅުވާ ވާހަކަތަކެވެ. އެއީ ސިއްހީ މަރުކަޒަކަށް ނަރުހަކު އައްޔަންކުރުންކަމުގައިވިޔަސްވެސްމެއެވެ. އެންމެ ގިނައިން އިވޭ ވާހަކައަކީ އެއީ އެވެ. ރަށެއްގެ ބަނދަރެއް ނުހެދުނަސް، ހިޔާނާތުގެ ފައިސާގައި ހިފި މީހުންނަށް ފިޔަވަޅު ނޭޅިގެން ވެސް އުޅޭނީ ހަމަ ''ކުރީ ސަރުކާރު''ގެ ސަބަބުންނެވެ.\nތެދކެވެ. މި ސަރުކާރު ހަވާލުވިއިރު ކަންތައްތައް އޮތީ ހަމަ ގޯހުް ގޯހުގަ އެވެ. ހަމަ ކޮންމެކަމެއްވެސް އޮތީ އަލުން ބަލުން ފަށަންޖެހިފަ އެވެ. ނަމަވެސް ގޯސް ހެދިމީހުންނަށް ފިޔަވަޅު ނާޅާ، ކޮންމެ ކަމެއްގެ ހުޖަތަކަށް ކުރީ ސަރުކާރޭ ކިޔުމުގެ ބޭނުމެއް އޮތްތޯ އެއީ އުފައްދާލުން މުހިންމު ސުވާލެކެވެ.\nރައްޔިތުން މި ސަރުކާރު ގެނައީ ކުރީ ސަރުކާރު ބޭނުންނުވާތީއެވެ. އެ ސަރުކާރުގައި ޖަރީމާ ހިންގި ފަރާތްތަކަށް ފިޔަވަޅު އެޅުމަށެވެ. އިރުއިރުކޮޅާ ކަރުގެ ނެތް ބާރު މީނުގައި އަޑުން އަޑު ނަގައި ކުރީ ސަރުކާރުގެ ވާހަކަތައް ރައްޔިތުންނަށް ހަނދާން ކޮށްދޭކަށް ނުޖެހޭއެވެ. ބަދަލުގައި އެ ވާހަކަދައްކަނާމަ، ހަމަ އެވާހަކަދައްކާ ބާރުމިނުގައި އެ މީހުންނައިމެދު ފިޔަވަޅުވެސް އަޅަންޖެހެ އެވެ. އެ މީހުންނަށް ހައްޤު އަދަބުދޭންޖެހެ އެވެ.\nއެ ސަރުކާރުން ކޮށްފައި ހުރި ކަންތައްތައް ހައްލު ކުރުމަށް މި ސަރުކާރުން ކުރަމުންދާ މަސައްކަތް ރައްޔިތުންނަށް ހާމަކަން ބޮޑު ގޮތެއްގައި ބުނެދެންވެސްޖެހެ އެވެ. އެ މީހުން ނުކުރި ކަންތައްކޮށް އެމީހުންނަށް ވުރެ ރަނގަޅު ނިޒާމެއްގެ ތެރެއިން ކަންތައްތަކެއް ކުރެވޭކަން ހާމަވެސްކޮށްދޭންޖެހެ އެވެ.


SunOnline: މަޖިލިސް މެންބަރުންނާއި ސަރުކާރުގެ އިސްވެރިން "ބްލެކްމެއިލް" ކުރި ކަމަށް ބުނާ ގިނަ ބަޔަކު އައްޑޫން ހައްޔަރުކޮށްފި\nމަޖިލިސް މެންބަރުންނާއި ސަރުކާރުގެ އިސްވެރިން "ބްލެކްމެއިލް" ކުރި ކަމަށް ބުނާ ގިނަ ބަޔަކު އައްޑޫން ހައްޔަރުކޮށްފި\nހައްވާ ލުބްނާ 16 Feb 2011, 17:56\nސަރުކާރުގެ އިސް އޮފިޝަލުންތަކަކާއި ރައްޔިތުންގެ މަޖިލީހުގެ މެމްބަރުންނަށް އިންޓަނެޓުން ބިރުދައްކައި، "ބްލެކް މައިލް" ކުރާ ކަމަށް ބުނާ މައްސަލައަކާ ގުޅިގެން އައްޑޫ ސިޓީން 10 ވަރަކަށް މީހުން ހައްޔަރުކޮށްފައިވާކަން ސަން އަށް ކަށަވަރުވެއްޖެ އެވެ.\nހިތަދޫން މައުލޫމާތު ދިން މީހަކު ބުނީ، އެ މައްސަލަ ތަހުގީގުކުރަނީ މާލެއިން ގޮސްގެން އުޅޭ ފުލުހުންގެ ޚާއްސަ ޓީމެއް ކަމަށާއި އެކަމަކީ ވަރަށް "ޓޮޕް ލެވެލް"ގައި ކުރާ ކަމެއް ކަމަށެވެ. އަދި މަޖިލީހުގެ ބައެއް މެމްބަރުންނާއި އަދި ސަރުކާރުގެ އިސްވެރިންތަކެއްގެ ފޮޓޯ އާއި ވީޑިއޯ ހުރި ކަމަށް ބުނެ، އެފަރާތްތައް "ބްލެކް މެއިލް" ކުރި 10 ވަރަކަށް މީހުން މިހާތަނަށް ހައްޔަރުކޮށްފައިވާ ކަމަށް ވެސް އޭނާ ބުންޏެވެ.\n"ފޭސްބުކާއި، އެމްއެސްއެން ބޭނުންކޮށްގެންނާއި ޗެޓްކޮށްގެންނާއި ވީޑިއޯކޮށްގެންނާއި ހެކުކޮށްގެން މީހުން ބްލެކްމެއިލްކުރެވިފައި އެބަހުރި. ޔަގީންނުން ވެސް ދިހައަކަށް ވުރެ ގިނަ ތިކަމާ ގުޅިގެން ހައްޔަރުކުރި މީހުން،" ނަން ނުޖެހުމަށް ޝަރުތުކޮށް އޭނާ ވިދާޅުވި އެވެ.\nމިކަމާ ގުޅިގެން އައްޑޫ ޕޮލިސް ސްޓޭޝަނަށް ގުޅުމުން ބުނީ، އެ މައްސަލައާ ގުޅޭ އެއްވެސް މައުލޫމާތެއް ދެވެން ނެތް ކަމަށާއި އިތުރު މައުލޫމާތު ސާފުކުރުމަށް ގުޅަން ޖެހޭނީ ފުލުހުންގެ މީޑިއާ އޮފިޝަލު ސަބް އިންސްޕެކްޓާ އަހްމަދު ޝިޔާމަށް ކަމަށެވެ.\nޝިޔާމަށް ގުޅުމުން ވިދާޅުވީ، އައްޑޫގައި ފުލުހުން މައްސަލައެއް ތަހުގީގުކުރަމުންދާ ކަމަށެވެ. ނަމަވެސް، އެއީ ކޮން މައްސަލައެއް ކަމާއި އަދި އެއްވެސް މީހަކު ހައްޔަރުކުރި ކަމެއް ޝިޔާމް ކަށަވަރުކޮށެއް ނުދެއްވި އެވެ.\nސަން އަށް އެނގިފައިވާ ގޮތުގައި ހައްޔަރުކުރި މީހުން މާލެ ގެނައުމަށް ފުލުހުން ދަނީ މަސައްކަތްކުރަމުންނެވެ.\nއައްޑޫ އަތޮޅުގެ ކުރީގެ ކައުންސިލާ އަދި މިހާރު އައްޑޫ ސިޓީ ކައުންސިލަށް ހޮވިވަޑައިގެންފައިވާ އަބްދުﷲ ސޯދިގު )ސޯބެ( ވިދާޅުވީ، ފުލުހުންގެ ޚާއްސަ ޓީމެއް އެ ރަށުގައި މިހަފުތާއިން ފެށިގެން ހަރަކާތްތެރިވަމުންދާ ކަމަށާއި ހައްޔަރުކުރި މީހުންގެ ތެރޭގައި މީގެ ކުރިން އޭނާގެ އެމްއެސްއެން އާއި ފޭސްބުކް ހެކުކުރި ކުދިންތަކެއް ހިމެނޭ ކަމުގެ މައުލޫމާތު ލިބިފައިވާ ކަމަށެވެ.\nދާދިފަހުން ދިރާގުގެ ނެޓްވޯކަށް ހަމަލަދިން މައްސަލައަކާ ގުޅިގެން ފުލުހުންގެ ޓީމެއް އައްޑޫއަށް ގޮސް، އެ އަތޮޅު މަރަދޫ ފޭދޫ އާއި މަރަދޫން ވަނީ ހަތަރު ޒުވާނަކު ހައްޔަރުކުރުމަށްފަހު މިހާރު ދޫކޮށްލައިފަ އެވެ.


Covid-19: Thailand In 20,000 Fassi, 188 Maru! - Vaguthu\nތައިލެންޑުގައި އިއްޔެ 20،000 މީހުން ކޮވިޑް-19އަށް ފައްސިވެ، ބަލީގައި 188 މީހުން މަރުވެފައިވާ ކަމަށް ރިޕޯޓު ކޮށްފިއެވެ. މިއީ އެގައުމުގައި ކޮވިޑް ފެތުރެންފެށި ފަހުން އެއްދުވަހުން އެންމެ ގިނަ މީހުން ކޮވިޑަށް ފައްސިވެ އަދި ބަލީގައި މަރުވެފައިވާ ދުވަހެވެ.\nއެ ގައުމުގެ ސިއްހީ ވުޒާރާގެ ތަފާސް ހިސާބުތަކުން ދައްކާ ގޮތުން އެ ގައުމުން ބަލި ޖެހުނު މީހުންގެ ޖުމްލަ އަދަދު ވަނީ 672,385 އަށް އަރައިފައެވެ. އަދި ބަލީގައި މަރުވި މީހުންގެ އަދަދު ވަނީ 5,503 އަށް އިތުރުވެފައެވެ.\nތައިލެންޑުގައި މިހާރު ކޮވިޑް ހާލަތު ވަނީ ވަރަށް ބޮޑަށް ގޯސްވެފައެވެ. ކޮވިޑް-19 ޖެހިގެން ތައިލޭންޑުގައި މަރުވާ މީހުންގެ އަދަދު އިތުރުވަމުންދާތީ، އޭގެ ސަބަބުން މަރުވާ މީހުންގެ ހަށިގަނޑުތައް ވަޅުލުމާއި އެންދުމުގެ ކަންކަން ހަމަޖެއްސުމުގައި ބޮޑެތި ދަތިތަކަކާ ވަނީ ކުރިމަތިލާންޖެހިފައެވެ.\nއެއާއެކު އެ ގައުމުގެ ހޮސްޕިޓަލްތަކުން ވަނީ މަރުވާ މީހުންގެ ހަށިގަނޑުތައް ވަޅުލެވެންދެން ނުވަތަ އަންދާލެވެންދެން ފިނިކޮށްފައިވާ ކޮންޓޭނަރުތަކުގައި ރައްކާކުރަން ފަށައިފައެވެ.\nކޮވިޑުން ދިފާއުވުމަށް ތައިލެންޑްގެ ސަރުކާރުން ވަނީ ހަރުކަށި އުސޫލުތަކެއް ގާއިމްކޮށްފައެވެ. ނުރައްކާތެރި ޑެލްޓާ ވޭރިއެންޓާއި އަލްފާ ވޭރިއެންޓުން ރައްކާތެރިވުމަށް އަޅާފައިވާ މި ފިޔަވަޅުތަކުގެ ތެރޭގަައި ދަތުރުކުރުމުގައި ހަރުކަށި ފިޔަވަޅުތަކެއް އަޅާފައިވުމާއި، ބޮޑަތި ފިހާރަތައް ބަންދުކުރުން އަދި 29 ޕްރޮވިންސް އެއްގައި ކާފިއު އިއުލާން ކުރުން ހިމެނެއެވެ. އިއްޔެއިން ފަށައިގެން އަޅާފައިވާ މި ފިޔަވަޅުތައް ދަންމާލައިފައިވަނީ މި މަހުގެ 18ވަނަ ދުވަހާ ހަމައަށެވެ.\nއެގައުމުގައި މި އަހަރުގެ ޖޫން މަހު ވެކްސިން ޖަހަން ފަށާފައިވަނީ އަހަރު ނިމެންވާއިރަށް 50 މިލިއަން މީހުންނަށް ވެކްސިން ދިނުމަށް އަމާޒުކޮށްގެންނެވެ. 66 މިލިއަނަށް ވުރެ ބޮޑު އާބާދީއެއް އޮންނަ ތައިލެންޑުގައި އަދި މިހާތަނަށް ވެކްސިންގެ ފުރަތަމަ ޑޯޒް ވެސް ޖަހާފައިވަނީ %21 މީހުންނެވެ.


Midiya mahu raahjege inflation 0.39 percent mahacah\nމިދިޔަ މަހު ރާއްޖޭގެ އިންފްލޭޝަން 93.0 ޕަސެންޓް ދަށަށް!\nމިދިޔަ މަހު މުޅި ރާއްޖޭ މުދަލާއި ހިދުމަތުގެ އަގުތައް 0.39 ޕަސެންޓް ދަށަށް ހިނގައްޖެ އެވެ.\nމުދަލާއި ހިދުމަތުގެ އަގު އަންގައި ދިނުމަށް ނޭޝަނަލް ބިއުރޯ އޮފް ސްޓެޓިސްޓިކްސްއިން އާއްމުކޮށްފައިވާ މިދިޔަ މަހުގެ ކޮންސިއުމާ ޕްރައިސް އިންޑެކްސް (ސީޕީއައި) ހިސާބުތައް ދައްކާ ގޮތުގައި އޮކްޓޫބަރު މަހު ރާއްޖޭގެ އިންފްލޭޝަން ރޭޓް 0.04 ޕަސެންޓް މައްޗަށް ދިޔަ ނަމަވެސް ނޮވެމްބަރު މަހުގެ އިންފްލޭޝަން ވަނީ 0.39 ޕަސެންޓް ދަށަށް ގޮސްފަ އެވެ.\nމިދިޔަ މަހު އަގުތައް ދަށަށް ދިޔަ ބާވަތްތަކުގެ ތެރޭގައި ތަރުކާރީގެ ބާވަތްތައް ހިމެނެ އެވެ. ތަރުކާރީގެ ބާވަތްތަކުގެ އަގުތައް ވަނީ 5.33 ޕަސެންޓް ދަށްވެފަ އެވެ. މީގެ އިތުރުން ދުފުމަށް ބޭނުންކުރާ ބާވަތްތަކުގެ އަގުތައް ވެސް ވަނީ 2.26 ޕަސެންޓް ދަށަށް ގޮސްފަ އެވެ. އަދި ކިރާއި ޗީޒް އަދި ކުކުޅު ބިހުގެ އަގުތައްވެސް 0.18 ޕަސެންޓް ދަށަށް ގޮސްފައިވެ އެވެ.\nމިދިޔަ މަހު މައިގަނޑު ގޮތެއްގައި އަގުތައް މައްޗަށް ގޮސްފައިވާ ބައިތަކުގެ ތެރޭގައި ގޭގެ ކުލި ހިމެނެ އެވެ. ގޭގެ ކުލީގެ އަގު ވަނީ 0.26 ޕަސެންޓް އުފުލިފަ އެވެ. މީގެ އިތުރުން މޭވާގެ އަގުތައް ވެސް 0.68 ޕަސެންޓް މައްޗަށް ގޮސްފަ އެވެ. އަންނައުނުގެ އަގުތައް ވެސް ވަނީ 0.29 ޕަސެންޓް އުފުލިފަ އެވެ. މީގެ އިތުރުން ވައިގެ ދަތުރު ފަތުރުގެ އަގުތައްވެސް 1.56 ޕަސެންޓް ދަށްވެފައިވެ އެވެ.\nބައެއް ބާވަތްތަކުގެ އަގުތައް ދަށްވެ، އަނެއް ބައި ބާވަތްތަކުގެ އަގުތައް މަތިވެފައިވާއިރު އަންނަ އަހަރަކީ ރާއްޖޭގެ އިންފްލޭޝަނަށް ބޮޑު ބަދަލެއް އަތުވެދާނެ އަހަރެއް ކަމަށް މާހިރުން ދަނީ ބުނަމުންނެވެ. މީގެ އެއް ސަބަބަކީ ކުރިން ޑިއުޓީ ނުނަގާ ބައެއް ބާވަތްތަކުގެ ޑިއުޓީ ނަގަން ފެށުމެވެ.


Yemen gai hamalaa badhalukurun fas dhuvahah huttaalanee\nޔަމަންގައި ހަމަލާ ބަދަލުކުރުން ފަސް ދުވަހަށް ހުއްޓާލަނީ\nއިންސާނީ އެހީ އަށް ފުރުސަތު ދިނުމަށް ހަނގުރާމަވެރިންގެ ހަމަލާތައް ހުއްޓާލާނީ މާދަމާ އެވެ.\nހަމަލާތައް ހުއްޓާލަން ހަނގުރާމަވެރިން އެއްބަސްވެފައިވާއިރު އެމީހުންގެ ބާރުގެ ދަށަށް ޔަމަންގެ ސަރުކާރު ގެންދިއުމުން އެމީހުންނާ ދެކޮޅަށް ސައޫދީ އަރަބިއްޔާގެ ވައިގެ ސިފައިން ހަމަލާ ދޭތާ މިހާރު ވަނީ މަސް ދުވަސްވެފަ އެވެ. ސައޫދީ ސިފައިންގެ ހަމަލާތަކާ ގުޅިގެން ޔަމަންގެ އިންސާނީ ހާލަތު ވަނީ އިތުރަށް ގޯސްވެފަ އެވެ.\nއެގޮތުން ކާބޯތަކެއްޗާއި ބޭސްފަރުވާ އަދި ތެލަށް ޖެހިފައިވާ މީހުންގެ އަދަދު ވަރަށް ވެސް ގިނަ އެވެ.\nހާލުގައި ޖެހިފައިވާ އާންމުންނަށް އެހީ ފޯރުކޮށް ދިނުމުގެ ނަމުގައި ހަމަލާތައް ހުއްޓާލަން ހަނގުރާމަވެރިން އިއުލާނުކުރުމުން ސައޫދީ އާއި ޔަމަނުން ފައްސާލާފައިވާ އަބްދު ރައްބޫ މަންސޫރު ވިދާޅުވެފައި ވަނީ ހަމަލާ ބަދަލުކުރުން ހުއްޓާލާ މުއްދަތުގެ ތެރޭގައި ހަނގުރާމަވެރިންގެ އެއްވެސް ބަޔަކު ހަތިޔާރު ނަގައިފި ނަމަ ވަގުތުން ރައްދު ހަމަލާ ދޭނެ ކަމަށެވެ.\nޔަމަނުގައި މިދިޔަ މާޗް މަހުގެ ނުވަ ވަނަ ދުވަހުން ފެށިގެން ހިނގަމުންދާ ދާޚިލީ ހަމަނުޖެހުންތަކާ އެކު އެ ގައުމު ދެ ފަޅިއަކަށް ފަޅައިގެން ގޮސްފައިވާއިރު މިހާރު ފެންނަމުން ދަނީ ސުންނީންނާއި ޝިއައީންގެ ކުރިމަތިލުމެކެވެ. އަދި މި ކުރިމަތިލުމުގެ ތެރެއިން ޔަމަންގެ ކުރީގެ ރައީސް އަލީ އަބްދުﷲ ސާލިހް ވަނީ ޝިއައީ ހަނގުރާމަވެރިންނަށް ވެސް ބައިއަތު ހިފައިފަ އެވެ.\nސާލިހް އާއި ޝިއައީ ހަނގުރާމަވެރިންގެ ގޮތުގައި ތިބި ހޫތީންނަށް އީރާނުން އެއްބާރުލުން ދެމުން އަންނައިރު މި ކުރިމަތިލުމުގައި ސުންނީންގެ ހިމާޔަތަށް ނުކުމެފައި ވަނީ ސުންނީންގެ ބާރުގަދަ އަދި އީރާނާ ހިޔާލުތަފާތުވެފައި އޮންނަ ސައޫދީ އެވެ.


China ge "Belt and road initiative" ah ehbbaarulun dheynan: Shahidh\nފޮރިން މިނިސްޓަރު ޝާހިދު ޗައިނާގެ ފޮރިން މިނިސްޓަރާއި ސަލާމް ކުރައްވަނީ -- ފޮޓޯ / ފޮރިން މިނިސްޓަރު\nޗައިނާގެ "ބެލްޓް އެންޑް ރޯޑް އިނީޝީއޭޓިވް"އަށް ރާއްޖޭގެ އެއްބާރުލުން ލިބޭނެ ކަމުގެ ޔަގީންކަން ދީފި\nޗައިނާގެ "ބެލްޓް އެންޑް ރޯޑް އިނީޝީއޭޓިވް" އަށް ދިވެހިރާއްޖޭގެ އެއްބާރުލުން ލިބޭނެކަމުގެ ޔަގީންކަން ދިވެހި ސަރުކާރުން ދީފިއެވެ.\nމި ޔަގީންކަން ދިވެހި ސަރުކާރުގެ ފަރާތުން ޗައިނާއަށް ދީފައި މިވަނީ ފޮރިން މިނިސްޓަރު އަބްދުﷲ ޝާހިދު ޗައިނާއަށް މިހާރު ކުރައްވަމުން ގެންދަވާ ރަސްމީ ދަތުރުފުޅެއްގައި ޗައިނާގެ ފޮރިން މިނިސްޓަރު ވަންގް ޔީއާ ބައްދަލުކުރައްވާ ދެއްކެވި ވާހަކަފުޅުގައެވެ.\nފޮރިން މިނިސްޓަރު އަބްދުﷲ ޝާހިދާއި ބައްދަލުކުރައްވާ ޗައިނާގެ ފޮރިން މިނިސްޓަރު ވަނީ ދެގައުމުގެ ގުޅުން އިތުރަށް ބަދަހި ކުރުމާއި ގުޅޭ ގޮތުން ވާހަކަދައްކަވާފައެވެ. އަދި ފޮރިން މިނިސްޓަރު ޝާހިދު ޗައިނާއަށް ވަޑައިގެންނެވީތީ ވަނީ މަރުހަބާ ދަންނަވާފައެވެ.\nފޮރިން ިނިސްޓަރު ޝާހިދުގެ ވަނީ ޕީޕަލްސް ރިޕަބްލިކް އޮފް ޗައިނާ އުފެދުނުތާ 70 އަހަރު ފުރޭ މުނާސަބަތުގައި ޗައިނާ ސަރުކާރާއި ރައްޔިތުންނަށް މަރުހަބާ ވިދާޅުވެފައެވެ. އަދި އިގްތިސާދީ އިޖްތިމާއީ ދާއިރާއިން ދެގައުމުގެ ގުޅުން އިތުރަށް ބަދަހި ކުރުމާއި ގުޅޭ ގޮތުން ދެބޭފުޅުން ވަނީ މި ބައްދަލު ކުރެއްވުމުގައި މަޝްވަރާ ކުރައްވާފައެވެ.\nމިނިސްޓަރު ޝާހިދު ވަނީ "ވަން ޗައިނާ" ޕޮލިސީ ދަމަހައްޓައި، ޗައިނާގެ "ބެލްޓް އެންޑް ރޯޑް އިނީޝީއޭޓިވް" އަށް ދިވެހިރާއްޖޭގެ އެއްބާރުލުން ލިބޭނެކަމުގެ ޔަގީންކަން ޗައިނާގެ ފޮރިން މިނިސްޓަރު ވާންގް އަށް އަރުވާފައެވެ. އަދި ދިވެހިރާއްޖޭގެ ތަރައްގީީއަށް، ހާއްސަކޮށް ސިނާއީ ތަރައްގީއަށާއި، އިންސާނީ ވަސީލަތްތައް ތަރައްގީކުރުމަށް، ޗައިނާ ސަރުކާރުން ފޯރުކޮށްދެއްވާ އެހީތެރިކަމަށް މިނިސްޓަރ ޝާހިދު ޝުކުރު ދެންނެވިއެވެ.\nފޮރިން މިނިސްޓަރ އަބްދުﷲ ޝާހިދު ޗައިނާއަށް ވަޑައިގެންފައި ވަނީ ޗައިނާގެ ފޮރިން މިނިސްޓަރުގެ ދައުވަތަކަށެވެ. މިއީ ފޮރިން މިނިސްޓަރުކަމާއި ހަވާލުވެވަޑައިގެންފަހުން މިނިސްޓަރު ޝާހިދު ޗައިނާއަށް ކުރެއްވި ރަސްމީ ފުރަތަމަ ދަތުރުފުޅުވެސްމެއެވެ.\nރާއްޖެ-ޗައިނާ ފޮރިން މިނިސްޓްރީ ފޮރިންގް މިނިސްޓަރު


India ge helicopter thah anburaa fonuvaanulan ninmaifi\nއިންޑިއާގެ ހެލިކޮޕްޓަރުތައް އަނބުރާ ފޮނުވާނުލަން ނިންމައިފި\nއިންޑިއާއިން ރާއްޖެއަށް ހަދިޔާކޮށްފައިވާ ހެލިކޮޕްޓަރެއް. އެގައުމުގެ ނޫސްތަކުން ބުނީ ދެހެލިކޮޕްޓަރުވެސް މިވަގުތަށް ފޮނުވާނުލާނެ ކަަމަށް. ފައިލް ފޮޓޯ\nއިންޑިއާ ސިފައިން ދިވެހި ސިފައިންނަށް ހަދިޔާ ކޮށްފައިވާ ދެ ހެލިކޮޕްޓަރު އަނބުރާ ފޮނުވާނުލާން ދެ ގައުމުން އެއްބަސްވެފައިވާކަމަށް އިންޑިއާގެ އިސް އޮފިޝަލަކާއި ހަވާލާދީ އެ ގައުމުގެ ނޫހެއްގައި ބުނެފި އެވެ.\nއައްޑޫ އަދި ލ. އަތޮޅުގައި އޮންނަ އިންޑިއާގެ ދެ ހެލިކަޕްޓަރު ޖޫން މަހުގެ ނިޔަލަށް އަނބުރާ ގެންދަން ދިވެހި ސަރުކާރުން ވަނީ އަންގާފަ އެވެ.\nއެ ދެ ހެލިކަޕްޓަރާ ގުޅޭ ގޮތުން އެމްއެންޑީއެފް އާއި އިންޑިއާ ސިފައިންނާއެކު ހަދާފައިވާ އެއްބަސްވުން ދާދި ފަހުން ހަމަވެފައިވާއިރު އެ އެއްބަސްވުން އާ ނުކުރުމަށް ދިވެހި ސަރުކާރުން ވަނީ ނިންމާފަ އެވެ. އަދި ކޮންމެ ހެލިކޮޕްޓަރަކާއެކު ޕައިލަޓުންނާއި ޓެކްނީޝަނުންގެ ގޮތުގައި ގާތްގަނޑަކަށް އިންޑިއާގެ 48 ކްރުން ތިބޭއިރު، އެ މީހުންގެ ވިސާ އާކޮށްދޭން ވެސް ދިވެހި ސަރުކާރުން ވަނީ ދެކޮޅު ހަދާފަ އެވެ. އެ މީހުންގެ ވިސާ ހަމަވެފައިވަނީ މިދިޔަ މެއި މަހު އެވެ.\nނަމަވެސް، އެއަށްފަހު އިންޑިއާ ސަރުކާރުގެ އެދުމުގެމަތިން އަންނަ ޑިސެމްބަރު މަހުގެ ނިޔަލަށް ހެލިކޮޕްޓަރުތައް އަނބުރާ ގެންދަން ދިން މުހުލަތު އިތުރުކުރިކަމަށް ބައެއް ރަސްމީ މަސްދަރުތަކުން ބުނެފައިވެ އެވެ.\nމިކަމާއި ގުޅިގެން ދެފަރާތުން ބޭއްވި މަޝްވަރާތަކަށް ކުރިއެރުންތަކެއް ލިބިފައިވާކަމަށާއި، މި ވަގުތައް ހެލިކޮޕްޓަރުތައް ފޮނުވާނުލާން ދިވެހި ސަރުކާރުން ނިންމާފައިވާކަމަށް، އިންޑިއާ ސިފައިންގެ އިސް އޮފިޝަލަކާއި ހަވާލާދީ އިންޑިއާގެ "ޕްރެސް ޓްރަސްޓް އޮފް އިންޑިއާ" ގައި ބުނެފައިވެ އެވެ.\nމީގެ އިތުރުން، ހެލިކޮޕްޓަރުތަކާއި އެކު ރާއްޖޭގައި ތިބި އިންޑިއާ ކްރޫގެ ވިސާ ވެސް މިހާރު އާކޮށްދޭން ދިވެހި ސަރުކާރުން އެއްބަސްވެފައިވާކަމަށް ވެސް އެ އޮފިޝަލު ބުނެފައިވެ އެވެ.\nރާއްޖެއިން ޗައިނާއާއެކު ގުޅުން ބަދަހިކޮށް ޗައިނާއާއެކު ފްރީ ޓްރޭޑް އެގްރިމެންޓް ހެދި ހިސާބުން އިންޑިއާއާއެކު އޮތް ގުޅުމަށް ވަރަށް ބޮޑަށް ވަނީ އަސަރުކޮށްފަ އެވެ. ރާއްޖޭގެ މުހިންމު ދެ ސަރަހައްދެއްގައި ހެލިކަޕްޓަރު ބާއްވަން އިންޑިއާއިން ބޭނުންވި ނަމަވެސް ސަރުކާރުން އެކަމަށް ދެކޮޅު ހަދަމުން ދަނީ އެ ދެ ހެލިކަޕްޓަރުގެ ބަދަލުގައި ބޭނުން ވަނީ ސާވައިލަންސް އެއާކްރާފްޓެއް ކަމަށް ބުނެ އެވެ.\nނަމަވެސް، މަތިންދާބޯޓެއް ހަދިޔާ ކުރުމާއި ގުޅޭގޮތުން އިންޑިއާ އިން ހުށަހެޅި ހުށަހެޅުމަށް ވެސް، ދިވެހި ސަރުކާރުން ޖަވާބެއް ދީފައިނުވާ ކަމަށް އިންޑިއާގެ އޮފިޝަލުން މީގެ ކުރީގައި ވަނީ ވިދާޅުވެފަ އެވެ.\n"އަންބަރީ" ރާއްޖެއަށް ދަތުރު ފަށައިފި


Miee Addu Rayyithun funko visanan vee vaguthu, Vaudhu nufudhey! – adduLIVE\nމިއީ އައްޑޫ ރައްޔިތުން ފުންކޮށް ވިސްނަންވީ ވަގުތު، ވައުދު ނުފުއްދޭ!\n1 Dec 20, 2020, 12:22 އައި އެލް\nރާއްޖޭގެ އެންމެ ދެކުނުގައި އެންމެ އެކަހެރިކޮށް އޮންނަނީ އައްޑުއަތޮޅެވެ. އެންމެ އެވޭލާ ޒަމާނުން ފެށިގެންވެސް އައްޑުއަތޮޅަކީ ހީވާގި ކެރޭ ހުނަރުވެރި ރައްޔިތުންތަކެއް ދިރިއުޅެމުންއައި ތަނެކެވެ. އަތޮޅުގެ އެކަހެރިކަން ކިތަންމެ ބޮޑުވިޔަސް ސަރުކާރަށް ބަރޯސާކުރުމާއި ސަރުކާރުގައި ޝަކުވާކުރުން ގިނަނުކޮށް އަމިއްލަ ފައިމައްޗަށް ތެދުވެގެން އަބުރުވެރި ތާހިރު ދިރުއުޅުމެއް އުޅެމުން އައިބައެއްގެ ވަޒަނެވެ. އަމިއްލަ އޮޑިފަހަރުގައި ކަރަކަރަޔަށް ދަތުރުކޮށް މުހުތާދުތައް ފުއްދައިގެން ވިޔަފާރިކުރި މީހުންގެ ވަޒަނެވެ.\nއެގޮތް ސަރުކާރަކަށް ކަމުނުދިޔައެވެ. އެހެންވެގެން މިހާރު މިއޮތީ ސަރުކާރާނުލައި ގޯތީގެ އިންފާރުވެސް ރާނައިނުލެވޭ ޒަމާނެވެ. ހަމަކޮންމެ ކަމެއްގައިވެސް ސަރުކާރަށް ބަރޯސާކުރުމުގެ ޒަމާނެވެ. އެކަމަކު ރައްޔިތުން މިތިބީ ކެތްތެރިވެގެންނެވެ. ތާއަބަދުގެ ހުވަފެނަކީ އަތޮޅަށް ކުރިއެރުން އައުމުގެ ހުވަފެނެވެ. އަބުރުވެރި ތާހިރު ރިވެތި ދިރިއުޅުމެއް އުޅެވޭނޭ މަންޒިލަކަށް ވުމުގެ ހުވަފެނެވެ. ހުސްވުމެއްނެތް އުއްމީދަކީ އުފާވެރިކަމާއި ހިތްހަމަޖެހުމާއެކު ދުޅަހެޔޮކަންމަތީގައި އަމިއްލަ ވަޒަނުގައި އަމިއްލަ ގެދޮރުގައި ހަޔާތް ވޭތުކުރެވޭފަދަ ފުރުސަތުތަކެއް ތަނަވަސްވެފައިވާ ތަނަކަށް އައްޑުއަތޮޅު ވެގެންދިއުމެވެ.\nގައުމަށް ޑިމޮކްރަސީ އަތުވެއްޖެއެވެ. ލާމަރުކަޒީ ނިޒާމުވެސް ތައާރަފުވެއްޖެއެވެ. ވޯޓުން ކަންކަން ނިންމާ ޒަމާން އަތުވެއްޖެއެވެ. ރައްޔިތުންގެ ހުވަފެން ހަގީގަތަކަށް ހެދުމުގެ ބާރު މިއަދު ހަމަ އެރައްޔިތުންނަށް ލިބިއްޖެއެވެ. މިއަދު ކުރަންޖެހޭހާވެސް ކަމަކީ ސިޔާސީ ޕާޓީތައް ހިންގާން އެތިބަ މީހުންގެ ކެހިވެރިކަމުގެ މަޅީގައި ނުޖެހި އަމިއްލަ ސިކުނޑި ބޭނުންކުރުމެވެ. ސިޔާސީ ޕާޓީތަކަށް އަޅުދާސްވެފައިވާ ސިޔާސީ ކައުންސިލެއް ހޮވުމުގެ ބަދަލުގައި އަތޮޅަށް އިޚުލާސްތެރި ގައުމަށް ވަފާތެރި ރައްޔިތުންދެކެ ލޯބިވާ ސިޓީ ކައުންސިލެއް ހޮވުމެވެ. އެކަންކޮށް ނަމޫނާ ދައްކާންވީ ވަގުތު މިއައީއެވެ. ލޯކަލް ކައުންސިލްތަކުގެ އިންތިޚާބު ބޯމަތިވީއެވެ.\nކޮންމެވެސް ސިޔާސީއަކު ބުނިކަމަށް ނޫހުގައި ލިޔެފައިވަނިކޮށް ދުށީމެވެ. އުއްމީދަކީ ފަންސާސް އިންސައްތައަށްވުރެ މަތީގެ މިންވަރެއް އެޕާޓީއަށް ލިބުމެވެ. ފަށާންކަމަށް ހީކުރަނީވެސް ފަންސާސް އިންސައްތައިންނެވެ. ރައްޔިތުންނޭވެ. އެއީ ހެއްލުންތެރި ކުރުވުމުގެ ވާހަކަތަކެވެ. ވޯޓުދޭންވީ ދައްކާ ވާހަކަޔަށް ބަލައިގެނެއް ނޫނެވެ. ނިޔަތާއި އަމަލަށް ބަލައިގެންނެވެ. އެގޮތަށް ބެލީމާ ފަންސާސް އިންސައްތައިން ފަށާން ޚިޔާލުކުރާ ލީޑަރަށް ލިބޭންޖެހެނީ ހަމަ ސުމެކެވެ. އެޕާޓީ ވެރިކަމަށް އައުމަށާއި މަޖިލީސް ހޯދުމަށްޓަކައި ވެފައިވާ ވައުދުތައް ކޮބައިބާވައެވެ.\nޅ.ހިންނަވަރު އިބްރާހީމު މުހައްމަދު ސޯލިހު ވެރިކަމަށް ގެނައުމުގެ ކޯލިޝަނުން އައްޑޫ ރައްޔިތުންނަށް އިއްވާފައިވާ ވައުދުނާމާޔާއި އަހުދުނާމާޔަށް މިހިސާބުން ބަލައިލަމާބަހީއެވެ. ހުޅުމީދޫގައި ޑޮކްޔާރޑެއް ހަދާނޭ ކަމަށް ބަޔާންކޮށް ވައުދުވެފައިވެއެވެ. ޑޮކްޔާރޑް މިހާރު ކޮބައިބާވައެވެ. މިވައުދުގެ މަތިން ހަނދާންހުރި ބަޔަކު އެބަތިބިބާވައެވެ. ނެތެވެ. އެޒާތުގެ ކަމެއް ކުރުމަށް ދިރާސާއެއްވެސް ނުކުރެވެއެވެ. ނިކަމެތި ރައްޔިތުންގެ ނިކަމެތިކަމުގެ ފައިދާނަގައި ވޯޓު ކަށަވަރުކުރުމަށް ދޮގެއް ހަދައިލީއެވެ. ރީތި ފަށުވި އިބާރާތުން ޖުމްލަތަކެއް އަތުރައިލީއެވެ.\nދެކުނުގެ ސަރަހައްދީ ބަނދަރު ފުރިހަމަ ބައިނަލްއަގުވާމީ ބަނދަރަކަށް ތަރައްގީކޮށް ޚިދުމަތްތަކާއި ވަސީލަތްތައް ފުޅާކުރާނޭ ކަމަށް ބަޔާންކޮށްފައިވެއެވެ. މިކަން ކުރެވިއްޖެބާވައެވެ. ނުކުރެވެއެވެ. ޕްލޭނެއްވެސްނެތެވެ. ދައްކަނީ ހައްތާވެސް ވާހަކައެވެ. އިންޑިޔާގެ ބޯޓެއް މިދިޔަ ހަފުތާތެރޭގައި އެތާގައި ބަނދަރުކޮށްގެން ދިމާވި ދައްޗަކަށްފަހު ބަނދަރު އިތުރަށް ފުރިހަމަކުރާ ވާހަކަ ދެއްކިއެވެ. ތަން އޮތީ ރައީސް މައުމޫނުގެ ޒަމާނުގައި އިލްޔާސް އިބްރާހިމްގެ މޭސްތުރިކަމުގެ ދަށުން ގާއިމްކުރެވުނު ގޮތަށެވެ.\nއައްޑޫއަކީ ވިޔަފާރިއަށް ޝައުގުހުރި މީހުން ގިނަ އަތޮޅެކެވެ. އެހެންވެގެން އައްޑޫގެ ވިޔަފާރިތަކާއި ވިޔަފާރިވެރިންނަށް އަމާޒުކޮށްގެން ރައީސް އިބްރާހީމު ވެފައިވާ ވައުދުތައްވެސް ގިނަގުނައެވެ. ޑިއުޓީއާއި ޓެކްސްކުޑަކޮށް ފަސޭހަކަމާއެކު މުދާ އެތެރެކޮށް ބޭރުކުރެވޭނޭ ވިޔަފާރި ނާރެހަކަށް ހަދާނެކަމަށް ވައުދުވިއެވެ. ޑިއުޓީން މިންވަރެއް ކުޑަކުރިއެވެ. އެކަމަކު ޓެކްސްވީ އިތުރެވެ. ގާއިމުކުރެވުނީ ކޮންކަހަލަ ނާރެހެއް ބާވައެވެ. އޮތް ނާރެހަކީ ޑްރަގުގެ ނާރެހެކެވެ. ނުފޯރާފޮތިން ފޫގަޅާން ދިމާކުރާ ވިޔަފާރިވެރިންނަށް ސަރުކާރުން ދިން ލުޔެއް ވީއެހީއެއް ހަރާމުން ހަރާމެވެ.\nއައްޑޫ ޓްރޭޑިންގ ކޯޕަރޭޝަނެއް އުފައްދައި ވިޔަފާރިވެރިންނަށް ފަސޭހަކަމާއެކު ހެޔޮ އަގުގައި ތެލާއި ހިލަޔާއި ހިލަވެއްޔާއި ސިމެންތިއާއި ކާޑުގެ ބާވަތްތައް ސީދާ އައްޑޫއަށް އެތެރެކުރުމުގެ ޚިދުމަތް ފަށާނެކަމަށްވެސް ހުވައިކޮށް ވައުދުވިއެވެ. އެސްއެމްއީ ބޭންކެއް މެދުވެރިވެ ވިޔަފާރިތަކަށާއި ގެދޮރު ބިނާކުރުމަށާއި މަސްވެރިކަމަށާއި ދަނޑުވެރިކަމަށް ފަސޭހަގޮތަކަށް ފައިނޭންސް ހަމަޖައްސައިދޭނަމޭ ބުންޏެވެ. އިންޑިޔާގެ ވިޔަފާރި މަސްލަހަތު ކުރިއެރުވުމަށް އިންޑިޔާގެ އާގުބޯޓެއް މިތަނަށް ގެނައުން ފިޔަވައި ދެންކުރެވުނު ހަމައެއްކަމެއްވެސް ނެތެވެ.\nއެބުނާ އެސްއެމްއީ މެދުވެރިކޮށް ލިބުނު ފައިނޭންސަކުން ފެށިފައިވާ ދަނޑުވެރިކަމުގެ މަޝްރޫއެއް ނެތެވެ. މަސްވެރިކަމުގެ މަޝްރޫއެއް ނެތެވެ. އާބާދުވި ގެދޮރެއްވެސް ނެތެވެ. އިތުރުވީ ވަޒީފާއެއް ނެތެވެ. ވަޒީފާގައި ކުރިން ތިބިމީހުންވެސް ވެފައިވަނީ މަގުމައްޗެވެ. މިއީ ސިޔާސީ ރަންޑީންގެ ދޮގާއި މަކަރާއި ހީލަތުގެ މަޅިން ނެއްޓުމުގެ ވަގުތެވެ. މިއީ ސިޔާސީންގެ އަންބޮނޑި ބޮޑުކޮށްދޭންވީ ވަގުތެއް ނޫނެވެ. މިއީ ރައްޔިތުން ބާރުވެރިވާންވީ ވަގުތެވެ. އަތޮޅާއިގެން ތެދުވާންވީ ވަގުތެވެ. ލާމަރުކަޒީ ނިޒާމުގެ މަންފާ ލިބިގަންނާންވީ ވަގުތެވެ. ދޮގުވެރީންގެ ކަންކަށި ދޮވެލަންވީ ވަގުތެވެ.


ނަންބަރު: GS74/IUL/2018/ 18\nޓީޗަރުން ބޭނުންވާ މަޤާމުތައް:\nޓީޗަރ (ޓްރެވެލް އެންޑް ޓުއަރިޒަމް)\nމަޤާމުގެ ރޭންކް: ސީއެސް 11-2 ން ސީ އެސް 15-5 އާއި ދެމެދު\nމަޤާމް އޮތް އޮފީސް: ހާފިޒު އަހުމަދު ސްކޫލް، ފުވައްމުލައް\nވަޒީފާ އަދާކުރަން ޖެހޭ ތަން: ހާފިޒު އަހުމަދު ސްކޫލް، ޏ.ފުވައްމުލައް\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު /ލެވެލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތައުލީމީ ސެޓްފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ)\n(ށ) މަތީ ތަޢުލީމުދޭ ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓްފިކެޓު ތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ.\nވަޒީފާއަށް އެދޭ ފޯމު ހާފިޒު އަހުމަދު ސްކޫލް ކައުންޓަރުން ލިބެން ހުންނާނެއެވެ. އަދި އަދި ސިވިލް ސަރވިސް ކޮމިޝަންގެ ވެބްސައިޓުން www.csc.gov.mv މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ6ޖަނަވަރީ 2019 ވާ އާދީއްތަ ދުވަހުގެ 14:00 ގެ ކުރިން، ހާފިޒު އަހުމަދު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ .އީ-މެއިލް އެޑްރެހަކީ، [email protected]އެވެ. ފެކްސް ނަންބަރަކީ، 6861990 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،7ޖަނަވަރީ 2019 އާއި 12ޖަނަވަރީ2019އާ ދެމެދު، ހާފިޒު އަހުމަދު ސްކޫލްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n18 ރަބީއުލް އާޙިރާ 1440\nސުންގަޑި: 06 ޖަނަވަރީ 2019 1400


Breaking: Sikundi maruvi, Kalaidhoo kujjaa maruvejje Breaking: Sikundi maruvi, Kalaidhoo kujjaa maruvejje\nސިކުނޑި މަރުވި، ކަލައިދޫ ކުއްޖާ މަރުވެއްޖެ\nއެކްސިޑެންޓަށް ފަހު ސިކުނޑި މަރުވެ، ފަރުވާ ދެމުން ދަނިކޮށް މަރުވި ވިޝާލް\nލ. ކަލައިދޫގައި ދެ ސައިކަލެއް ޖެހި ހިނގި އެކްސިޑެންޓެއްގައި ބޮލަށް އަނިޔާވި ކުޑަ ފިިރިހެން ކުއްޖާގެ ހާލު ސީރިއަސްވެ އައިޖީއެމްއެޗްގައި ފަރުވާ ދެމުން ދަނިކޮށް ރޭ މަރުވެއްޖެ އެވެ. ސަރުކާރުގެ މައި ހޮސްޕިޓަލުގައި އުމުރުން 14 ގެ އެ ކުއްޖާ މަރުވީ ބޮލަށް ލިބިފައިވާ ސީރިއަސް އަނިޔާތަކުގެ ސަބަބުން އޭނާގެ ސިކުނޑި މަރުވެ ވެންޓިލޭޓަރުގެ އެހީގައި ނޭވާ ލައްވަމުން ގެންދަނިކޮށެވެ.\nއެ ކުއްޖާ މަރުވި އިރު މީގެ ދެ ދުވަސް ކުރީގެ އެކްސިޑެންޓަށްފަހު ޑޮކްޓަރުން ވަނީ އޭނާގެ ގަދަވާނެ ކަމުގެ އުންމީދު ކަނޑާލައި އެކަން އާއިލާއަށް ވެސް އަންގާފަ އެވެ.\nއަހުމަދު ވިޝާލް ނަމަކަށް ކިޔާ އެކުއްޖާ ރޭ މަރުވި އިރު، ބޮލަށް އަނިޔާ ލިބި އޭނާގެ ސިކުނޑި މަރުވި އެކްސިޑެންޓް ހިނގާފައި ވަނީ މީގެ ދެ ދުވަސް ކުރިން މެންދަމުން އަލިވެ 3:00 ވެސް ޖަހާފައި ވަނިކޮށް ސައިކަލް ދުއްވަން ނުކުމެ އުޅެނިކޮށެވެ. އެ އެކްސިޑެންޓެއްގައި އޭނާގެ ބޯޖެހުނު ވަގުތުން ފެށިގެން އޭނޭގެ ސިކުނޑި ހުއްޓިފައިވާ ކަމަށް ވެއެވެ.\nވިޝާލް އާއި އެ އުމުރުގެ އެހެން ކުއްޖަކާއި 13 އަހަރުގެ ފިރިހެން ކުއްޖަކު މިދިޔަ ހޮނިހިރު ދުވަހުގެ ރޭ މެންދަމު ތިން ސައިކަލެއްގައި ދުއްވަން ނުކުމެ އުޅުމުގެ ތެރޭގައި ވިޝަލްމެން ދުއްވި ދެ ސައިކަލު ޖެހި، ދެކުދިންނަށް ވެސް އެކިވަރުގެ އަނިޔާވި އެވެ. ނަމަވެސް ބޮލަށް ސީރިއަސް އަނިޔާތައް ލިބުނީ ވިޝާލް އަށެވެ. އޭނާ މާލެ ގެނައީ ރަށުގައި ވެސް ފަރުވާ ދިނުމަށް ފަހު އެވެ. އަނެއް ކުއްޖާ ސިއްހީ މަރުކަޒުގައި ފަރުވާ ދިނުމަށް ފަހު ދޫކޮށްލީ އެވެ.\nވިޝާލް މާލެ ގެނައި އިރުވެސް އޭނާގެ ސިކުނޑި އެއްވެސް ވަރަކަށް މަސައްކަތެއް ނުކުރެ އެވެ.\nމިހާދިސާގައި އިހުމާލިވި އިސްދަޫ ސިއްހީމަރުކަޒުގެ މުވައްޒިފުންނާއި ތަނުގެ ވެރިންނައް ފިޔަވަޅު އެޅުމައް ގޮވާލަން\nމީޑިޔާތަކުގަ އަނގަފުޅާކޮށްފަ ވަަހަކަ ދައްކަނީ ރާއްޖެތެރޭ ރައްރަށުގެ ސީއްހީ ހިދުމަތް ދޭތަންތަނުގެ ހާލަތު ގޮސް ނިކަން ބަލާލަބަލަ ކިހާ ފެންވަރެއްގަތޯ ހުރީ ކޮން ޙިދުމަތެއްތޮ އެތަންތަނުން ލިބެނީ ހޮސްޕިަޓަލުތަކުގެ މެނޭޖަރުންނަށްވެސް އެބަތިބި ރަށްރަށުގެ ރަށު އޮފީސްތަކުގެ މަސައްކަތު މީހުންނަށް އުޅުނު މީހުންވެސް ! ތަންތަނަށް ގެނެވެޭނީ ކޮންތަރައްޤީއެއް ! ކަމާބެހޭ ފޯރަމްތަކުގަ ދައްކާނީ ކޮން ވާހަކައެއް ! މިސާލަކަށް އިސްދޫ ހޮސްޕިޓަލް ބަލާބަލަ ! ކިހިނެއް މިތަންތަނުން ޙިދުމަތެއް ދޭނީ !\nނިކަމެތިންނަށް ނިކަމެތި ގޮތް އޮންނަނީ ކޮންމެތަނެއްގަ ވެސް މިފަދަ ބޮޑު ޚާދިސާއެއް ހިނަގައިގެން ކަނަތައްވެނިމުނު ގޮތަށް ވިސްނާލުމުން ހާމަވެގެން ދަނީ އިސްދޫހޮސްޕިޓަލުގައި އެވަގުތު ޓިއުޓިގައި ތިބިމީހުންގެ ޗާއްޕާކަން ނުފިލާވަރު ހާދިސާއެއްދިމާވުމުން އެމީހުންނަށް ކަންތައްކުރަންވާގޮތް ކުޑަކޮށްވެސް ނޭންގޭކަން ކުއްޖާމާލެ ގެނައުމަށް ހޭދަވެގެން ދިޔަ ވަގުތު ކުއްޖާއަށް ދޭންވާ ފަރުވާ ނުދެވި ސިއްހީ ދާއިރާއިން ވެފައިވާ ބޮޑު އިޙްމާލު ގަމު ހޮސްޕިޓަލުންނާއި އިސްދޫ ހޮސްޕިޓަލުގެ ފަރުވަކުޑަކަން އިންތިހާއަށް މިކަމުގައި ބޮޑުކަން ހިތާމަޔާއެކު ފާހަގަކުރަން ! ކުއްޖާޔަށް ދޭންވަ ފަރުވާ ދެވުނުނަމަ މިހާދެރަކޮށް ކަންތަށް މެދުވެރިނުވާނެކަން ވެސް ފާހަގަ ކުރަން !\nކިހާދެރަކަމެއް؟ ރަށު ހޮސްޕިޓަލުން ބުނީ ގެޔަށްގޮސް ފެންވަރައިގެން ހެނދުނު 8 ޖެހީމަ އަންނާށޭ.. ޑޮކްޓަރު އެކުއްޖާބަލަންq ނުވެސް އައި.. ރަށުން ދޮގު މަޢުލޫމާތު ނޫސްތަކަށް ދީފަ މިހުންނަނީ..\nމީ ހަޤީޤަތަކީ ..\nލ.ކަލައިދޫ ސިއްޙީ މަރުކަޒުގެ އިޙްމާލް ވަރަށް ބޮޑު. އަދި އެވަގުތު ޑިއުޓީގަ ހުރި ނަރުސް ކުއްޖާ(ވިޝާލް ގައިގަ ކިލާ ހުރުމުން އެދުމަތީގަ ބޭއްވުން މަނާކޮށް ގޮޑީގަ ބޭންދި އަދި ފެން ވަރުވާއިން ގެނައުމަށް ބުނި) އާއި ހޮސްޕިޓަލަށް ފަރުވާ ދިނުމަށް ނައި ޑަކްޓަރަށް ފިޔަވަޅު އަޅަން ގޮވާލަން. އަދި މާލެ ގެނެވުން ލަސްވީ ކީއްވެގެން ތޯ ބަލާ އެކަމުގަ އިހްމާލުވި ލ.ގަމު ހޮސްޕިޓަލް އަދި އެހެނިހެން ފަރާތް ތަކަށް ފިޔަވަޅު އެޅުމަށް ގޮވާލަން\nމެންދަމުން އަލިވެ3ޖަހާއިރު ތި އުމުރުފުރައިގެ ކުދިންތަކެއް ސައިކަލް ދުއްވަން ނުކުމެ އުޅެވޭނީ ބެލެނިވެރިންގެ އިހުމާލުން. މިކަހަލަ ކަންތައް މަދުކުރެވޭނީ މިހާރަށް ވުރެ ބޮޑަށް ބެލެނިވެރިން ޒިންމާދާުރު ވެގެން. ވިޝާލްގެ ފުރާނަޔަށް މާތް ﷲ ހެޔޮ ރަހްމަތް ލައްވާށި. އާމީން\nމައިންބަފައިން ހޭލުންތެރިވާން ވެއްޖެ އަދިވެސް.... ތިކުދިންގެ އުމުރަށް ބަލާނަމަ ބެލެވެނީ ތީ ސުކޫލު ކުދިންތަކެއް ކަމަށް! ކުޑަ 3ކުދިންނަށް ދުއްވާނެ3ސައިކަލު ލިބޭނީ ދިނީމަހެން ހީވަނީ!\nމައިންބަފައިން ކުޑަކުދިންގެ އަތަށް ސައިކަލް ގަވާއިދާ ޚިލާފަށް ދުއްވުމުގެ ހުއްދަ ދިނުމުގައި ވިސްނަން ޖެހޭ! އަދި މައިންބަފައިންނަށް ނޭގި މިފަދަ އަމަލުތައް ކުރާ ކުދިން މިކަން ކަމުގައި ހުރި ގެއްލުން އިހްސާސް ކޮށްލަމާ! މާތްﷲ ވިޝާލްގެ ފުރާނައަށް ހެޔޮރަހްމަތް ލައްވައި ސުވަރުގޭގެ ދާއިމީ ނިއުމަތް މިންވަރު ކުރައްވާށި! އާމީން.\nވަރަށް ދެރަ. އެކްސިޑެންތަކުގައި ޒިންމާ ވާ ފަރާތްތަކަށް ހަރުކަށޮ އަދަބު ދޭންވީ. އެއްވެސް ބެލުމެއް ނެތި ދުއްވާތީ ނިކަމެތި ކުދިންނާ މީހުންގެ ފުރާނަ ގެއްލިގެން ދަނީ\nއިންނާލިއްލާހި ވައިންނާ އިލައިހި ރާޖިއޫން


އެންޓާޓިކާ ގައި ތިބި ބަޔަކު ކޮވިޑް-19އަށް ފައްސިވެއްޖެ | Sandhaanu\nއެންޓާޓިކާ ގައި ތިބި ބަޔަކު ކޮވިޑް-19އަށް ފައްސިވެއްޖެ\nދުނިޔޭގެ އެންމެ އެކަހެރި ބައްރު ކަމަށްވާ އެންޓާޓިކާ ގައި ތިބި ބަޔަކުވެސް ކޮވިޑް-19 ފެނިއްޖެއެވެ. އެންޓާޓިކާ އިން ކޮވިޑް-19 އަށް ފައްސިވީ އެންޓިކާގައި ހުންނަ ޗިލީގެ ބޭސްއެއްގައި ތިބި ބައެކެވެ.\nމީޑިއާ ތަކުން ރިޕޯޓު ކުރާ ގޮތުގައި ބުނާ އެންޓާޓިކާ އިން 36 މީހަކު ވަނީ ކޮވިޑް-19 އަށް ފައްސިވެފައެވެ. މީގެ ތެރެއިން ބައެއް މީހުންނަކީ ނޮވެމްބަރ މަހުގެ 27 ވަނަ ދުވަހު ޗިލީ އިން އެންޓާޓިކާގެ ޗިލީބޭސް އަށް ދިޔަ މީހުންނެވެ. އެންޓާޓިކާ އަށް ޗިލީގެ މީހުން ގެންދިޔަ އަސްކަރީ މަނަވަރު އެނބުރި ޗިލީއަށް ދިޔަ ފަހުން އެމަނަވަރުން ވެސް 208 މީހަކު ވަނީ ކޮވިޑް-19 އަށް ފައްސިވެފައެވެ.\nޗިލީގެ އޮފިޝަލުން ވިދާޅުވީ ގޮތުގައި އެންޓާޓިކާ އިން ކޮވިޑް-19 އަށް ފައްސިވި މީހުންގެ ތެރެއިން 26 މީހުންނަކީ އެޤައުމުގެ ސިފައިންނެވެ. ބާކީ ތިބި ދިހަ މީހުންނަކީ ކޮންޓެކްޓް އުސޫލުން އަސްކަރިއްޔާގައި މަސައްކަތް ކުރާ މަދަނީ މުވައްޒަފުންތަކެކެވެ.\nޗިލީން މިހާރު ވަނީ އެންޓާޓިކާގައި ހުންނަ އެޤައުމުގެ އަސްކަރީ ބޭސްގައި ތިބި ގިނަ ސިފައިން އަނބުރާ ގައުމަށް ގެންދަން ނިންމާފައެވެ. ޗިލީގެ އަސްކަރިއްޔާ އިން ބުނީ ދެން އެންޓާޓިކާގެ ބޭސްގައި ތިބޭނީ ކޮންމެހެން އެތަނުގައި ތިބެން ޖެހޭ ސިފައިން އެކަނި ކަމަށެވެ.\nދުނިޔޭގެ ކަންކޮޅުތަކަށް ކޮވިޑް-19 ފެތުރިފައި އޮތް އިރު މިހާތަނަށް ކޮވިޑް-19 އަށް މީހަކު ފައްސިނުވެ އޮތް ބައްރަކީ ހަމައެކަނި އެންޓާޓިކާއެވެ. އެންޓާޓިކާ އިން ކޮވިޑް-19 ފެނުމާއިއެކު ދުނިޔޭގެ ހުރިހާ ބައްރަކަށް މިހާރު މިނުރައްކާތެރި ބަލި މިވަނީ ފެތުރިފައެވެ.


Thimaavehttah fahi badhaluthakehgge3aharu - One Online\n19 އޮކްޓޯބަރު 2021: ކުޅީގައި މަޑުކޮށްލައިގެން ތިބި ފްލެމިންގޯ އައިނެއް -- ފޮޓޯ: ޖައުފޮޓޯސް\nކުޑަކުޑަ ޖަޒީރާ ގައުމެއްގެ ލީޑަރެއްގެ ހައިސިއްޔަތުން މިއަދުވެސް ހުއްޓި މިހުރީ މޫސުމާ ގުޅިގެން ކުރިންވެސް ދެއްކެވި ވާހަކަތައް ތަކުރާރު ކުރުމަށް. މިއަދުގެ ހާލަތަށް ބަލައި ރާއްޖެ ފަދަ ގައުމެއް ދެމިއޮތުން ނުރައްކަލަކަށް ވެއްޓިފައިވާތީ، މޫސުމާ ބެހޭގޮތުން ކުރިންވެސް ދެއްކި ވާހަކަތައް އަލުން ތަކުރާރު ކުރުން ނޫން ގޮތެއް ނެތް. ކިހާވަރެއް ވީމަތޯ އަޅުގަނޑުމެންގެ ވާހަކަތައް ތިބޭފުޅުން އަޑުއައްސަވާނީ؟" ސްކޮޓްލެންޑުގެ ގްލާސްގޯގައި ދާދި ފަހުން ކުރިޔަށް ގެންދިޔަ ތިމާވެށީގެ އެންމެ ބޮޑު ސަމިޓް، ކޮޕް26 ގައި ވާހަކަދައްކަވަމުން ރައީސް އިބްރާހިމް މުހައްމަދު ސޯލިހު ވިދާޅުވެފައިވެއެވެ.\nރައީސް ސޯލިހުގެ މި ވާހަކަފުޅުން ސަރުކާރުން ތިމާވެއްޓަށް ދޭ އަހަންމިއްޔަތު ހާމަވެއެވެ. ތިމާވެށި ރައްކާތެރި ކުރުމަކީ ސަރުކާރުގެ އެންމެ ބޮޑު އެއް އަމާޒެވެ. އެކަމަށް ޓަކައި ގިނަ މަސައްކަތްތަކެއް ވޭތުވެދިޔަ ތިން އަހަރު ސަރުކާރުން ކުރަމުން އަންނަތަން ފެނިފައިވެއެވެ. ތިމާވެށީގެ ހައްގުގައި މުޅި ދުނިޔެ ހޭލުންތެރި ކުރުމަށްވެސް އެތައް މަސައްކަތެއް ރާއްޖެއިން އަންނަނީ ކުރަމުންނެވެ.\nތިމާވެއްޓަށް ގާނޫނީ ހިމާޔަތް:\nމި ސަރުކާރުން އެންމެ އިސްކަމެއްދީގެން ކުރިއަށް ގެންދިޔަ އެއް ކަމަކީ ގާނޫނީ ގޮތުން ތިމާވެއްޓަށް ހިމާޔަތް ދިނުމެވެ. އެގޮތުން ސަރުކާރުގެ މައި ޕާޓީ އެމްޑީޕީގެ ސުޕަ މެޖޯރިޓީ އޮންނަ މަޖިލީހުން ވަނީ ސަރުކާރުން ހުށަހެޅި ތިމާވެއްޓާ ގުޅުން ހުރި މުހިންމު ބިލްތަކެއް ފާސްކޮށްފައެވެ. އެ ބިލްތައް ރައީސް ސޯލިހު ވަނީ ތަސްދީގު ކުރައްވައިފައެވެ.\nއޭގެ ތެރެއިންވެސް އެންމެ މުހިންމު ބިލަކީ އެއްފަހަރު ބޭނުންކޮށް އުކާލާ ޕްލާސްޓިކް ރާއްޖެ އެތެރެކުރުން މަނާކުރާ ބިލެވެ. މި ބިލާއެކު ސިންގަލް-ޔޫސް ޕްލާސްޓިކްގެ ބާވަތްތައް ރާއްޖެއަށް އެތެރެކުރުމާއި އުފެއްދުމާއި ބާޒާރަށް ނެރުން މަނާ ވާނެއެވެ. އެގޮތުން ރައީސް ވަނީ 12 ބާވަތެއް މިއަހަރުގެ ޖޫން މަހުން ފެށިގެން އެތެރެ ކުރުން މަނާ ކުރައްވައިފައެވެ. އޭގެ ތެރޭގައި ދިޔާތަކެތި ބޯން ބޭނުންކުރާ ޕްލާސްޓިކް ހޮޅި އާއި ބާޒާރުކުރަން ބޭނުންކުރާ 30 ސެންޓިމީޓަރަށް ވުރެ ކުދި ޕްލާސްޓިކް ކޮތަޅުގެ އިތުރުން ޕްލާސްޓިކްގައި ބަންދުކޮށްފައި ހުންނަ އިމްޕޯޓް ކުރާ ސުޕާރީ ހިމެނެއެވެ. ނަމަވެސް އެއަށް އަމަލު ކުރުން ފަހުން ވަނީ ފަސްކޮށްފައެވެ.\nޕްލާސްޓިކް ބޭނުންކުރުން މަދުކުރުމަށް ފެށްޓެވި ކެމްޕެއިނުގެ ދަށުން ރައީސް އޮފީހުގެ މުވައްޒަފަކަށް ބިއްލޫރި ފެންފުޅި ހަވާލުކުރައްވަނީ --- ފޮޓޯ : ރައީސް އޮފީސް\nސަރުކާރުގެ މި ނިންމުމާ ގުޅިގެން މިނިސްޓްރީތަކާއި ސަރުކާރު އޮފީސްތަކާއި އަމިއްލަ ކުންފުނިތަކުންވެސް ވަނީ މިކަމަށް މަރުހަބާ ކިޔައިފައެވެ. އަދި ސިންގަލްޔޫސް ޕްލާސްޓިކް މަދު ކުރުމުގެ ގޮތުން ބައެއް ކުންފުނިތަކުން މިހާރުވެސް ވަނީ މަސައްކަތްތައް ފަށައިފައެވެ. އެގޮތުން ޕްލާސްޓިކް ފުޅި ބޭނުން ކުރުން ހުއްޓާލުމާއި ފެން ކުންފުނިތަކުން ބިއްލޫރި ފުޅީގައި ފެން ބަންދުކޮށްގެން ބާޒާރަށް ނުރުމުގެ މަސައްކަތްތަކަކީ ފާހަގަކޮށްލެވޭ ކަންކަމެވެ.\nމީގެ އިތުރުން ސަރުކާރުން ތަސްދީގު ކުރި އެންމެ މުހިންމު އެއް ބިލަކީ ރާއްޖޭގެ ހަކަތައިގެ ބިލެވެ. މި ބިލުގެ މަގުސަދުތަކުގެ ތެރޭގައި ދައުލަތުގެ އިދާރާތަކުގެ ޒިންމާތަކާއި ބާރުތަކާއި ހަކަތައިގެ ހިދުމަތް ގާއިމުކުރުމާއި ހިންގުމުގެ ތެރެއިން ތިމާވެއްޓާއި އާއްމު ސިއްހަތަށް ލިބޭ ގެއްލުންތައް ވެސް ހިމަނާފައިވެއެވެ. އަދި ރާއްޖެ ނެޓް ޒީރޯގެ ގައުމަކަށް ހެދުމަށް ކަމާ ބެހޭ ގާނޫނުތަކާއި ގަަވާއިދުތަކުގައި ކަނޑައަޅާފައިވާ ލަނޑުދަނޑިތައް ހާސިލުކުރުމަށް އިއާދަކުރަނިވި ހަކަތައަށް ރާއްޖޭގެ ހަކަތައިގެ ދާއިރާ ބަދަލުކުރުމަށް އެކުލަވާލަން ޖެހޭ ޕްލޭން އެކުލަވައިލުން ވެސް މަގުސަދުތަކުގެ ތެރޭގައި ހިމެނެއެވެ.\nމި ބިލާއެކު ރަށްރަށުގެ ކައުންސިލުތަކަށްވެސް ބޮޑެތި ބާރުތަކެއް ލިބިގެންދިޔައެވެ. އޭގެ ތެރޭގައި އޮތޯރިޓީން ކަނޑައަޅާ އަގަށްވުރެ ބޮޑު ނުވާނެ ގޮތުގެ މަތިން އެ ކައުންސިލެއްގެ އިހުތިސޯސްގެ ތެރޭގައި ދޭ ކަރަންޓުގެ ހިދުމަތުން ނަގާނެ އަގު ކަނޑައެޅޭނެއެވެ. އަމިއްލަ ފަރާތްތަކުން އިއާދަކުރަނިވި ހަކަތަ އުފައްދައި ބޭނުންކޮށް އެ ހިދުމަތް ބޭނުންވާ ފަރާތްތަކަށް ވިއްކޭނެ ފަސޭހަ ނިޒާމެއް އެކުލަވައިލަންވެސް މި ބިލުން ވަނީ ފުރުސަތު ފަހިކޮށްދީފައެވެ.\nހެނބަދޫ ގޮނޑުދޮށް ހިމާޔަތް ކުރުމުގެ މަޝްރޫއުގެ ދަށުން، ރިވެޓްމެންޓް ޖެހުމުގެ މަސައްކަތް ކުރިއަށްދަނީ--- ފޮޓޯ: އެމްޓިސީސ\nގޮނޑުދޮށް ހިމާޔަތް ކުރުމުގެ އެތައް މަޝްރޫއުތަކެއް:\n"އަޅުގަނޑު މިއަދު ދަންނަވާލަން ބޭނުންވަނީ މޫސުމީ ބަދަލުތަކުން ލިބޭ ގެއްލުންތައް މިހާރުވެސް ރާއްޖެއިން ދަނީ ފެންނަމުން. މިދިޔަ މަހުގައި އަޅުގަނޑު ރާއްޖޭގެ އެކި ކަންކޮޅުތަކުގެ ހަ ރަށަކަށް ކުރި ދަތުރުތަކުގެ ތެރެއިން އެ ހަ ރަށުންވެސް ރަށް ގިރުމުގެ މައްސަލަތައް ވަނީ ފެނިފައި. މޫސުމީ ބަދަލުތަކުން ދިމާވާ ގެއްލުންތަކުގެ ހަގީގަތް ހާމަވާ މިއީ އެންމެ މިސާލެއް. ރާއްޖޭގެ ރަށްތައް މިދަނީ އެއްދުވަހުން އަނެއް ދުވަހަށް ކަނޑަށް ގަރަގުވަމުން،" ރައީސް ވިދާޅުވެފައިވެއެވެ.\nރައީސްގެ މި ވާހަކަފުޅުންވެސް ރާއްޖޭގެ ހާލަތު އޮތް ގޮތް ހާމަވެގެންދެއެވެ. ރަށްރަށުގެ ހާލަތު އެއް ދުވަހުން އަނެއް ދުވަހަށް މިދަނީ ގޯސްވަމުންނެވެ. ކަނޑުގެ ލޮނުގަނޑު އުފުލި އެތައް ރަށެއް މިދަނީ އެ ބިރުވެރިކަން ތަހައްމަލު ކުރަމުންނެވެ. އެކަންކަމަށް ސަރުކާރުން ކެނޑިނޭޅި އަންނަނީ ހައްލު ހޯދުމަށް މަސައްކަތް ކުރަމުންނެވެ.\nމި ސަރުކާރުން އެއްވެސް ރަށެއް ބާކީ ނުކޮށް، ހުރިހާ ރަށަކަށްވެސް ތަރައްގީ ގެނެސްދިނުމުގެ ވިސްނުމުގެ ދަށުން ސަރުކާރުން އެންމެ އިސްކަމެއް ދީގެން ކުރަމުން އަންނަ އެއް ކަމަކީ ވެށި ހިމާޔަތް ކުރުމުގެ މަސައްކަތްތައް ކަން ފާހަގަ ވެއެވެ. އެގޮތުން ރަށްރަށުގެ ގޮނޑުދޮށް ހިމާޔަތް ކުރުމުގެ މަޝްރޫއުތަކަކީ މި ސަރުކާރުން އެންމެ ފުޅާ ދާއިރާއެއްގައި ކުރަމުން އަންނަ މަސައްކަތްތަކެވެ.\nމި ސަރުކާރުން ވޭތުވެ ދިޔަ ތިން އަހަރު ދުވަހު ވަނީ ގޮނޑުދޮށް ހިމާޔަތްކުރުމުގެ ގިނަ މަޝްރޫއުތަކެއް ފަށައިފައެވެ. އެގޮތުން ރަށްރަށުގެ ގޮނޑުދޮށް ހިމާޔަތް ކުރުމުގެ މަޝްރޫއުތައް ނިންމާފައިވާއިރު، އެތައް މަޝްރޫއެއްގެ މަސައްކަތް އަންނަނީ ކުރިއަށެވެ. އަދި ގިނަ ރަށްރަށުގެ ގޮނޑުދޮށް ހިމާޔަތްކުރުމުގެ މަޝްރޫއުތައް ވަނީ ހަވާލުކޮށްފައެވެ. އަމާޒަކީ ރާއްޖޭގެ ރަށްތައް ގިރުމަށް ދިމާވާ މައްސަލަ ވީހާވެސް ބޮޑަކަށް ހައްލު ކުރުމެވެ.\n2 ނޮވެންބަރު 2021: ގްލާސްގޯ، ކޮޕް26ގެ ހަވާސާގައި ޖަޒީރާ ރަށްރަށުގެ މޫސުން ދެނެގަތުމާއި ގުޅޭގޮތުން މަޝްވަރާކުރުމަށް ބޭއްވި ވަށްމޭޒު ބައްދަލުވުމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި އެމެރިކާގެ ރައީސް ޖޯ ބައިޑެންއާ ސަލާމް ކުރައްވަނީ --- ފޮޓޯ: ރައީސް އޮފީސް\n12 އަހަރަށްފަހު ކޮޕަށް\nތިމާވެށީގެ އެންމެ ބޮޑު އެއް ހަރަކާތަކީ ޔުނައިޓެޑް ނޭޝަންސް ކްލައިމެޓް ޗޭންޖް ކޮންފަރެންސް (ކޮޕް 26) އެވެ. މިއަހަރުގެ ތިމާވެށީގެ އެންމެ ބޮޑު ހަރަކާތަކީވެސް އެއީއެވެ. މިއަހަރުގެ ކޮޕް26 ރާއްޖެއަށް ހާއްސަވާ ވަރަށް ބޮޑެތި ސަބަބުތައްވެސް ހުއްޓެވެ. މި ފަހަރު ރާއްޖެއިން މި ސަމިޓުގައި ބައިވެރި މި ވީ 12 އަހަރުގެ މެދުކެނޑުމަކަށް ފަހު އެވެ.\nއިނގިރޭސިވިލާތުގެ ސްކޮޓްލަންޑްގެ ގްލަސްގޯގައި މިއަހަރު ކުރިއަށްދިޔަ ކޮޕް26ގައި ރާއްޖެއިން ވަނީ ވަރަށް ފުޅާ ދާއިރާއެއްގައި ބައިވެރިވެ ރާއްޖޭގެ އަޑު އުފުލައިފައެވެ. އެގޮތުން ރައީސް ސޯލިހު ވަނީ ތިމާވެށީގެ ސަބަބުން މުޅި ދުނިޔެ ތަހައްމަލު ކުރަމުންދާ ހާލަތު ވަރަށް ރަނގަޅަށް ބަޔާންކޮށްދެއްވައިފައެވެ. ދިވެހިރާއްޖެ ފަދަ ޖަޒީރާ ގައުމެއް ނެތި ދިއުމުގެ ބިރު އޮތް މިންވަރު މުޅި ދުނިޔެއަށް އަންގައިދެއްވައިފައެވެ. އެކަމުގެ ހެކިތައްވެސް ސާފުކޮށް ބަޔާންކޮށްދެއްވިއެވެ.\n"ބިންތިރި ގައުމުތަކުގެ ތެރޭގައި ހިމެނޭ ރާއްޖެއަކީ މޫސުމީ ވަބާގެ ސަބަބުން ދުނިޔޭގެ ޗާޓުން ފޮހެވިގެންދާނެ ކަމަށް ބެލެވިފައިވާ އެއް ގައުމު. އެއީ މޫސުމަށް އަންނަ ބަދަލުތަކުގެ ސަބަބުން ރާއްޖޭގެ ރައްޔިތުން އުޅެން ޖެހިފައިވާ ދަތި، ބިރުވެރި ހާލަތު. މިހާރުވެސް ރާއްޖޭގެ އެކި ކަންކޮޅުތަކުން މޫސުމީ ބަދަލުތަކުން ލިބޭ ގެއްލުންތައް ތަހައްމަލު ކުރަމުންދަނީ. މޫސުމީ ބަދަލުތަކުގެ ސަބަބުން ލިބޭ ގެއްލުންތަކަށް ހައްލު ނުހޯދައިފިނަމަ މި ގަރުނު ނިމޭއިރު ރާއްޖެ ދެމިއެއް ނޯންނާނެ،" ކޮޕް26 ގައި ވާހަކަފުޅުދައްކަވަމުން ރައީސް ސޯލިހު ވިދާޅުވެފައިވެއެވެ.\nރައީސް ވަނީ ކޮޕް26 ސަމިޓްގައި ދުނިޔޭގެ އެންމެ އިސް ލީޑަރުންނާ ބައްދަލުކުރައްވައި ތިމާވެއްޓަށް ޓަކައި ރާއްޖެއިން ދޭ އަހަންމިއްޔަތުގެ ބޮޑުކަން ދައްކުވައިދެއްވައިފައެވެ. އެގޮތުން އެމެރިކާގެ ރައީސް ޖޯ ބައިޑެން ބައިވެރިވެވަޑައިގެންނެވި ކޮޕް 26ގެ ކޮމަންވެލްތު ލީޑާސް އެޓް ދަ ވޯލްޑް ލީޑާސް ސަމިޓުގައިވެސް ރައީސް ވަނީ ވަރަށް ފުޅާދާއިރާއެއްގައި ތިމާވެށި ހިމާޔަތް ކުރުމަށް ވަރަށް ގިނަ ވާހަކަފުޅުދައްކަވައިފައެވެ.\nމީގެ އިތުރުން ތިމާވެށީގެ ހިމާޔަތުގައި މި ސަރުކާރުން ކުރަމުން އަންނަ މަސައްކަތްތައް މުޅި ދުނިޔެ ބަލައިގެންފައިވާ އެއް ހެއްކަކީ ކޮޕް26 ބައްދަލުވުމުގައި ގައުމުތަކުން އެއްބަސްވި ކަންކަން ތަންފީޒުކުރުމާ ބެހޭ މަޝްވަރާތައް ވިލަރެސްކުރުމުގެ އެންމެ އިސް ބޭފުޅެއްގެ ގޮތުގައި ރާއްޖޭގެ އެންވަޔަރަމަންޓް އެންޑް ކްލައިމެޓް ޗޭންޖު މިނިސްޓަރު އާމިނަތު ޝައުނާ ހަމަޖައްސެމެވެ. ކޮޕް ސަމިޓްގައި ރާއްޖެއިން ދެއްކި ނަމޫނާއަކީ ހުރިހާ ދިވެހިންވެސް ފަހުރުވެރިވާނެ ނަމޫނާއެކެވެ.\nއައްޑޫގެ ރަށެއްގެ ކުޅިއެއް. ފޮޓޯ: އެންވައިރަމެންޓް މިނިސްޓްރީ\nތިމާވެށީގެ ހިމާޔަތުގެ ދަށަށް އެތައް ސަރަހައްދެއް\nރާއްޖެއަކީ ދުނިޔޭގައި ފާހަގަކޮށްލެވޭ ގުދުރަތީ އެތައް ކަމެއް އެކުލެވޭ ގައުމެކެވެ. އެތަންތަން ހިމާޔަތްކޮށް އަންނަން އޮތް ޖީލުތަކަށް ފޯރުކޮށްދިނުމަކީ ހުރިހާ ދިވެހިންގެވެސް ވާޖިބެކެވެ. އެހެންކަމުން މި ސަރުކާރުން މިވަނީ އެކަންކަމަށްވެސް ވަރަށް ބޮޑު އަހައްމިއްޔަތު ކަމެއް ދީފައެވެ.\nއެގޮތުން އެންމެ ފާހަގަކޮށްލެވޭ އެއް މަސައްކަތަކީ ޔުނެސްކޯގެ ބަޔޮސްފިއާ ރިޒާވުގެ ގޮތުގައި ފުވައްމުލަކު ސިޓީ އާއި އައްޑޫ ސިޓީ ކަނޑައެޅުމެވެ. ރާއްޖޭގައި ބަޔޮސްފިއާ ރިޒާވްގެ ގޮތުގައި މީގެ ކުރިން ކަނޑައަޅާފައިވަނީ މަންތާ އާއި ގުދުރަތީ އެތައް މުއްސަނދިކަމެއް ލިބިފައިވާ ބ. އަތޮޅު އެކަންޏެވެ. ނަމަވެސް މިއަހަރު ރައީސް ސޯލިހު ވަނީ އައްޑު އާއި ފުވައްމުލަކު ސިޓީ ބަޔޮސްފިއާ ރިޒާވުގެ ގޮތުގައި ކަނޑައަޅުއްވައި، އެ ދެ ސިޓީގެ ގުދުރަތީ ވެށި ރައްކާތެރިކޮށްދެއްވައިފައެވެ.\nމީގެ އިތުރުންވެސް ސަރުކާރުން ވަނީ ރާއްޖޭގެ އެކި ކަންކޮޅުތަކުގައި ތިމާވެއްޓާ ގުޅުންހުރި ގުދުރަތީ އެތައް ސަރަހައްދުތަކެއް ހިމާޔަތް ކޮށްފައެވެ. އެގޮތުން ވޭތުވެދިޔަ ތިން އަހަރު 15 ރަށެއްގެ ތިމާވެއްޓާ ގުޅުން ހުރި ސަރަހައްދެއް ވަނީ ހިމާޔަތްކޮށްފައެވެ. އޭގެ ތެރޭގައި ކާށިދޫގެ މޯލްޑިވްސް ވިކްޓްރީ ނައު އުރިފައިވާ ސަރަހައްދާއި ކާށިދޫ ޗަސްބިންގެ އިތުރުން ހދ. ކޭލަކުނާއި ހއ ބިލެއްދޫ ތިލަ ސަރަހައްދާއި ހދ. އިންނަފުށި އަދި ށ. ބޮލިއްސަފަރު ފާހަގަކޮށްލެވެއެވެ. މީގެ އިތުރުން އައްޑޫ އާއި ފުވައްމުލަކު ހިމެނޭހެން 10،000 ހެކްޓަރުގެ ސަރަހައްދެއް މި ސަރުކާރުން ވަނީ ހިމާޔަތް ކޮށްފައެވެ. ކޮންމެ އަތޮޅަކުން ވެސް ވަކި ސަރަހައްދުތަކެއް ހިމާޔަތް ކުރުމަށް ސަރުކާރުން ވަނީ ނިންމައި އިއުލާނު ކޮށްފަ އެވެ.\nކުނީގެ މައްސަލައަށް ބޮޑެތި ހައްލުތަކެއް:\nކުނީގެ ވާހަކަ ދެކެވުމުން އެންމެ ފުރަތަމަވެސް ކޮންމެ ދިވެއްސެއްގެ ސިކުނޑީގައި ދައުރުވާ ނަމަކީ ތިލަފުއްޓެވެ. ތިލަފުއްޓަކީ ޒަމާނުއްސުރެ ކުނި ނައްތާލުމަށް ރާއްޖޭގައި ބޭނުން ކުރެވުނު "ވަސީލަތެ"ވެ. ހުރިހާ ކުންޏެއް އެ ރަށަށް ޖަމާކޮށް، ނައްތާލުމުުގެ މަސައްކަތަކީ އެންމެ ކުރިންވެސް ކުރަމުން އަންނަ މަސައްކަތެވެ. އެއީ ކުނީގެ ރަށެވެ.\nނަމަވެސް އެތަނުގައި ކުނި އެންދުމުން އަރާ ދުމުގެ ސަބަބުން ލިބޭ ގެއްލުމުގެ ވާހަކަތަކަކީ ކަންބޮޑުވުން އޮތް މައްސަލައެކެވެ. ނަމަވެސް މި ސަރުކާރުން މިއަދު މިވަނީ އެ މައްސަލައަށް ހައްލު ގެނެސްފައެވެ. ސަރުކާރުން ވަނީ ތިލަފުށީގައި އަރާ ދުން ހުއްޓުވުމަކަށް ގެނެސްފައެވެ. އެގޮތުން އެރަށު ކުނިގޮނޑު މެނޭޖް ކުރަން ބޭނުން ކުރާނެ ލޭންޑްފިލް ކޮމްޕެކްޓަރެއް ގެނެސް އެތަން ރިހެބިލިޓޭޓް ކުރެވެންދެން ރަނގަޅު ގޮތުގައި މެނޭޖް ކުރެވޭނެ ނިޒާމެއް ގާއިމުކުރުމުގެ މަސައްކަތް އަންނަނީ ކުރިއަށެވެ.\nމީގެ އިތުރުން ތިލަފުށީގައި ޒަމާނީ ފެންވަރުގެ ކުނި މެނޭޖްކުރާ ނިޒާމެއް ގާއިމުކުރުމުގެ މަސައްކަތް އޭޑީބީ އާއި އޭއައިއައިބީ އަދި ޖަޕާން ފަންޑް ފޯ ޖޮއިންޓް ކްރެޑިޓް މެކޭނިޒަމް (ޖޭއެފްޖޭސީއެމް) ގެ އެހީގައި ވަނީ ފަށައިފައެވެ. އަދި ތިލަފުށީގެ މިހާރުގެ ގޮނޑު ރިހެބިލިޓޭޓް ކުރުމުގެ މަސައްކަތްވެސް އިސްލާމިކް ޑިވެލޮޕްމަންޓް ބޭންކް (އައިއެސްޑީބީ) ގެ އެހީއާއެކު އަންނަނީ ކުރަމުންނެވެ.\nއަތޮޅު ތެރޭގެ ކުނީގެ މައްސަލަ ހައްލު ކުރުމަށްވެސް ސަރުކާރުން އަންނަނީ މުހިންމު މަސައްކަތްތަކެއް ކުރަމުންނެވެ. އެގޮތުން ރަށްރަށުގެ ވޭސްޓް މެނޭޖްމެންޓް ސެންޓަރުތައް ގާއިމުކުރުމާއި ތިމާވެއްޓާ ރައްޓެހި ގޮތަށް ކުނި ނައްތާލުމުގެ ނިޒާމުތައް ގާއިމު ކުރުމުގެ މަސައްކަތްތައްވެސް އަންނަނީ ކުރަމުންނެވެ. އެގޮތުން ރަށްރަށުގައި ޒަމާނުއްސުރެ ޖަމާވެފައިވާ ކުނިތައް މިސަރުކާރުން ވަނީ ހުސްކޮށްފައެވެ. އެއީ ގާތްގަނޑަކަށް 29000 ޓަނުގެ ކުންޏެވެ.\nދާދި ފަހުން ސަރުކާރުން ވަނީ ތިމާވެއްޓަށް ވަރަށް ވެސް މުހިންމު އިތުރު ހެޔޮ ބަދަލެއް ގެނެސްފަ އެވެ. އެއީ ރިސޯޓުތަކުން މޫދަށް ކުނި އެޅުން މަނާ ކުރުމެވެ. މިއީ ރާއްޖޭގެ ކަނޑުފަޅުގެ ސާފު ކަމާއި ވެށި އެތައް ތަނަކުން ސަލާމަތް ވުމަށް މަގުފަހި ކޮށްދޭނެ މުހިންމު ނިންމުމެއް ކަމަށް އެންމެންވެސް ގަބޫލު ކުރެ އެވެ. މި ހަފުތާގެ ތެރޭގައި އެ ނިންމުން ޓޫރިޒަމް މިނިސްޓްރީން ނިންމުމާ އެކު، ދެން އެއްވެސް ރިސޯޓަކަށް އެއްވެސް ބާވަތެއްގެ ކުންޏެއް މޫދަކަށް ނޭޅޭނެ އެވެ.\nޖަޒީރާ ރަށްތަކެއްގެ މައްޗަށް އެކުލެވޭ މި ކުޑަކުޑަ ދިވެހިރާއްޖެއަކީ ތިމާވެއްޓާ ވަރަށް ބޮޑަށް ގުޅި ލާމެހިފައިވާ ގައުމެކެވެ. އެހެންކަމުން ތިމާވެއްޓަށް ލިބޭ ގެއްލުންތަކުގެ ސަބަބުން އެންމެ ބޮޑަށް ތަހައްމަލު ކުރަންޖެހޭނެ އެއް ގައުމަކީވެސް ރާއްޖެއެވެ.\nތިމާވެއްޓާ މެދު އެންމެ ގަދަޔަށް އަޑު އުފުލައި، ތިމާވެށީގެ މައްސަލަ ތަކަށް ހައްލު ހޯދައި ޖަޒީރާ ރާއްޖެއެއްގެ ބޭއްވުމަށް ސަރުކާރުން ކުރާ މަސައްކަތްތަކުން ރަނގަޅު ނަތީޖާތަކެއް ވެސް އަންނަނީ ފެންނަމުންނެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ތިމާވެށި ކޮޕް 26 މޫދު ފަރު


SunOnline: Naff: Kanduthakah Anhen vereen ufehdhumugai\nނަފް: ކަނޑުތަކަށް އަންހެން ވެރީން އުފެއްދުމުގައި\nނަޖާހު މަސްއޫދު 08 Jun 2020, 09:54\nފާތިމަތު ނަފްހާ އާސިމް (ނަފް): އަންހެނުން ބާރުވެރިކުރުވުމާއި ޖެންޑާ އިކުއަލިޓީއަށް ވަކާލާތު ކުރަ ނަފްއަކީ ބަންޔަން ޓްރީގެ ސީއެސްއާރް ކޯޑިނޭޓަރެއް -- ފޮޓޯ/ ނަފް\nފާތިމަތު ނަފްހާ އާސިމް (ނަފް) ކުޑައިރުން ފެށިގެން ސައިންސްގެ މާއްދާތަކަށް ވަރަށް ބޮޑު ޝައުގުވެރިކަމެއް ހުއްޓެވެ. ކުލާހުގެ އެހެން ކުދިންނެކޭ އެއްގޮތަށް އޭނާ ވެސް ބޭނުންވީ، ޑޮކްޓަރީކަން ކިޔަވާށެވެ. އެކަމަކު ސްކޫލް ދައުރު ނިންމާލުމާ އެކު އޭނާ ހިޔާލު ބަދަލުވި އެވެ. ނިކުމެވުނީ މުޅިން އެހެން ދުނިޔެއަކަށެވެ. އެއީ، ކުރިން އޭނާ ވިސްނާފައިވާ ކަމެއްވެސް ނޫނެވެ.\nއެކަމަކު، ސްކޫލު ނިންމާފައި މެޑިސިން ކިޔެވުމަށް ނަފް ގިނަ ތައްޔާރީތަކެއްވި އެވެ. މަސައްކަތުގެ ތަޖުރިބާ ހޯދުމަށް އައިޖީއެމްއެޗުގައި ނުވަ މަސް ދުވަހު ކްލިނިކަލް އެސިސްޓަންޓަކަށްވެސް އުޅުނެވެ. އަދި އެ ދާއިރާއިން ކިޔެވުމަށް ޔުނިވާސިޓީތަކަށް އެޕްލިކޭޝަން ފޮނުވަމުން ދަނިކޮށް އޭނާގެ ޝައުގުވެރިކަން ދަމައިގަތީ މުޅިން އެހެން ކަމަކަށެވެ. ދިވެހިރާއްޖޭގެ ގައުމީ ޔުނިވާސިޓީން ހުޅުވާލި އެންވަޔަރަމަންޓު މެނޭޖްމަންޓް ކޯހަށެވެ. މެރިން ބަޔޮލޮޖީ ފަދަ މާއްދާތައްވެސް ކިޔަވަން ލިބޭ ފުރުސަތެކެވެ.\nއެ ޝައުގުގެ ބޮޑުކަމުން ނަފް މެޑިސިން ކިޔެވުމަށް ކުރަމުން އައި ހުރިހާ މަސައްކަތެއް ހުއްޓާލި އެވެ. އަދި ރިސްކެއް ނަގައި، އެ ތިމާވެށީގެ ކޯހާ ދިމާލަށް މިސްރާބު ޖެހި އެވެ. ފަތަން ވެސް ނޭނގުނަސް ފުންމާލީ މޫދާ ދިމާލަށެވެ.\nބުރަ މަސައްކަތުން ފޮނި ކާމިޔާބު\nކޮންމެ ދާއިރާއަކަށް އަޒުމު ކަނޑައެޅި ނަމަވެސް މި ޒުވާނާގެ ހިތް އެދެނީ ތަފާތު، މޮޅު މީހަކަށް ވާށެވެ. އެ ދާއިރާއިން ހޮވާލެވޭ މޮޅެތި މީހުންގެ ތެރޭގައި ހިމެނުމަށެވެ. އަދި ހާއްސަކޮށް އަންހެނުން އާންމުކޮށް ނުފެންނަ ދާއިރާއަކަށް ވަދެ، މީހުންގެ ވިސްނުން ބަދަލުކުރާށެވެ.\n"އަތުން ގުނާލެވޭ ވަރަށް މަދު އަންހެނުން އެނަވަޔަރަމަންޓް ނުވަތަ މެރީން ފީލްޑުގައި އުޅެނީ. ވަރަށް މަދު ފަހަރެއްގައި ޑައިވް އިންސްޓްރަކްޓާސް، މިސާލަކަށް ޒޫނާއްތަ (ޒޫނާ ނަސީމް) ކަހަލަ އަންހެނުން މަދު ފަހަރެއްގައި ތިބެނީ ލީޑިންގް ޕޮޒިޝަންތަކުގައި،" ނަފް ބުންޏެވެ.\nހިތުގައި ކަނޑައެޅި އަޒުމް ހާސިލް ކުރަން ނަފް ދެއްކީ ހީވާގިކަމާއި ހިތްވަރެވެ. ކަނޑުތަކުގެ ދިރުންތަކާ ބެހޭ ގިނަ ކަންތައްތަކެއް ދަސްކުރަން ޖެހޭ ކޯހަށްޓަކައި އަމިއްލަ އަމިއްލައަށް މޫދަށް ގޮސް އެ މާހައުލުގައި އުޅެންވެސް އޭނާ ދަސްކުރި އެވެ.\n"ކޯސް ތެރެއިން ވަރަށް ބޮޑަށް އިންޓްރެސްޓު އުފެދެން ފެށީ އެހެން މެރިން ކަންތައްތަކަށް. ކޯސް ތެރޭގައި ފަތަންވެސް ދަސް ކުރީ. އެކަމަކު، އަމިއްލައަށް. ހަމަ މޫދަށް ގޮސް ގޮސް،" ނަފް ކިޔައިދިނެވެ.\nގައުމީ ޔުނިވާސިޓީގައި ކިޔަވަމުން ދިޔަ އިރު މަސައްކަތުގެ ތަޖުރިބާ ހޯދުމުގެ ގިނަ ފުރުސަތުތަކެއް ނަފްހާއަށް ލިބުނެވެ. އެންމެ ފުރަތަމަ އޭނާ އިންޓާންޝިޕެއް ހެދީ ދެމެހެއްޓެނިވި ގޮތުގައި ފާނަ މަސްވެރިކަން ކުރުމާ ބެހޭ ގަވައިދެއް ނެރުމަށްޓަކައި ބްލޫ މެރިން ފައުންޑޭޝަނުން ގދ. ތިނަދޫގައި އެއް މަސްދުވަހަށް ކުރިއަށް ގެންދިޔަ މަސައްކަތެއްގަ އެވެ.\nއޭގެ ފަހުން މޯލްޑިވްސް މެރިން ރިސާޗް އިންސްޓިޓިއުޓުގައި (އޭރުގެ މެރިން ރިސާޗް ސެންޓަރަށް) ވޮލަންޓިއާ އިންޓާނެއްގެ ގޮތުގައި އެއް މަސް ދުވަސް ހޭދަކުރި އެވެ. އެތަނުން ކުރިއަށް ގެންދިޔަ ކޮރަލް ރީފް މޮނީޓަރިން ޕްރޮގްރާމުގެ އިތުރުން ޑޭޓާ އެނަލައިޒްކުރުމާއި އިދާރީ ކަންކަމުގައިވެސް އޭނާ އުޅުނެވެ.\nބަންޔަން ޓްރީގައި ރަސްމީ ވަޒީފާއަށް ނުކުތުމުގެ ކުރިން އެ ކުންފުނިން ވަށްބިންފަރުގައި ހިންގާ މެރިން ލެބްގައިވެސް ނަފް އިންޓާންޝިޕެއް ފުރިހަމަކުރި އެވެ. އެ ލެބްގެ ތެރޭގައި މެރިން ބަޔޮލޮޖީއާ ގުޅޭ ގިނަ ކަންތައްތަކެއް އޭނާއަށް ދަސްވި އެވެ. އަދި އެއަށްފަހު އޯޝަން ޕްރޮޓެކްޝަން ގަވައިދެއް ހެދުމަށް ސިކްސް ސެންސެސް ލާމު ރިސޯޓުގެ މޯލްޑިވްސް އަންޑަވޯޓާ އިނިޝިއޭޓިވް އާއި ބްލޫ މެރިން ފައުންޑޭޝަން ގުޅިގެން ހަދަމުން ދިޔަ ސާވޭތަކެއްގައި ނަފް އަވަދިނެތި އުޅުނެވެ.\nނަފް ޑައިވްއެއްގައި: ބަންޔަން ޓްރީގެ މެރިން ލެބްއިން ކުރާ މެރިން ކޮންސަވޭޝަން މަސައްކަތް ފަދަ ކަންކަމުގައި އޭނާ ހަރަކާތްތެރިވޭ -- ފޮޓޯ/ ނަފް\nމި މުހިންމު މަސައްކަތްތަކުގައި ނަފް އަދާކުރަމުން އައި ދައުރު ބަންޔަން ޓްރީ މޯލްޑިވްސްގެ މީހުންގެ ލޮލުގައި އަޅައިގަނެ، އެތަނުގެ ދާއިމީ ވަޒީފާއަކަށް އޭނާ ގެންދަން އެ ރިސޯޓުން ބޭނުންވި އެވެ. އެއީ ވަށްބިންފަރާއި އެރަށާ ޖެހިގެން އޮންނަ އަންގްސާނާ އިހުރު ރިސޯޓުގެ ކޯޕަރޭޓް ސޯޝަލް ރެސްޕޮންސިބިލިޓީ (ސީއެސްއާރު) ކޯޑިނޭޓަރެއްގެ މަގާމަށެވެ.\nމިހާރު ދޮޅު އަހަރު ފާއިތުވެއްޖެ އެވެ. ވަށްބިންފަރާއި އިހުރުގައި ނަފް ކުރާ މަސައްކަތަކީ ގަނޑުކޮޅެއްގައި ލިޔެލާފައި އޮންނަ ދެ ތިން ކަމެއް ނޫނެވެ. ކަންކަން އިންތިޒާމުކުރުމުގެ އިތުރުން އެތަނުގެ މެރިން ލެބުން ކުރާ މެރިން ބަޔޮލޮޖީ މަސައްކަތާއި، އާންމުން ހޭލުންތެރިކުރުމުގެ މަސައްކަތްވެސް އޭނާ ކުރެ އެވެ. ހަމަ "އޯލް އިން ވަން"އެކެވެ.\nމީގެ ތެރެއިންވެސް ނަފް ކުރަންޖެހޭ އެންމެ ބޮޑު މަސައްކަތަކީ އާންމުންނާއި ގެސްޓުން ހޭލުންތެރިކުރުވުމެވެ. މައިގަނޑު ގޮތެއްގައި އޭނާ ކުރާ މަސައްކަތަކީ ރީސައިކަލް ކުރުމާއި ދެމެހެއްޓެނިވި ދިރިއުޅުމާއި، ތިމާވެއްޓާއި، ކަނޑުފަޅުތަކާއި އޭގެ ދިރުންތަކާ ބެހޭ ގޮތުން މީހުން ހޭލުންތެރިކުރުމެވެ. އޭގެ އިތުރުން ޖެންޑާ އީކުއަލިޓީގެ މުހިންމު ކަމަށްވެސް އޭނާގެ މަސައްކަތުގެ ތެރެއިން ވަކާލާތުކޮށް ޕްރޮގްރާމްތައް ބާއްވަ އެވެ. އެފަދަ ޕްރޮގްރާމުތައް އާންމުކޮށް ބާއްވަނީ ބައިނަލްއަގުވާމީ ނުވަތަ ގައުމީ ފެންވަރުގައި ފާހަގަކުރާ ދުވަސްތަކާ ގުޅުވައިގެންނެވެ.\nނަފް ކުދިންތަކަކަށް ވޯކްޝޮޕެއް ނަގައިދެނީ: މިއީ ހޭލުންތެރިކަން އިތުރުކުރުމުގެ ވޯކްޝޮޕެއް -- ފޮޓޯ/ ނަފް\n"ބޮޑަށް ފޯކަސް ކުރާނީ އެ ދުވަހާ ގުޅޭ ގޮތުން. އެހެން ނަމަވެސް، ނަފްމެން ވަރަށް ބޮޑަށް ސަސްޓެއިނިބިލިޓީ އިޝޫޒްއަށް ފޯކަސް ކުރަން. އެންވަޔަރަމެންޓަށް ދިމާވާ އިޝޫސްތަކާއި އެ މީހުންގެ ސޮސައިޓީއަށް ކޮމިއުނަލް ލެވެލްގައި ދިމާވާ އިޝޫސްތައް ޝެއާކޮށް، މިކަހަލަ ކަންތައްތަކުގައި އެ މީހުން ތްރޫކޮށް ޕްރޮބްލަމްއަށް ސޮލޫޝަންސްވެސް އެބަ ގެނެވޭ،" ނަފް ބުންޏެވެ.\nމި މަސައްކަތުގެ ތެރެއިން ރަށްރަށަށް ގޮސް އުޅޭ އިރު އެ ރަށްރަށުގެ ރައްޔިތުންނާއި ސްކޫލު ކުދިންނާއި ކައުންސިލުތަކާ ބައްދަލުވުމުގެ ފުރުސަތު ނަފްއަށް ލިބެ އެވެ. އަހަރެއްގެ ތެރޭގައި އޭނާއަށް 3،000 އެއްހާ މީހުންނަށް، އެކި މައުޟޫއުތަކާ ބެހޭގޮތުން ހޭލުންތެރިކަން ފޯރުކޮށްދެވިފައި ވާނެކަމަށް އޭނާ އަންދާޒާ ކުރެ އެވެ.\nނަފްގެ އެންމެ މުހިންމު އެއް މަސައްކަތަކީ ބަންޔަން ޓްރީގެ ރިސޯޓުތަކުގަ އާއި ރަށްރަށުގައި ސާފުކުރުމުގެ ޕްރޮގްރާމުތައް އިންތިޒާމުކުރުމެވެ. ވަކިން ހާއްސަކޮށް ފަޅުތައް ސާފުކުރުމެވެ. އޭނާ ދެކޭ ގޮތުގައި، މިހާތަނަށް ކުރެވުނު އެންމެ ހިތްހަމަޖެހޭ މަސައްކަތަކީ މިދިޔަ އަހަރު ބައިނަލްއަގުވާމީ ކޯސްޓަލް ކްލީންއަޕް ދުވަހުގައި އިންތިޒާމުކުރި ކްލީންއަޕް އިވެންޓެވެ.\n"އިންޓަނޭޝަަނަލް ކޯސްޓަލް ކްލީންއަޕް ޑޭ ސެޕްޓެމްބަރ 2019ގައި، ވަރަށް ބައިވަރު އެހެން އޮގަނައިޒޭޝަންތަކުން ވެސް ބައިވެރިވި. ގާލް ގައިޑްސް، އެމެރިކަން ސެންޓާ އާއި، ވަރަށް ބޮޑެތި އޮގަނައިޒޭޝަންތަކުން ބައިވެރިވި. އަދި ޕްރައިވެޓް އޯގަނައިޒޭޝަންތަކުން އޭގައި ކަލެކްޓިވްލީ ބައިވެރިވި. ޖުމްލަކޮށް މާލޭގެ ކޯސްޓަލް ކްލީނަޕެއް އެ ދުވަހު ޖެއްސި،" ނަފް ކިޔައިދިނެވެ.\nބަންޔަން ޓްރީ މޯލްޑިވްސްގެ ސޯޝަލް މީޑިއާ ހޭންޑްލްތައްވެސް ހިންގާ ނަފް މެރިން ލެބުގެ މަސައްކަތްތަކުގައިވެސް އަވަދިނެތި އުޅެ އެވެ. މުރަކަ ހިމާޔަތްކުރުމުގެ މަސައްކަތާއި ފަރުތަކުގައި އުޅޭ މަސްމަހާމެހީގެ ސާވޭ ހިންގުން ކަންކަމުގައި ޑައިވްކޮށްގެން އޭނާ ހަރަކާތްތެރިވެ އެވެ.\nރީފް ކްލީންއަޕް ހަރަކާތެއްގައި ނަފް ހަރަކާތްތެރިވަނީ -- ފޮޓޯ/ ނަފް\n"ވީ ހޭވް ސްޕެސިފިކް ޓާގެޓްސް ޓު އެޗީވް އެވްރި އިޔާ. އޭގެ ތެރެއިން ހަމަ ރިޒޯޓް ތެރޭގައިވެސް ކޮންޒަވޭޝަން، ރިސައިކަލް ކުރުމާއި މިކަހަލަ ކަންތައްތައް މޮނިޓާ ކުރެވެމުން ދާނެ. އޭގެ އިތުރުން ހަމަ ތާޑް ޕާޓީ އޮޑިޓްތަކުގައިވެސް ބައިވެރިވެވޭނެ ހަމަ ޑޭ ޓު ޑޭ. އޭގެ އިތުރުން މެރިން ލެބެއްގެ ތެރޭގައި މިހާރުވެސް މަސައްކަތް މި ކުރަނީ މެރިން ޓީމާ އެކު،" ނަފް ކިޔައިދިނެވެ.\nކޮވިޑް19 އާ ގުޅިގެން ދިމާވެފައިވާ ހާލަތު ނެތް ނަމަ، ނަފް އަވަދިނެތި އުޅޭނީ މިއަދު ފާހަގަކުރަމުންދާ ދުނިޔޭގެ ކަނޑުތަކާ ބެހޭ ދުވަހާ ގުޅިގެން ރިސޯޓުން ހިންގާ ހޭލުންތެރިކަމާއި ސާފުކުރުމުގެ ހަރަކާތްތައް ހިންގުމުގަ އެވެ. ނަމަވެސް މިއަދު އެ މަސައްކަތް މާ ފުޅާކޮށް ކުރެވެން ނެތެވެ. ކްލީންއަޕްތައް ހިންގާނީ ބަންޔަން ޓްރީގެ ރިސޯޓުތަކުގަ އެވެ. އަދި ހޭލުންތެރިކަމުގެ މަސައްކަތް ނަފް ކުރިއަށް ގެންދާނީ ސޯޝަލް މީޑިއާ މެދުވެރިކޮށެވެ.\nއަންހެން ވެރީން އުފެއްދުމުގެ މަސައްކަތުގައި\nނަފް ކުރަން ބޭނުންވާ އެންމެ ބޮޑު އެއް މަސައްކަތަކީ ދާއިރާގެ ތެރެއަށް ގިނަ އަންހެނުން ވައްދައި، ވަރުގަދަ ދިވެހި އަންހެން ވެރިން އުފައްދުމެވެ. މިއީ މާ ފަސޭހަ ކަމަކަށް ނުވެދާނެ އެވެ. ނަފްއަކީ ވަށްބިންފަރާއި އިހުރުގައި މަސައްކަތްކުރާ ހަމައެކަނި ދިވެހި އަންހެން މުވައްޒަފެވެ.\nއެ ހާލަތްވެސް ނަފް ބޭނުންކުރަނީ އަންހެން ވެރީން އުފެއްދުމަށް އޭނާ ގެންގުޅޭ މަގްސަދަށް ބާރު ލިބޭ ގޮތަށެވެ. ގާލް ގައިޑްސްއާ ގުޅިގެން އަންހެން ކުދިންނަށް އަމާޒުކޮށް އޭނާ ރިސޯޓުގައި ހިންގާ "ސީޑްލިންގްސް" ޕްރޮގްރާމަކީ ނަފްގެ ފަހުރުވެރި މަސައްކަތެކެވެ. ބޭނުމަކީ އަންހެން ކުދިން ބަންޔަން ޓްރީއަށް ގެންގޮސް، ނަފް ކުރާ މަސައްކަތްތަކަށް އަހުލުވެރި ކުރުވުމެވެ. ފަތަން ދަސްކޮށްދީ، ސްނޯކްލިން ސެޝަންތަކަށް ގެންގޮސް، މުރަކަތައް ބަލާލަން ގެންދިއުމެެވެ. އެ. ކުދިންގެ ތިމާވެއްޓަށް ލޯބި ޖެއްސުމެވެ.\nނަފް އަންހެން ކުދިންތަކެއް އެކު ގައިޑެޑް ސްނޯކްލިންއަށް ގެންދަނީ: އަންހެނުން ބާރުވެރިކުރުމަށް ނަފް ވަރަށް މަސައްކަތް ކުރޭ -- ފޮޓޯ/ ނަފް\n"މި ދާއިރާއިން ބޭނުންވޭ، ސޭފް ސްޕޭސްއެއް ބިލްޑް ކުރަން އަންހެނުންނަށް. އަންހެނުންނަށް އެންވަޔަރަމެންޓް ޕްރޮޓެކްޝަން، މެރިން ޕްރޮޓެކްޝަަން އަދި އޭގެ އިތުރުން ސަސްޓެއިނިބިލިޓީ އެވެއާނެސް ކުރުމަށް އެޑްވޮކޭޓްސް އުފައްދަން އެއީ ވަން އޮފް މައި ބިގަސްޓް ޕްލޭންސް،" ނަފް ކިޔައިދިނެވެ.\nރިސޯޓުގައި އަންހެނުން މަސައްކަތް ކުރުމަކީ ހަޑި ކަމެއްކަމަށް މުޖުތަމައަށް ވިސްނިފައި އޮންނަ އޮތުމަކީ ގޯސް ވިސްނުމެކެވެ. ނަފްވެސް ސާބިތުކޮށްދޭން ބޭނުންވަނީ އެކަމެވެ. އަންހެނުންގެ ކުރިއެރުމަށް ހުރަސް އެޅޭ ގޮތަށް ހުންނަ މިފަދަ ވިސްނުންތައް ނައްތާލުމަކީ އޭނާގެ އެންމެ މުހިންމު އަމާޒެވެ. އެކަމަށްޓަކައި، ދާއިރާއަށް އަންހެނުން ނެރުމުގެ އިތުރުން ދެމެހެއްޓެނިވި ސިޔާސަތުތަކާއި ތިމާވެށި ހިމާޔަތްކުރުންފަދަ ކަންކަމުގައި އަޑު އުފުލުމަށާއި ސިޔާސަތު ކަނޑައަޅާ ހިސާބަށް އާންމުންގެ ބަސް ގެނެސްދޭ ކޮމިއުނިޓީ އޯގަނައިޒޭޝަނެއް އުފެއްދުމާ މެދު ނަފް ވިސްނަ އެވެ.\nނަފް އަންހެން ކުދިންތަކެއް ގޮވައިގެން ސްނޯކްލިންއަށް ދިޔުމުގެ ތެރެއިން -- ފޮޓޯ/ ނަފް\nކުއްލި ގޮތަކަށް ނަފްގެ އަމާޒު ބަދަލުކޮށް، މެޑިސިން ކިޔެވުމުގެ ހިޔާލު ދޫކޮށްލައި ތިމާވެށީގެ ދުނިޔެއަށް ވަދެވުމަކީ، ނަފް ދެކޭ ގޮތުގައި، އޭނާއަށް ނިންމުނު އެންމެ ރަނގަޅު އެއް ނިންމުމެވެ.\n"ވަރަށް އުފާވޭ، ވަރަށް ގިނަ ކުދިން އިންސްޕަޔާވޭ ނަފްގެ ފުށުން. އައި ވިލް ނެވާ ރިގްރެޓް އޮން ދެޓް ޑިޒިޝަން. މެޑިސިންއަކީވެސް ރަނގަޅު ދާއިރާއެއް. ވަރަށް އުފާކުރަން މެޑިސިން ކިޔަވައި ޑޮކްޓަރުންނަށް ވެގެން ތިބި ރަހުމަތްތެރީންނަށްޓަކައި ވެސް. އެމީހުންވެސް ކުރަމުން އެ ދަނީ މުހިންމު މަސައްކަތްތަކެއް،" ނަފް ބުންޏެވެ.


Emme fahun Taimur ge budhu ves hadhaifi\nއެންމެފަހުން ތައިމޫރުގެ ބުދު ވެސް ހަދައިފި\nބަތަލާ ކަރީނާ ކަޕޫރާއި ސައިފް އަލީ ހާންގެ އަލަތު ދަރިފުޅު ތައިމުރުއަށް ދެ އަހަރު ވަނީ އަންނަ މަހުގަ އެވެ. ނަމަވެސް ތުއްތު ތައިމުރު ބޮލީވުޑްގެ މަޝްހޫރު ސުޕަސްޓާރުންނަށް ވުރެން މަޝްހޫރެވެ. ބޮލީވުޑްގެ ރިޕޯޓްތައް ބުނާގޮތުން މަޝްހޫރު ތަރިންނަށް ވުރެން ތައިމުރުގެ ޕަޕަރާޒީ ފޮޓޯތަކުގެ ރޭޓްކާޑު އުޅެނީ މާ މަތީގަ އެވެ.\nއޭނާ ގެންގުޅޭ ނެނީ އާއެކު ނުވަތަ މަންމަ ކަރީނާ އާއެކު ތައިމުރު ފެނިލާ އެންމެ ފޮޓޯ އަކީ ވެސް މުޅި އިންޓަނެޓަށް ތޫފާނެއް ގެނުވަފާނެ ފަދަ ފޮޓޯ އަކަށް ވެ އެވެ. ތައިމުރު ވިހެއި ދުވަހުން ފެށިގެން އޭނާގެ ކޮންމެ ދުވަހެެއްގެ ހަރަކާތަކަށް ޕަޕަރާޒީން ފާރަލަމުން އަންނައިރު، ތައިމުރު ވެސް އޭނާ އަށް ގޮވާ ހަދާ ފޮޓޯގްރާފަރުންނަށް އަތުން ހަނާ އަޅާ ގޮވައި ހަދަ އެވެ.\nތައިމުރަކީ ބޮލީވުޑްގެ ތަރިންގެ ދަރިންގެ ތެރެއިން އެންމެ ގިނައިން މިހާތަނަށް ޕަޕަރާޒީން ފޮލޯކޮށްގެން އެ ކުއްޖެއްގެ ފޮޓޯ އެންމެ ގިނައިން ނަގާފައިވާ ސްޓާ ކިޑެވެ. ޕަޕަރާޒީން ތައިމުރުގެ ފޮޓޯ ނަގަން އޭނާގެ ފަސްފަހަތުން ދުވިޔަސް ކަރީނާ އާއި ސައިފް މާބޮޑު ފަރުވާލެއް ނުބަހައްޓަ އެވެ.\nނަމަވެސް މިފަހަރު ވެގެން އުޅޭ ގޮތަކީ ކަރީނާ އާއި ސައިފް ދުވަހަކު ވެސް ހިތަށް އަރާފަ އޮވެދާނެ ކަމެއް ވެސް ނޫނެވެ. އިންޑިއާގެ ކެރެލާ ސްޓޭޓުގެ ބުދު ހަދާ މީހަކު ވަނީ ތައިމުރުގެ ސިފައިގެ ކުޑަ ބުދެއް ހަދައި، އޭނާގެ ނަމުގައި ވިއްކަން ފަށާފަ އެވެ.\nއިއްޔެއިން ފެށިގެން ސޯޝަލް މީޑިއާގައި އަންނަނީ އިންޑިއާގެ ސަގާފީ ކުރުތާ ހެދުމެއްގައި ހުންނަ ތައިމުރުގެ ބުދެއްގެ ފޮޓޯ ދައުރުވަމުންނެވެ. އެ ބުދުގެ ލޮލުގައި ވެސް ހުންނަނީ ތައިމުރުގެ ހުންނަ ކަހަލަ މަޑު ނޫ ކުލައިގެ ލޮލެކެވެ. އަދި އިސްތަށިގަނޑު ވެސް އޮންނަނީ އޭނާގެ އޮންނަ ކަހަލަ ބުޅި ވިގެކެވެ.\nމީގެކުރިން ތައިމުރު ވަނީ އެކި ފަހަރު މަތިން އެ ބުދު ލައިގެން ހުންނަ ކަހަލަ އިންޑިއަން އެޓަޔާގައި ފެނިގެން ގޮސްފަ އެވެ.\nތައިމުރު ނަކަލުކޮށް، ހަދާފައިވާ ބުދު ވިއްކަން ފެށުމާ އެކު އެކަމާ އެއްބަޔަކު އުފާކުރަމުން އަންނައިރު، އަނެއް ބަޔަކު އަންނަނީ އެކަމަށް ފާޑުވެސް ކިޔަމުންނެވެ.\nތައިމުރުގެ ބުދާ ގުޅިގެން އޭނާގެ ބައްޕަ އެކްޓަރު ސައިފް ވަނީ އޭނާގެ ދަރިފުޅުގެ މަޝްހޫރުކަމުގެ ސަބަބުން ބަޔަކަށް އެކަމުން މަންފާއެއް ކުރާތީ އުފާކުރާ ކަމަށާއި ނަމަވެސް އޭނާ އަބަދުވެސް ދުއާ ކުރަަނީ އޭނާގެ ދަރިފުޅުގެ ރައްކާތެރިކަމާއި ސަލާމަތަށް ކަމަށް ބުނެފަ އެވެ.\n"އަހަންނަށް ހީވަނީ ތައިމުރުގެ ނަން ޓްރޭޑްމާކް ކުރަންވީހެން. މި ބުދު އުފެއްދި ބަޔަކު އަހަންނަށް މި ފޮނުވާނެ ނަމައޭ ހިތަށް އަރާ" ސައިފް ބުނެފައިވެ އެވެ.\nތައިމުރު އޭނާގެ ފުރަތަމަ އުފަންދުވަހުގެ ޕާޓީގެ ތެރެއިން.\nތައިމުރު ވަނީ މަންމަ ކަރީނާ އާއި ބައްޕަ ސައިފްގެ އިތުރުން ބޮޑުދައިތަ ސޮހާ އަލީ ހާން އާއި އޭނާގެ ފިރިމީހާ ކުނާލް ކޭމޫ އަދި އެމީހުންގެ ދަރިފުޅު އިނާޔާ އާއެކު ސްޕެޓެމްބަރު މަހުގެ ކުރީކޮޅު ރާއްޖޭގައި ޗުއްޓީ ހޭދަކޮށްފަ އެވެ.


ޑިސެންބަރު ތިރީސް އެކެއް4– ފަހުބައި – Esfiya\nއެހެނިހެން ލޯބި December 11, 2018\nޑިސެންބަރު ތިރީސް އެކެއް4– ފަހުބައި\n“ކީއްވެ މާމަ ގޭގަ މިއޮތީ؟!“ އަހަންނަށް އޮވެވުނީ އަހަރުތަކެއް ކުރިން މާމަގެ ގޭގައި، އަހަރެން މާމައާއިއެކު ނިދި ކޮޓަރީގައެވެ. ހާސްވެ ކަންތައް ބޮޑުވެފައި ޖީބުން ފޯނު ނެގީމެވެ. ގަޑިން އޭރު ނުވަގަޑި ބައެވެ. ތާރީހުން އެކެއް ޖެނުއަރީ، ދެހާސް އަށެކެވެ.\nފޯނަށް ނުދަންނަ ނަންބަރަކުން ފޮނުވާފައި އިން މެސެޖު ހުޅުވައިލީމެވެ. އެއީ އަހަރެން މާޒީއަށް ދަތުރުކުރުމުގެ ކުރިން ޖެނުއަރީ އެކެއް ދެހާސް ނަވާރައިގައި ލިބިފައި އިން މެސެޖެކެވެ. މެސެޖު ހުޅުވައި ކިޔައިލީމެވެ.\n“ސޮރީ ޕާސްޓް ސާރާ. އަހަރެން އަދި އެއް ވާހަކަ ނުބުނެ މި ފޮނުވާލީ. ތި ގަޑިން ހަފްތާއެއް ކުރިއަށް ދެވުމުގެ ކުރިން އެންމެ ފުރަތަމަ ދެވޭނީ އެގާރަ އަހަރު ކުރިއަށް. އޭރު ކަންތައްކުރެވުނު ގޮތާއި ބެހޭގޮތުން އެއްވެސް ކަމެއް ބަދަލުކުރަން ބޭނުމީއާ ތީ ލިބޭ ފުރުސަތެއް. ހާސް ކަނޑާލާ. ސައުއްވީސްގަޑިއިރު ފަހުން އޮރިޖިނަލް މަންޒިލަށް ދެވޭނެ. -ފިއުޗާރ ސާރާ-“\nމެސެޖު ކިޔައި ނިމުންތަނާ އަނެއްކާވެސް ބޭރުން އަޑުފައްގަނޑެއް އިވިއްޖެއެެވެ. ކުޑަކުއްޖެއްގެ މަޑު ރުއިމާއި އެކުވެގެންނެވެ. ގޮދަޑިން ތެދުވެގެންގޮސް ދޮރު ހުޅުވައިލީމެވެ. ސިޓިންގރޫމުގައި ތިބީ ނުވަ އަހަރުގެ އަހަންނާއި، ބޮޑުބޭބެއެވެ. ގަދަހަދަމުން، ރޮމުންދިޔަ ނުވަ އަހަރުގެ އަހަރެންގެ އަތުގައި ހިފައި ދަމާ ކޫއްތާފައި ގެންގޮސް ބޮޑުބޭބެ އޭނާގެ ކޮޓަރިއަށް ވެއްދިއެވެ. އަހަރެންގެ ދެފައި ތުރުތުރުއަޅަންފެށިއެވެ. އަލުންބަލުން އެ ބިރުވެރިކަން އިހުސާސުކުރެވެންފެށި ކަހަަލައެވެ.\n“ދޭ! އޭނަ ސަލާމަތްކުރަންދޭ!“ އަހަރެންގެ ހިތް އަމިއްލަ ނަފްސަށް ގޮވާ އާދޭސްކުރަމުންދިޔައެވެ. އަހަރެން ބޮޑުބޭބެ ގަތުލުކުރީ މިރޭކަން ހަނދާންވުމުން އެ ގޮވުންވީ އިތުރެވެ. ވަރަށް ހިތްވަރުކޮށްފައި މަޑު ފިޔަވަޅުމަތީގޮސް އެ ކޮޓަރީގެ ދޮރު ކައިވަތެއްހާ ތަނަށް ހުޅުވައިލީމެވެ. އެ ހުުތުރު މަންޒަރު ފެނި ލޯ މަރައިނުލައި ހުރުން ވީ އަޒާބަކަށެވެ. ނުވަ އަހަރުގެ އަހަރެން މޭވާ ވަށިގަނޑުގައި އިން ވަޅި ނެގީ އަހަރެން ބަލަހައްޓައިގެން ހުއްޓައެވެ.\n“ނޫން!“ ކުއްލިއަކަށް އަހަރެންގެ ދެފަޔަށް ފާޑެއްގެ ބާރެއް ލިބުނުކަހަލައެވެ. ދުވެފައިގޮސް ނުވަ އަހަރުގެ އަހަރެންގެ އަތުގައި ހިފީމެވެ. އެ ދެ މީހުންނަށްވެސް ލިބުނީ ސިހުމެކެވެ. އަހަންނާއި ދިމާއަށް ބަލައިލި ނުވަ އަހަރުގެ ސާރާގެ ބޮޑުވެފައިވާ ދެލޯ ފެނި އަހަރެންގެ ގައިން ހީބިހިނަގައިގަތެވެ. ބޮޑުބޭބެ ގަތުލުކުރިއިރު އަހަރެން ޖެހީ އެހާ ބިރުވެރި ސިފައެއްހެއްޔެވެ؟ އެ ލޮލުގައި ރަހުމެއްގެ ކަންފުޅެއްވެސް ނެތެވެ.\n“ކާކު ތީ؟“ ބޮޑުބޭބެ ގޮވައިލިއެވެ. ހިނދުކޮޅަކު ގަނޑުވެފައި ހުރެވުނު އަހަރެން އަވަސްއަވަހަށް އަތުގައި އޮތް ވަޅި އަތުލައި، ބިންމައްޗަށް ވައްޓައިލުމަށްފަހު ސާރާގެ އަތުގައި ހިގައިގެން އެތަނުން ނުކުތީމެވެ. ބޮޑުބޭބެއަށް ފަހަތުއަޅުވައިލެވުމެގެ ކުރިން ގެއިން ނުކުމެ ސިޑިން ފޭބީމެވެ. އެއްވެސް އެއްޗެކޭ ބުނުމަކާއިނުލައި ސާރާ އަހަންނާއި އެކީ އައެެވެ.\nބިލްޑިންގއިން ނުކުމެ މީހުން ތިބި ހިސާބަކަށްނުކުތީ ބޮޑުބޭބެއަށް އެއްވެސް ކަމެއް ކުރެވުނަނުދިނުމަށެވެ. ހަމަޖެހިލުމަށްފަހު ސާރާއަށް ބަލައިލީމެވެ. އޭނާ ހުރީ އަދިވެސް ގަބުއަރާފައެވެ.\n“އިޓްސް އޯކޭ… ދައްތަ މިހިރީނުދޯ. ދެން އެއްވެސް ކަމެއް ނުވާނެ އިނގޭ.“ އަހަރެން ސާރާގެ ގައިގައި ބައްދައިލީމެވެ. އެެއާއިއެކު އޭނާގެ ހިތް ދިޔާވިކަހަލައެވެ. ރާއިން ސަލާމަތްކޮށްދިންއިރު ވީ ފަދައިން ކަރުނަތައް ފައިބައިގަތެވެ. އަލުން ދިރުންލިބުނު ކަހަލައެވެ.\nމާ ގިނައިރެއްް ނުވެ މާމަ ދޮންބެ ގޮވައިގެން އައުމުން އަހަރެން މާމައަށް ބޮޑުބޭބެގެ ފާހިޝް އަމަލުގެ ވާހަކަ ކިޔައިދިނީމެވެ. ބޮޑުބޭބެގެ އުޅުން އެންމެ ރަނގަޅަށް އިނގޭނީ މާމައަށްކަމުން، އަހަރެންގެ ވާހަކަ ގަބޫލުކުރާކަށް އެހާ އުނދަގުލެއްނުވިއެވެ. އަހަރެން ގެއަށް ވަނީ، ދޮރުމަތިންލާފައި ދަނިކޮށް ސާރާ ވާރަށް ބާރަށް ހަޅޭއްލާވާ އަޑު އިވިގެން ކަމަށް ބުނެ ދޮގު ހެދިމެވެ. ފުލުހުންނަށް އެ މައްސަލަ އަންގައި، ބޮޑުބޭބެ ހައްޔަރުކުރިއިރު އޭނާ އަމިއްލަ ދިފާއުގައި ބަހެއްވެސް ނުބުނިއެވެ. ހަނުހުރިގޮތަށް ހުރެ ދަމުން އަހަންނަށް ނަފްރަތުން ފުރިގެންވީ ނަޒަރަކުން ބަލައިލިއެވެ. ހިތް ބިތުގަނެގެންދިޔަ ނަމަވެސް މާ ބޮޑަކަށް އަޅައެއް ނުލަމެވެ.\nހުރިހާކަމެއް ހަމައަކަށް އެޅުނުއިރު މެންދަންވެއްޖެއެވެ. މާމަ އަހަންނަށް ޝުކުރުއަދާކޮށްފައި ސާރާ ގޮވައިގެން ގޭތެރެއަށް ވަނެވެ. އެތެރެއަށް ވަދެ ދޮރު ލެއްޕުމުގެ ކުރިން އަހަންނަށް ސާރާ ހަދިޔާކޮށްލި ހިނިތުންވުން ސާފުކޮށް ދުށީމެވެ. އަމިއްލަ ނަފްސުގެ ފަރާތުން ކަންކަމަށް އާދޭސް އިވިފައި، ޝުކުރުވެސް ފެނުމުން ކުރެވުނީ ތަފާތު އިހުސާސެކެވެ.\nއެހެން އިތުރު ކަމަކާއި ވިސްނުމުގެ ކުރިން، ރާއިން އަހަރެން ސަލާމަތްކުރި ޓެރަހަށް އެރީމެވެ. އެވަގުތު ރާއިން އެތަނުގައި ހުންނާނެކަމަށް އުންމީދުކޮށްގެންނެވެ. ހުޅުވައިލި ދޮރުން ބޭނުންވިގޮތަށް ރާއިން ފެނިއްޖެއެވެ. ނަމަވެސް މާ ހިތަށް ފަސޭހަ މަންޒަރަކާއިއެކުއެއް ނޫނެވެ. އޭނާ ހުރީ ރެއިލިންގުގެ ފަހަތުގައެވެ. ހީވަނީ ދެންމެ ދެންމެ ވެއްޓިދާނެހެންނެވެ. ކުރިއަށް ފައި އަޅައިލިވަގުތު އަހަރެން އަޅައި އިތިކޮށް ދުއްވައިގަތީމެވެ. ވެއްޓެންދިޔަ ރާއިންގެ އަތުގައި ހިފައިލެވުނީ ކިރިޔާއެވެ. ރާއިން އިސްއުފުލައި ބަލައިލިއެވެ. އެއްވެސް އަސަރެއް ނެތް ލޮލަކުންނެވެ. އަބަދުވެސް އޭނާ ބަލާގޮތަށެވެ. ކުޑަކުއްޖެއްކަން ނަސީބެކެވެ. ލުއިކަން ނަސިބެކެވެ. ވަރަށް ވަރުން އޭނާ ނަގައި ބިންމަތީ ޖައްސައިލުމުން އެންމެ ފުރަތަމަވެސް ގައިގައި ބައްދައިގަތީއެވެ. އަނގައިންވެސް ނުބުނެ އެ ހުރިގޮތަށް ހުރުމުން އަހަރެންވެސް ރާއިން ގައިގައި ބައްދައިލީމެވެ. އެ ފާރުކޮޅުމަތީ ހުރެ ތިރި ފެނުމުން ގަންނާނެ ބިރު އެންމެ ރަނގަޅަށް އިނގޭނީ އަހަންނަށެވެ.\n“ކީއްވެ؟“ ރާއިން އަހަންނާއި ދުރަށްޖެހުމުން އަހައިލީމެވެ. އިސްޖަހައިލުމަށްފަހު އޭނާ ބިންމަތީ އިށީންދެ ދެފައިކުރުކޮށްލިއެެވެ. އަހަރެން އޭނާ ކައިރީގައި އިށީންދެލީ ޖަވާބަކަށް އިންތިޒާރުކުރަމުންނެވެ. ވެހެމުންދިޔަ ބޯ ވާރޭވެސް ކުއްލިއަކަށްހެން ހުއްޓައިލައިފިއެވެ.\n“ދައްތަ ވަރަށް ވައްތަރު އަޅުގަނޑު ކުރިމަތީ ހުންނަ ގޭގަ އުޅޭ ކުއްޖާޔާ.” ހަމަހިމޭންކަން ކަނޑުވައިލި ރާއިންގެ ފުރަތަމަ ޖުމުލައަކަށްވީ ހީނުކުރި އެއްޗެކެވެ. އަމިއްލަ މާމަވެސް ދެންމެއަކު ފެނުމުން އެހެން ހިތަކަށް ނާރާކަންނޭންގެއެވެ. ރާއިންގެ ތޫނުފިލިކަމެވެ. އަބަދު ކޮޓަރީގަ އިންނަ މީހަކަށް ނުވަ އަހަރުގެ ސާރާގެ ސިފަ އެހާ ބޮޑަށް ހަނދާންކުރެވިފައި ހުރީއެވެ. އެގޮތަށް އަހަރެން ވަކިކުރަން އައިޝާއަށްވެސް އިނގުނު ހަނދާންވިއެވެ.\n“އެެއީ ދަންނަ ކުއްޖެއްތަ؟“ އަހަންނާއި ދޭތެރޭ ރާއިން ދެކުނު ގޮތް އަހައިލުމުގެ ޝައުގުވެރިކަން ކުއްލިއަކަށް ހިތުގައި އުފެދިއްޖެއެވެ.\n“ވަރަށް ގިނައިން މިހާރު ގެއަށް އާދޭ. މަންމަގެ ފްރެންޑެއް އެއީ. ވަރަށް މަޖާ ކުއްޖެއް…… އެކަމު ވާހަކަދައްކާކަށް ނުކެރޭ.” ރާއިން ދިން ޖަވާބު އަހަރެން ހައިރާންކުރުވިއެވެ. އަހަރެން މިއޮއްހާ ދުވަހު ހީކުރީ ރާއިން އަހަންނާ ވާހަކަ ނުދެއްކީ ޝައުގެއް ނެތިގެންކަމަށެވެ. ލަދުން ވާހަކަދައްކަން ނުކެރުނީއޭ ބުނުމުން އަހަރެން ގާތަށް ހިނިވެސް އައެވެ. ހާދަހާ މައުސޫމެެވެ.\n“ކީއްވެ އެތަަނަށް އެރީ؟“ އަހަރެން އެ ސުވާލު ތަކުރާރުކޮށްލީމެވެ.\n“ސްކޫލުކުދިން ބުލީކުރަނީ… ބައްޕަ ނުހުންނާތީ…” އިރުކޮޅެއްގެ ސުކޫތަކަށްފަހު ރާއިން ލުއި އަޑަކުން ޖަވާބުދިނެެވެ. ދެން ބުނާނެ އެއްޗެއް ނޭންގިފައި އަހަރެން އިނީމެވެ. އަމިއްލަ ފުރާނަ ދުއްވާލަން އެހާ ކުޑަ ކުއްޖަކު ބޭނުންވާނީ ކިހާ ވަރެއްވީމަ ހެއްޔެވެ. އެހާ އެކަހެރިކޮށް އުޅެނީވެސް މިކަމާކަން އަހަންނަށް ވިސްނުނެވެ.\n“މަންމަ ކައިރިއަކު ނުބުނަންތަ؟“ އައިޝާއަކީ މިވަރު ކަމަކާ އަޅާނުލައި ހުންނާނެ މީހެއްކަމަކަށް އަހަންނަކަށް ގަބޫލެއް ނުކުރެވުނެވެ.\n“މަންމަ ކައިރީ ބުނީމަ މަންމަ ވަރަށް ދެރަވާނެ. ބައްޕަގެ ފޮޓޯއަށް ބަލަން އިނދެ ރޯނެ މަންމަ. އެއަށްވުރެ ބޮޑަށް މަންމަ ދެރަކުރާކަށް ބޭނުމެއްނޫން.” ރާއިންގެ ޖަވާބުން އަހަރެންގެ ހިތް ރޮއްވައިލިއެވެ. ނަމަވެސް ކަރުނަ އަޅައި ރާއިން ކުރިމަތީ ހިތާމަވެރިކަން ދައްކާކަށް ގަސްތެއް ނުކުރީމެވެ.\n“ދެން ރާއިން މަރުވީމަ މަންމަ ދެރައެއް ނުވާނެތަ؟ އެތަނުން ފުއްމާލައިފިއްޔާ މަރޭ ވާނީ.” ރާއިން އަހަންނަށް ބަލައިލިއެވެ. އެކަމާ ދޭތެރޭ އޭނާ ވިސްނާވެސް ނުލާކަހަލައެވެ. “އެހެންވީމަ ރާއިން ތިވާހަކަތައް މަންމަޔާ ހިއްސާކުރަންވާނެ. ހިތުގަ ބޮނޑިކޮށްގެން އުޅެންޏާ ބޯ ހާސްވާނެ. ދައްތަޔަށް ޕްރޮމިސްކުރޭ މަންމަ ކައިރީ ކިޔައިދޭނަންކަމަށާ، ދެން ދުވަހަކުވެސް ދެންމެ ކުރަން އުޅުނުކަހަލަ ކަމެއް ނުކުރާނަންކަމަށް.” އަހަރެން އަތްދިއްކޮށްލަމުން ބުނީމެވެ. ރާއިން އެއްފަހަރު އަހަރެންގެ އަތަށް އަނެއްފަހަރު މޫނަށް ބަލައިލިއެވެ. އަދި އޭނާގެ އަތުން އަހަރެންގެ އަތުގައި ޖަހައިލިއެވެ. އަހަރެން ހިނިތުންވެލީމެވެ. ރާއިންވެސް ފުރަތަމަ ފަހަރަށް ހީލިއެވެ.\nރާއިން ގެއަށްލައިދިނުމަށްފަހު ފުރަތަމަ ފްލޯގެ ސިޑިމަތީ ޖައްސައިލަމުން ފޯނުގައި އޮތް މެސެޖަށް ބަލައިލީމެވެ. ރާއިން އެ ކަންތައްކުރަން އުޅުނު ގޮތާއިމެދު ވިސްނައިލެވުނެވެ. އޭނާ އަހަރެން ސަލާމަތްކުރި މާޒީގައިވެސް އެތަނަށް ފުރަތަމަ އައީ އެ މަގުސަދާއިއެކުގައި ހެއްޔެވެ؟ އަހަރެން އެކަންތައް ކުރާތަން ފެނުމުން ސަލާމަތްކުރުމަށްފަހު ހިތްނެތުނީބާއެވެ؟ ދެން އެއީ މިހާރު ނުހިނގާ ކަމެކެވެ. ވިސްނައިގެން ވާނެ ފައިދާއެއް ނެތެވެ. ސިޑިމަތިން ތެދުވެގެންގޮސް އެންމެ ކައިރި ހޮޓަލަށް ވަނީމެވެ. ވޮލެޓު ހިފައިގެން އާދެވުނުކަން ނަސީބެކެވެ.\nސައުއްވިސް ގަޑިއިރު ފާއިތުވިއިރު އަހަންނަށް ސައުއްވީސް އަހަރުހެންވެސް ހީވިއެވެ. އެރޭ ނުވައެއްޖެހިއިރު ނިދަން އޮށޯތް ނަމަވެސް ދެކޮޅަށް ފުރޮޅި ފުރޮޅި އޮއްވާ ނިދުންއިރު އެގާރަޖަހައިފި ކަންނޭންގެއެވެ.\nސިކުނޑިއަށް ބާރުއަރައިގަތީ ގަދަކަމުން އެއްޗެހިތަކެއް އެތެރެއަށް ދެމިގަތުމުންނެވެ. ސިކުނޑި ފުރިގަތީ ހަނދާންތަކަކުންނެވެ. ބޮޑުބޭބެ ކިބައިން ސަލާމަތްކޮށްދިން ޒުވާން އަންހެނެކެވެ. ފުލުހުން ބޮޑުބޭބެ ހައްޔަރުކޮށްގެން ގެންދިޔަ މަންޒަރެވެ. ގެއިން ނުކުތް އައިޝާގެ ފަހަތުން ނުކުތް ރާއިން ހަދިޔާކޮށްލި ހިނިތުންވުމެކެވެ. އޭގެ ފަހުން މަންމައާއި ބައްޕަ ގެއަށް އައުމުން އުފަލުގައި ދުވަސްތައް ހޭދަކުރި ހަނދާންތަކެވެ. ދެލޯ ތަންމިނަށް ހުޅުވައިލެވުނުއިރު އަހަރެން އޮތީ ދާހިތްލާ ފޯވެފައެވެ. ބާރުބާރަށް ނޭވާލެވެމުންދިޔައިރު ބޮލުގައި ތޫނު ރިހުމެއް ހުއްޓެވެ. އަހަރެންގެ ސިކުނޑީގައި އެއް އިރެއްގައި ދެގޮތަށް ކަންތައްހިނގި ގޮތްތަކުގެ ހަނދާން ހުއްޓެވެ. އެއް ހަނދާނަކު ބޮޑުބޭބެ މަރައިލައިގެން ރީހެބިލިޓޭޝަން ސެންޓަރުގައި ދުވަސްތަކެއް ހޭދަކުރަންޖެހުނު ހަނދާނެވެ. އަނެއް ހަނދާނުގައި ޒުވާން އަންހެނަކު އެކަން ވުމުން ހުރަސްއެޅިއެވެ. އެ ޒުވާނާއަކީ މާޒީއަށް ދަތުރުކުރި މިހާރުގެ އަހަންނެވެ. އަދި އެ ހަނދާންތަކާއިއެކު މާޒީއަށް ކުރި ދަތުރުގެ ހަނދާންވެސް ނުފިލާ ހުއްޓެވެ. ނުވަ އަހަރުގެ އަހަރެންގެ ނަޒަރުން މިހާރުގެ އަހަރެން ދުއް ހަނދާން ހުރިއިރު، މިހާރުގެ އަހަރެންގެ ނަޒަރުން ނުވަ އަހަރުގެ އަހަރެން ދުއް ހަނދާންވެސް ހުއްޓެވެ. ސިކުނޑިއަށް ވީ ވަރުގަދަ ބިންހެލުމެއް އަތުވެ، ހައިޖާނުގަނޑެއް އުފައްދާފައެވެ.\nމި އިނދެވެނީ ކޮންތާކުތޯ ވިސްނައިލެވުނީ ރަނގަޅަށް ބޯ ހަމަޖެހިލުމުންނެވެ. އެއީ އަހަރެންގެ އެޕާރޓްމެންޓްގައި ހުންނަ ސޯފާއެވެ. ފޯނު ބަލައިލީމެވެ. ގަޑިން އެގާރަގަޑި ފަންސާސް ފަހެކެވެ. ދުވަހަކީ ދެހާސް އަށާރަވަނަ އަހަރުގެ ޑިސެންބަރު ސައުއްވީހެވެ. އަވަސްއަރުވައިލީ ރޭވުމުގެމަތިން ކަންތައްކުރަން ބާރަޖާހާއިރު މުޖާހިދުގެ ގެއަށް ދާންޖެހޭތީއެވެ.\nބާރަޖަހައި، ފަންސަވީސްވަނަ ދުވަސް ފެށުމުން މުޖާހިދުގެ އެޑްރެހަށް މިސްރާބުޖެހީމެވެ. އެ ގޭ ކައިރިއަށް ގޮސް މާ ގިނައިރަކު ހުންނާކަށް ނުޖެހުނެވެ. މުޖާހިދު ނުކުމެ ސައިކަލުގައި ދުއްވައިލުމުން އަހަރެންވެސް އަހަރެންގެ ސައިކަލުގައި ފަހަތުއަޅުވައިލީމެވެ. ދިހަ މިނެޓުގެ ދަތުރަކަށްފަހު މުޖާހިދު ސައިކަލުން ފޭބީ އަނދިރި ގޯޅިގަނޑެއްގައި ހުރި ދެބުރި ގެއެއް ކުރިމަތީއެވެ. ފޯނު ނަގައި މީހަކަށް ގުޅައިލުމަށްފަހު ވާހަކަދެއްކީ ކަންބޮޑުވުމަކާއިއެކުއެވެ. ތަންކޮޅެއް ދުރުގައި ހުރުމުން އަހަންނަކަށް ކިޔާ އެއްޗެއް ސާފެއް ނުވިއެވެ. ދެން މުޖާހިދު ހީވީ މީހަކަށް އިންތިޒާރުކުރާހެންނެވެ. އިރުއިރުކޮޅާ އެ ގޭގެ ދެވަނަ ބުރީ ބެލްކަންޏަށް އެއްފަހަރު، އަނެއްފަހަރު ހުޅުވާފައިހުރި މައި ދޮރަށް ބަލާލައެވެ. އެ އިންތިޒާރުކުރާ މީހަކު އައުމުގެ ކުރިން އަވަސްއަވަހަށް ސައިކަލު ޕާކުކޮށްލާފައި ތަންކޮޅަށް ގާތަށް ކެހިލީމެވެ. އެ އަންނަ މީހަކާ ދައްކާ ވާހަކައެއް އަޑުއަހާލުމަށެވެ. ފަސްވަރަކަށް މިނެޓު ފަހުން އެގެއިން ނުކުންނަން އައީ އަންހެންކުއްޖެކެވެ.\n“ކިތައް ފަހަރު ބުނާނީ މަގޭ ކުރިމަތިން ފެއްސެންއުޅޭށޭ. މިހާރު ކަލޭ މަތިން ފޫހިވެއްޖެއޭ. އެހެންމީހަކާއެއްކޮށް ނިދީމަ ދެން އެކަން ގެޓުވާންވީނުދޯ.” ރަނގަޅަށް އޮޅިގަނޑުން ބޭރަށް ދެފައި ނޭޅެނީސް އެ އަންހެންކުއްޖާ ތުއި އަޑަކުން އެތިފަހަރެއް ދަމާލައިފިއެވެ.\n“ޕްލީޒް ބޭބީ. ގިވް މީ ވަން މޯ ޗާންސް. އެ ކަމާ މާފުކޮށްފީމޭ. އާދޭސްކޮށްފަ މިބުނީ އަހަރެން ވަރަށް ލޯބިވޭ ރިޔާދެކެ. ރިޔާ އަހަރެން ދޫކޮށްލާފަ ގޮއްސިއްޔާ އަހަރެން މަރުވާނެ.” މުޖާހިދު އާދޭސްކުރަންފެށިއެވެ.\n“މާފޭ؟ އަހަރެން ކޮންއިރަކު މާފަށް އެދުނީ؟ މިއޮތީ! އަދިވެސް ގަބޫލުނުކުރެވެންޏާ ރަނގަޅަށް ބަލާ.” ރިޔާ އޭނާގެ ފޯނު ނެގުމަށްފަހު އޭނާއާއި އެހެން ފިރިހެނަކާއިއެކު ނަގާފައިހުރި ފޮޓޯތައް ދައްކަންފެށިއެވެ. އަހަރެން ހައިރާންވީ ރިޔާގެ ބޭވަފާތެރިކަން ފެނިފައެއްނޫނެވެ. އެ ފޮޓޯތަކުގައި ހުރި އަނެއް ފިރިހެނަކީ އަހަރެން މާ ރަނގަޅަށްވެސް ދަންނަ މީހެކެވެ. އެއީ އިނާޝްއެވެ.\n“މީ މިހާރު އަހަރެންގެ ލޯބިވެރިޔާ… ތެދަށް ބުނަންޏާ މިވަގުތަށް ލޯބިވެރިޔާ. ކަލޭވެސް ތީ އަހަރެންގެ ފޫހިފިލުވަން ބޭނުންކުރި ކުޅޭއެއްޗެއް. މީނައަށްވެސް ޖެހޭނީ ތި ހާލަތު. އަހަންނަކީ މިކަހަލަ ނުލަފާ އަންހެނެއްކަން ނުވިސްނި މަޅީގަ ޖެހުން އެއީ ކަލޭމެންގެ މައްސަލައެންނު. އަހަރެން ނެތީޔާ މަރުވާނެއޭ؟ ދޭ މަރުވާން! މަށަށް ކޮންކަމެއް؟” ރިޔާ ފޮނިގޮތަކަށް އިސްތަށިގަނޑު ވިހުރުވައިލުމަށްފަހު ގެއަށް ވަދެ ދޮރުލެއްޕިއެވެ. މުޖާހިދުގެ ލޮލުން ފޭބި ކަރުނަތައް އަހަރެން ދުށީމެވެ. އޭނާ ހުރީ ހަމަ ރަނގަޅަށްވެސް އެ މަޅީގައި ޖެހިގޮސް ހުސްްވެފައެވެ. އުޑުފައިން ބިންމައްޗަށް ތިރިވެ އިރުގަނޑަކު އިސްޖަހައިގެން އިނެވެ. ފަހެއްކަ މިނެޓު ފަހުން މުޖާހިދު ތެދުވެއްޖެއެވެ. ސައިކަލުވެސް ބައިންދާފަ ހިނގައިގަތެވެ. އަހަރެންވެސް ފަހަތުން ދިޔައީމެވެ. މުޖާހިދުގެ ހިނގުން ހުއްޓުނީ ރަސްފަންނު ބީޗާއި ހަމައިންނެވެ. އިރުކޮޅަކު އައްސޭރިފަށުގައި އެއްވެސް އަސަރެއްނެތި މޫދަށް ބަލަހައްޓައިގެން ހުރެފައި މޫދަށް އެރެން ފަށައިފިއެވެ. ލޯ މަރައި ތަގުޅިކޮށްލާފައި އަހަރެން އަނެއްކޮޅަށް ހިނގައިގަތީމެވެ. މަގުގެ ކޮޅުން ލޮލަށްކޮޅަށް އޭރު ރާއިން އަންނަތަން ފެނެއެވެ.\n“ރާއިން ހުއްޓުވަން ހަދާނީ ކިހިނެތް؟” އަހަރެން ކިޔައިލީމެވެ. ގަޑި އޭގެ ބާރުމިނުގައި ހިނގަމުންދަނީއެވެ. ސިކުނޑި ގާނަން ފެށީމެވެ. އެ ސިކުނޑީ ހިސާރުކޮށްފައިވީ ކައްވަޅަށް ފައިބަމުންދިޔަ މުޖާހިދެވެ.\n“އޭތް ބުރޯ ވަރަށް ބޮޑު ކަމެއް ކޮށްދީބަލަ.” އެވަގުތު މަގުމަތިން ހިނގާފައިދިޔަ ޕާޓޭސޮރު ވީ އަހަރެންގެ ނަސީބަށެވެ.\n“އޯ! ހާދަ ހޮޓު ޗިކެކޭ! ކިހިނެތްވީ މިރޭ ޕާޓުނަރެއް ބޭނުންވީތަ؟” ކިރިޔާ ދެލޯ ނުމެރޭ ހާލު އޭނާ ވަރުނެތް އަޑަކުން ފޮށެގަތެވެ.\n“އޭ ތިއެއް ނޫނޭ. މާ ފައްކާ ޑީލްއެއް އެބައޮތް. އެއޮއް އަންނަ ގޮލާގެ ޖީބުން ވޮލެޓު ނޫނީ ފޯނުކަހަލަ އެއްޗެއް ޖަހައިގަންނަންވީ.” އެއްހާސް ރުފިޔާގެ ނޫޓެއް ދިއްކޮށްލަމުން ވައިއަޑުން ބުނެލީމެވެ. ޕާޓޭސޮރުގެ ދެލޮލުން ތަރިބުރައިގެންދިޔަ ކަހަލައެވެ. އޭނާއަށް ވާ ފައިދާ ޑަބަލްއެވެ. އަނެއްކޮޅުން އަހަރެން ހުރީ ފައިސާއާއިމެދު ވިސްނޭނެ ހާލެއްގައެއްނޫނެވެ. އެ ސޮރު އަގު މަތިކޮއްފިނަމަ އަދި އިތުރު ފަސްސަތޭކަވެސް ދޭން އަހަރެން ހުރީ ތައްޔާރަށެވެ.\n“ޑީލް.” އެސޮރު ބުނެލިއެވެ. ނޫޓު އަތަށް ދިނުމުން އޭނާ ހަލުވި ހިނގުމެއްގައި ގޮސް ވަރަށް ހުޝިޔާާރުކަމާއިއެކު ރާއިންގެ ފަހަތުޖީބުން ފޯނު ޖަހައިގަތެވެ. ސިހިފައި ބަަލައިލެވުނު ރާއިންގެ ގާތަށް އައީ ސިނގުރުޅިއެކެވެ. އަޅާއިތިކޮށް އެ ސޮރު ފަހަތުން ދުއްވައިގަތްފިއެވެ. އަހަންނަށް ދެ މީހުން އަތްލާކުޅޭ މަންޒަރު ބަލަން ހުރެވޭކަށް ނެތެވެ. އަވަސްއަވަހަށް ފަސް އެނބުރި މުޖާހިދާއި ދިމާއަށް ދިޔައީމެވެ. މޫދާއި ހަމައަށް ފޯރިއިރު މުޖާހިދުގެ މެޔާއިހަމައަށް ފެންގަނޑު އަރައިފިއެވެ.\n“އޭތް! މަޑުކުރޭ!” އަހަރެން ގޮވައިލީމެވެ. މުސްތަގުބަލުގައި ކިތަންމެވަރަކަށް މަރުވާން ތައްޔާރުވެގެން ހުރި މީހަކަސް، އަހަރެން ލޯމަތީ މަރުވާން ދޫކޮށްލާކަން ލަގޮނޑިއަކަށް ކެތެއްނުވިއެވެ. ވެލިގަނޑުމައްޗަށް ބޫޫޓު ބާލައި ހޫރައިލުމަށްފަހު ފެނަށް އެރެފީމެވެ. ކަކޫތާ ފެނާއި ހަމައަށް ދުވެފައި، ދެން ފަތާފައިގޮސް މުޖާހިދު އަތުކުރީމެވެ. އޭރު އޭނާގެ ކަރުން މައްޗަށް ފެން އަރައެވެ.\n“ދޫކޮށްލާ!” މުޖާހިދު ގަދަހަދައިގަތެވެ. އަހަންނަށް އޭނާ ހިފަހައްޓައިލެވުނީ ކިރިޔާއެވެ.\n“ނުކުރާނަން ދުލެއް! ހަމަ މަށާއެކީ އެއްގަމަށް އަރަންޖެހޭނީ.” އަހަރެންވެސް ވަކި ގޮތެއްދުލެއް ނުކުރަމެވެ. މީހަކު އަމިއްލަ ފުރާނަ ދުއްވައިލަނިކޮށް ސަލާމަތްކުރާ މީ ދެވަނަފަހަރުކަމުގައިވިޔަސް، ކިޔާނެ އެއްޗެއް އަހަންނަކަށް ނޭންގުނެވެ. ބާރުގެ ބޭނުންކުރުން ނޫންގޮތެއް ނެތުނެވެ. ދެ މީހުންނަށްވެސް ދެތިން ކޯވަރު ލޮނުބޮވުނުފަހުން މުޖާހިދު ގޮތްދޫކުރަން ނިންމައިފިއެވެ. ވަރުބަލިވެގެނެވެ. އަހަރެން އޭނާގެ އަތުގައި ހިފައިގެން ބަކަތަޅަމުން އައިސް އެއްގަމަށް އެރީމެވެ.\n“އެކަހަލަ އަންހެނަަކަށްޓަކަައި ފުރާނަ ދުއްވާލަން ތި ދަނީ، ކަލޭ ހަމަތަ؟ ހުރެބަލަ މަ އޭނައަށް ކުޅި ދައްކާލާނަން. މިހާރު އެއުޅެނީ އަހަރެންގެ އެކްސް އަތްދަށުކޮށްގެނޭ.” މުޖާހިދު އަނގައަކުން ނުބުންޏެވެ. ހުރިހާ ފަތުވާއެއް ދިނީވެސް، ކުދިކީވެސް އަހަންނެވެ. މުޖާހިދު އަހަންނަށް ބަލައިލިއެވެ. ހަަމަ އަސްލުވެސް އޭނާއަށް ކުޅިދައްކާލާނަންހޭ އަހައިލާގޮތަކަށެވެ. ދުލުން ޖަވާބުދިނުމުގެ ބަދަލުގައި ދިހަވަރަކަށް މިނެޓު ކުރިން އައި ކޮޅަށް ހަރު ހިނގުމެއްގައި ހިނގައިގަތީމެވެ. އަންނާށޭ ބުނުމުން މުޖާހިދު، މަންމަ ފަހަތުން ބަސްއަހައިގެން އަންނަ ދަރިއެއްފަދައިން މަޑުމަޑުން އައެވެ. ރިޔާގެ ގެއާއި ހަމަޔަށް ދެެވުނުއިރު ނަސީބުގަދަކަމުން އޭނާ ހުރީ ދެވަނަ ބުރީ ބެލަކަނީގައި ފޯނެއްކުރަން ނުކުމެއެވެ.\n“އޭތް!” އަހަރެން އަޑުގެ ކޮޅަށް ގޮވައިގަތީމެވެ. ސިހިފައި ރިޔާ ތިރިއަށް ބަލައިލިއެވެ. ފޯނު ބޭއްވުމަށްފަހު އަހަންނަށް ސަމާލުކަން ދިނުމުން އަރާފައި ހުރި ކަށިހިތްވަރުގަނޑުވީ އިތުރެވެ. މުޖާހިދު އޭރު ތަންކޮޅެއް ދުރުގައި ބަލަން ހުއްޓެވެ.\n“ކަލޭ ހީކުރީ ތިހެން މީހުން ހައްދައިގެން ސަލާމަތްވެވޭނެކަމަށްތަ؟ މަ ކަމެއް ނުކުރިއަސް ތިކަމާ ކަލޭގެ ކަރުގަ ހިފާނެ މީހުންވާނެކަން ހަނދާންކުރާތި. މިހާރު ރައްޓެހިވެގެން ތިއުޅެނީ ކާކާކަން އިނގޭތަ؟ އިނާޝް އެއީ ބޮޑު ގޭންގެއް އުފައްދައިގެން އެ މީހުންގެ ބޮޑަކަށް ހުންނަ މީހާ. އޭނަ ރުޅި އަރުވާ ދުވަހަކުން ކަލޭގެ ފުރާނަ ދުއްވާލާކަށް ފަހެއްނުޖެހޭނެ. ކަލެއަށް އެކަންޏެއް ނުނޭ ނުލަފާވާން އިނގެނީކީ.” އަހަރެން ދިގު ފަތިވަރެއް އަމުނައިލީމެވެ. ރިޔާގެ މޫނުމަތިން ކުޑަ މިންވަރަކަށްނަމަވެސް ހަމަނުޖެހުމެއް ފެނުމުން އަހަރެންގެ ބަސްތައް އަޑިއާއިހަަމައަށް ފޯރައިފިކަން އިނގުނެވެ.\n“ތީ ކާކު؟ ކަލެއަށް ކިހިނެތް… އި…އިނާޝް އިނގެނީ؟” ރިޔާ ޖެހިލުންވެފައި އެއްސެވެ.\n“އިނާޝްއަކީ އަހަރެންގެ ލޯބިވެރިޔާ. އޭނަ އެ އުޅެނީ ކަލޭ ހައްދަން. ކަލޭ ތީ އޭނަގެ ސައިޑް ޗިކު. އަދި ކަލޭ އިރުކޮޅެއް ކުރިން މަރުވާންދާށޭ ތި ގޮވީ މަގޭ ލޯބިވާ ކޮއްކޮއަށް.” ދޮގު ހެދުމުގައި އަހަންނަށް އެވޯޑެއް ހައްގެވެ. އެއް ނޭވާމަތިން އެވަރަށް ދޮގު ހެދުނީ އަލަށް ކަންނޭންގެއެވެ.\n“ހަހަހަ… މުޖާހިދުގޮސް ދައްތަކައިރީ ކުޓުވާލީތަ؟” ރިޔާ ހުނީ ގަދަކަމުންނެވެ. އެހާ ފަސޭހައިން ގަބޫލުކުރަން ހާދަ ބޯގޯސް އަންހެނެކޭ މަގޭ ހިތަށްއެރިއެވެ. މަށަށް އެންމެ ވިހި އަހަރެވެ. މުޖާހިދު އަހަންނަށްވުރެ ދޮށީ ވައްތަރުޖަހާއިރުވެސް ކޮއްކޮއޭ ބުނުމުން ގަބޫލުކޮށްފިއެވެ. “އެންޑް، އިނާޝް ކައިރީ އަހާނަމޭ ތީ ތެދެއްތޯ.”\n“ހަހަހަ.. ކާކު ކައިރީ އަހާނަމޭ؟ އިނާޝް؟ އެ އިނާޝް ކައިރީ؟ އޭނަ އެއީ އޮސްކާ ލިބުން އެންމެ ހައްގުުބޮޑު މީހާ. ކަލޭ ކިތަންމެ ވަރަކަށް އެހިޔަސް އޭނަ ހީވޭތަ ތެދު ބުނާނެހެން؟ ހަމަ ހިލާ ނުބުނާނެ. ތިމާ ފޭހުނު އިލޮށި ތިއޮތީ ތިމާގެ ލޮލަށް ހެރިފަ. އޭނަ ކަލޭ މަތިން ފޫހިވަންދެން ކަލޭ ހައްދައިގެން ގެންގުޅޭނެ. އޭގެ ކުރިން އަސްލު ކުލައެއް ނުފެންނާނެ. އެންމެ މޮޅަށް އެކަން އިނގޭނީ އޭނަޔާ އެއް ޓީމެއްގެ، އެއް ކަމެއް ކުރާ ކަލެއަށެންނު.” ރިޔާގެ ލޮލުން ކަރުނަ ހިލިއްޖެއެވެ. އޭނާއަށް އެންމެ ގަބޫލުކުރެވުނީވެސް އަހަރެންގެ ފަހު ޖުމުލައެވެ. ދެން ބުނާނެ އެއްޗެއް ނޭންގިގެންގޮސް އެތެރެއަށް ވަދެއްޖެއެވެ.\n“ސޮރީ އިނާޝް. ކަލެއޭ ކިޔައިގެން ވަރަށް ކުނި ދޮގުތަކެއް ހެދިއްޖެ. ފަހުން އޮޅުންފިލުވައިދޭނަން.” އަހަރެން ހިތާއިހިތުން ކިޔައިލީމެވެ.\n“އަސްލުވެސް އޭނަ އެއީ ގޭންގު މީހެއްތަ؟” މުޖާހިދު ކައިރިއަށް ދިޔުމުން އޭނާ މަޑުމަޑުން އަހައިލިއެވެ. އަދިވެސް އޭނާއަށް ރިޔާއާއި ދޭތެރޭ ވިސްނެނީއެވެ. ރިޔާއަށް ކަމެއް ވެދާނެކަމުގެ ބިރުހީވެ ނުތަނަވަސްވަނީއެވެ.\n“ނުނޭ. އެއީ ހުސްދޮގު. ކަލޭ ތީ މަގޭ ކޮއްކޮއޭ، އެވެސް ދޮގެންނު.” އަހަރެން އަނގަ އޮރިކޮށްލަމުން ބުނެލީމެވެ. މުޖާހިދަށް ހެވުނެވެ. މިލާފައި ހުރި އެ މޫނަށް ހިނިތުންވުމެއް ގެނެސްދެވުމުން އަހަރެންގެ ހިތްހަމަޖެހުނެވެ. “އިނާޝް އެއީ މަގޭ އެކްސް. މަ ފަހުން ގޮއްސަ އޭނައަށް ކިޔައިދޭނަން ވާނުވާ. އެ ސޮރު އެހެންނޫނީ ހުންނަންޖެހޭނީ ވާނުވާގަ… ދެން އޯކޭވާނެ އެހެންވީމަ… އެކަމާ މާ ވަރަށް ވިސްނާނެކަމެއްނެތް އިނގޭ.” މުޖާހިދުގެ ކޮނޑުގައި އަތްޖަހައިލަމުން ބުނީމެވެ. ހިތްހެޔޮކަމާއިއެކީ ބުނެލާނެ މާ މޮޅު އެއްޗެއް ސިކުނޑިއަކަށް ނައިވިއްޔާއެވެ. މުޖާހިދު ލުއިގޮތަކަށް ހީލާފައި ބޯޖަހައިލިއެވެ.\n“ކޮން ނަމެއްތަ ކިޔަނީ؟” މުޖާހިދު އަހައިލިއެވެ. ނަމަކީ ސާރާއޭ ބުނީމެވެ. ސަލާމަތްކޮށްދިން ސަބަބޭ ކިޔައިގެން ބޭކާރު ސުވާލުތަކެއް ނުކުރިއެވެ. ހަމައެކަނި އެހީ ރިޔާއާއި ވާހަކަދައްކަނިކޮށް އަޑުއިވުނީހެއްޔޭއެވެ. އިނާޝް ރިޔާއާއި އެކީ އުޅޭކަން އިނގި، އަދި މުޖާހިދާވެސް ގުޅުމެއް އޮންނަކަން އިނގުމުން ފާރަލީކަމަށްބުނެ މުޖާހިދަށްވެސްް ދޮގުތަކެއް ހަދަންޖެހުނެވެ.\nއޭގެ ފަހުން އަހަރެން ރާއިންގެ ހާލު ބަލައިލިއިރު އޭނާ އުޅުނީ އެއްކަލަ ޕާޓޭ ސޮރު ފުލުހާއި ހަވާލުކޮށްގެންނެވެ. އެއްވެސް މީހަކަށް ގެއްލުމެއްނުވެ ކަންތައް ނިމުމުން އަހަރެން ހިތްހަމަޖެހުނުނަމަވެސް، ރޭވުމާއި ހިލާފަށް މުޖާހިދު ސަލާމަތްކޮށްގެން އަހަަންނަށް ކުރެވުނީ ކުށެއްކަމަށްނުވޭތޯ އެދެވުނެވެ. މުޖާހިދު ދިރިހުއްޓަސް ރާއިންގެ އަތުން އޭނާ ސަލާމަތްނުވީތީއާއި އެ ދެމީހުން ބައްދަލުނުވީތީ ރާއިންގެ މަރުގެ ސަބަބަކަށް މުޖާހިދު ނުވާނެކަމަށް ހިތުގެ އަޑިން އުންމީދުކުރީމެވެ. އަނެއްކާވެސް ސައުއްވިސްގަޑިއިރު ވަންދެން މަޑުކުރަންޖެހުނެވެ. އެރޭ ނިދީ އެނބުރިދާއިރު ކަންތައް ހިނގާނެ ގޮތަކާއިމެދު ކަންބޮޑުވެފައި އޮއްވައެވެ.\nފުން ނިންޖަކުން ހޭލެވުނުކަހަލަ އިހުސާސެއް ކުރެވުނެވެ. ދެތިން ފަހަރަކު އެސްފިޔަ ޖަހައިލުމަށްފަހު ތެދުވީމެވެ. އިނދެވުނީ ހޮސްޕިޓަލެއްގެ ވޯޑެއްގައެވެ. އަތަށް އައިވީއަކާއި ބޮޑުވާ އިނގިއްޔަށް ހިތުގެ ވިންދު ބަލާ މޮނީޓަރު ގުޅާފައިވިއެވެ. ދޮރު ހުޅުވާފައި ވަދެގެން އައި ބައްޕައަށް އަހަރެން ކޮޅަށް އިންތަން ފެނުމާއިއެކު ހީވީ ބޮޑު އަޖައިބެއް ފެނުންހެންނެވެ. ވަގުތުން ވަގުުތުން ނަރުހަށް ގޮވައިގަތެވެ. ނަރުސްކުއްޖާއާއި ޑޮކްޓަރު އައިސް އަހަރެންގެ ޗެކްއަޕް ހެދުމަށްފަހު ހުރިހާކަމެއް ރަނގަޅުކަމަށް ބުންޏެވެ. ބައްޕަގެ ފަރާތުން ފެނުނީ އިންތިހާދަރަޖައިގެ އުފާވެރިކަމެވެ. އަހަރެން އިނީ ވާނުވާގައެވެ.\n“ބައްޕާ. މިއަދު ކޮންދުވަހެއް؟” އަހަރެން އަހައިލީމެވެ. ބައްޕަ ހިސާބަކަށް މާޔޫސްވިކަން ފާހަގަވިއެވެ. ނަމަވެސް ހިނިތުންވެލާފައި ޖަވާބުދިނީ މިއީ ދެހާސް ވިހީގެ ޑިސެންބަރު ތިރީސް އެކެއްކަމަށެވެ. މޭގަނޑު އަނގަޔަށް ނައީ ކިރިޔާއެވެ. އަހަރެން ހާސްވިވަރު ފެނިފައި ބައްޕަ ބޮލުގައި ފިރުމައިލިއެވެ. އަދި ވީގޮތް ސާފުކޮށްދިނެވެ. ބައްޕަ ކިޔައިދިންގޮތުގައި އޭގެ ބަރާބަރު ދެ އަހަރުކުރިން ދިމާވި އެކްސިޑެންޓެއްގައި އަހަރެން ކޯމާއަކަށްދިޔައީއެވެ. އޭގެ ފަހުން އެ ހޭލެވުނީ ދެ އަަހަރު ފަހުން އަލަށެވެ. ބައްޕަ ވޯޑުން ނުކުތުމުން އަހަރެން އެކަމާ ވިސްނައިލީމެވެ. މާޒީއިން އަހަންނަށް ސީދާ އެ އެކްސިޑެންޓުގެ ވަގުތަށް އާދެވުނީބާއެވެ. ނޫނީ އެކްސިޑެންޓުގެ ފަހުން ހިނގި ހުރިހާ ހަމަނުޖެހުންގަނޑެއް އެއީ ކޯމާގައި އޮވެ ބެލުނު ހުވަފެނެއްބާއެވެ.\nހިޔާލުތަކުން ބޭރަށް ނުކުމެވުނީ ވޯޑުތެރެއަށް ބަޔަކު ވަނުމުންނެވެ. އެންމެ ފުރަތަމަ ވަނީ މަންމައާއި ދޮންބެއެވެ. ދެން މާމައެވެ. މާމަ ފަހަތުން ވަނީ އިތުރު ދެވަނަ މީހެއްނޫނެވެ. ބޮޑުބޭއެވެ. އަހަރެން އިނީ މޫނަށް ގެންނަންވީ ކުލައެއް ނޭންގިފައެވެ. ބޮޑުބޭބެ ދިރިހުރީތީ އެ ހުރިހާކަމަކީ ހުވަފެނެއްނޫންކަން ޔަގީންވިއެވެ. އަހަރެން ކޯމާގައި އޮތް ދެ އަހަރުތެރޭގައި ބޮޑުބޭބެ ޖަލުން މިނިވަންވީތާއެވެ. ވޯޑަށް ވަތްފަހުން އެމީހާ އަހަންނާއި ވާހަކަ ނުދައްކާތާ ހިނިތުންވެސް ވެނުލައެވެ. ހިތުގައިވީ ކޯޗެއްކަމެއް ނޭންގެއެވެ. ނަމަވެސް މާމަ ބުނީ އޭނާ ބަދަލުވެއްޖެކަމަށެވެ. ސާލިހުވެއްޖެކަމަށެވެ.\nއެރޭ އަހަންނާއި ބައްދަލުކުރަން އަދި އިތުރު ބަޔަކު އައެވެ. އައިޝާއާއި ރާއިންއެވެ. އެ މީހުންނަށް ކުޑައިރު އެ ގެއަށް ގޮސް އުޅުނު ސާރާ ހޮސްޕިޓަލުގައި އޮތް ހަަބަރު ލިބުނީއެވެ. އައިޝާ ކުރިއެކޭވެސް އެއްގޮތަށް ހިތްހެވެވެ. ރާއިން ހީލިއެވެ. ނަމަވެސް ވާހަކައެއް ނުދައްކައެވެ. އައިޝާއަށް ފޯނެއް އައިސްގެން ބޭރަށް ނުކުތެވެ. އަހަންނާއި ރާއިންއާއި ދެމެދުގައިވީ ހިމޭންކަމެވެ. ހިމޭންކަން ފޫއަޅުވައިލީ ވޯޑަށް ވަތް މުޖާހިދެވެ.\n“ސާރާ!” އޭނާ އައި ގޮތަށް އައިސް އަހަރެން ގައިގައި ބައްދައިލުމުން ރާއިންގެ އިތުރުން އަހަންނަށްވެސް ލިބުނީ ހައިރާންކަމެކެވެ.\n“މީ ކާކު؟” މުޖާހިދު ރާއިންއަށް ބަލާލައިފައި އަހަރެން ކައިރީ އެހިއެވެ.\n“މީ… މީ ކުޑައިރުގެ ފްރެންޑެއް.” މުޖާހިދު ބޯ ޖަހައިލިއެވެ. އެކުވެރިއެއްގެ ދަރަޖަ ދިނުމުން ރާއިން ކުޑަކޮށް ސިހުނެވެ. އޭނާ ހިތުން އޭނާ ދުވަހަކުވެސް އަހަންނަކާ ވާހަކައެއް ނުދައްކާވިއްޔާއެވެ.\n“އަހަންނަކީ ސާރާގެ ބިޓު އިނގޭ.” މުޖާހިދު ރާއިންއާއި ސަލާންކޮށްލިއެވެ. ރާއިން ދެ ބުމަ ހިއްލައިލިއެވެ.\n“އޭތް ކޮންއިރަކު ކަލޭ މަގޭ ބިޓަށް ވީ؟” އަހަންނަށް ބޭއިހްތިޔާރުގައި ބުނެވުނެވެ.\n“އާނ ސާރާއަކަށް ނޭންގޭނެދޯ. ސާރާ ދެކެން ހޮސްޕިޓަލަށް އަންނަލެއް ގިނަކަމުން މިހާރު ސާރާގެ އާއިލާ މީހުން އަހަންނަށް ކިޔަނީ އެހެން. ދެން އެންމެން އެހެން ކިޔަންޏާ އަހަރުން ވާންވީނު ބިޓުންނަށް.” މުޖާހިދުު ވާހަކަ ކުރިއަށްގެންދިޔަލެއް އަވަސްކަމުން އަހަރެން ހާސްވިއެވެ.\n“އެހެން ކިހިނެތް ވާނީ؟ މަގޭ އެއްވެސް ހުއްދައެއްނެތި ތިހާ ފަސޭހައިން ނުނިންމޭނެއެންނު.”\n“އެ ތެދެއް. ކޯމާގަ އޮއްވަަ އަމިއްލައަކަށް ތިހެން ބިޓަކަށް ނުވެވޭނެއެންނު.” ކުއްލިއަކަށް ރާއިންވެސް ވާހަކަގަނޑު ތެރެއަށް ވަދެއްޖެއެވެ. އަހަންނަށާއި މުޖާހިދަށް އެއްފަހަރާ ރާއިންއާއި ދިމާއަށް ބަލައިލެވުމުން ރާާއިން ކުޑަކޮށް ނުތަނަވަސްވިއެވެ.\n“ކަލެއަށް ކީއް؟” މުޖާހިދު އެއް ބުމަ އަރުވައިލަމުން ބުންޏެެވެ.\n“މަވެސް އައީމޭ އެތަށް ފަހަރަކު ސާރާ މިތާ އޮތްއިިރު. ތަންކޮޅެއް ގިނައިން އައޭ ކިޔާފަ ބިޓަކަށް ނުވެވޭނެދޯ!” ރާއިން ކުޑަކޮށް އަޑުބާރުކޮށްލިއެވެ. ހަމަ އަސްލުވެސް އަހަރެން ކައިރިއަށް އައިންހޭ ހިތަށްއެރިއެވެ. ކުޑައިރު އަހަންނާއި ވާހަކަދައްކާހިތްވިހެން މިހާރުވެސް އެކުވެރިވާން ބޭނުންވަނީބާއެވެ؟\n“ސާރާ އަކީ އަހަރެންގެ ފުރާނަ ސަލާމަތްކޮށްދިން ހީރޯ. އެހެންމީހަކަށް ނުދޭނަން!” މުޖާހިދު ހީވީ ކުޑަކުއްޖެއްހެންނެވެ.\n“ސާރާއަކީ އަހަރެންގެ ސަލާ….” ރާއިން އޭނާގެ ޖުމުލަ މެދުކަނޑައިލިއެވެ. އަހަރެން ޝައުގުވެރިވިއެވެ. މުޖާހިދަށް އިތުރަށް ޒުވާބުނުކުރެވުނީ ފޯނު ކޯލަކަށް ޖަވާބުދޭން ޖެހުމުންނެވެ. ރާއިންއަށް ކަޅިއަޅާލާފައި އައިޝާއެކޭ އެއްފަދައިން އޭނާވެސް ބޭރަށް ނުކުތެވެ.\n“ދެންމެ ކީކޭ ބުނަން އުޅުނީ؟” ކުރަން ބޭނުންވެފައި އިން ސުވާލު ރާއިންއާއި ކޮށްލީމެވެ. ރާއިން އިރުކޮޅަކު އިސްޖަހައިގެން އިނެވެ. ކުޑައިރެކޭ އެއްގޮތަށެވެ.\n“އަހަރެން ކުޑައިރު ސަލާމަތްކޮށްދިން އަންހެންކުއްޖަކާ ވަރަށް ވައްތަރު ސާރާޔާ.” އޭނާ ދެއްކީ މާޒީއަށް އަހަރެން ދަތުރުކުރިއިރުގެ ވާހަކައެވެ. އޭނާއަކަށް އެކަމެއް ނޭންގެއެވެ. އެއީ އަހަންނާއި ވައްތަރު މީހެއް ނޫންކަން، އެއީ އަހަރެންކަން ނޭންގެއެވެ. “އެކަމަކު އެއީ މީގެ އެގާރަ އަހަރު ކުރިން. އޭރު އެ މީހާ ހުރީ ތި ވަރުގަ. އެހެންވީމަ އެއީ ސާރާއަކަށް ނުވާނެއެންނު. ސާރާ ތީ އޭރު ގެއަށް ކުޅެން އައިސް އުޅުން ކުއްޖާ.” ރާއިން އިސްއުފުލައިލުމަށްފަހު ހިނިތުންވެލިއެވެ.\n“އެކަމު އޭރު ރާއިން އަހަންނާ ވާހަކަވެސް ނުދައްކާ.” އަހަރެން ތުން ދަމާލައިފައި އެހެން ބުނީ ރާއިން ބުނާނެ އެއްޗެއް ބަލައިލުމަށެވެ. “ނުކެރުނީއެކޭ ނުބުނާނަންދޯ ހަމަ.” އޭނާ ޖަވާބެއް ނުދިނުމުން ހިތާހިތުން ކިޔައިލެވުނެވެ.\nއޭގެ ފަހުން ހޮސްޕިޓަލުން ދޫކޮށްލަންދެން ކޮންމެ ދުވަހަކު ރާއިންއާއި މުޖާހިދު އާދެއެވެ. ދަނީ ދެމީހުންގެ ކޮސް ކޯޅުންގަނޑަކުން އަހަރެންގެ ބޮލަށް އުނދަގޫކޮށްފައެވެ. ނަަމަވެސް އެއީ އަހަރެން ފުރާނަ ސަލާމަތްކުރި ދެ ޒުވާނުންނެވެ. ބާއްޖަވެރި ހަޔާތަކަށް ނޫނީ ނޭދެމެވެ. ހެޔޮކަމަކުން ނޫނެވެ. އަހަރެން ތަހައްމަލުކުރި އުނދަގޫތައް ފެނަށް ދާން ބޭނުންނުވާތީއެވެ. އަހަންނަކީ އެހާ ހެޔޮ މީހެއް ނޫނެވެ.\nyey me first? stry v salhi… keep going?\ndear readers hope ur havingagud day. mi stry ga kuda mistake eh innane. aisha men apartment in nukunnan jehigen dhaa vaahaka bunefa inna gothun heevaanee bodubeybe maraalaa reyge kurin dhaahen. but actually emeehun ge in nukunnanee bodubeybe maraalaa reyge fahun ingey. i just noticed it n thought i should correct it. thnx for reading this story till the end\nVarah reethi mi story.. Ekam maa avahah thi nimmaali ingey.. Waiting for more stories from you jinni.. ❤❤❤\nthnx sis ithurah kuriah gendhaane ideas netheema nimmaalee. ehen vaahaka eh liyefiyya kiyachey ingey\nStory v v salhi. Keep it up???\nI read this stry at the end and its awsome ekam heevani maa avaha story nihmaalihen this was very intrested story hope kuriyah oiyy thaagaves mikahala intrested stories kiyan libeyne kamah aslu varah kiyaa hiyyvey mikahala stories❤❤❤❤\naan kuriah gendhan ideas nethuneema nimmalee. thx for saying its interesting ?\nV salhi gothakah story liyefa mi inee jinni..eyy hama jinni molhu kamun..keep it up yo good work…\nMashallah. V salhi. Keep it up. Good luck. 😉\nJinni alhe mi vaahaka nimuny dhww v reethi mi stry dhen konirkun ehen stry eh liyaany . I will miss uh ?\nރޭދުވާ ނިމެނީ ކުރާ މި ޚިޔާލުގާ……………! (5 ވަނަ ބައި)\nހިތާމަ މަޖާ ލޯބި January 19, 2019\nނޭދެމޭ ވަކިވުމެއް…ހާދަހާ ލޯބިވޭ 21\nލޯބި May 13, 2013\nލޯބި June 26, 2020